
»Sto su nevolje veće, 
tim čvršće mora biti 
naše pouzdanje u 
Boga.« 

(BLAŽENI 
ALOJZIJE STEPINAC) 


TEPINA 


GLASNIK POSTULATURE 


Blaženi Alojzije Stepinac 
Moli za nas! 



PAPINA RIJEČ 


Papa Ivan Pavao II. proglasio je 11. listopada 1998. svetom karme- 
lićanku židovskog podrijetla s. Edithu Stein, a 2. svibnja 1999. 
postavio je na čast oltara blaženog Francesca Forgionea, u Itali¬ 
ji i cijelom svijetu poznatijeg kao o. Pia, franjevca kapucina. 


FRANCESCO FORGIONE, Otac Pio, blaženik 


Blaženi Francesco Forgione, Otac Pio, rođen je 25. svibnja 1887. u Pietrelcini. Kao 
franjevac kapucin živio je i djelovao ponajviše u San Giovanni Rotondo, gdje je i umro 
23. rujna 1968. 

Pater Pio bijaše čovjek potpuno predan u osobnom duhovnom životu, 
predan ljudima u sakramentu ispovijedi, a od 5. kolovoza 1918. bijaše nositelj 
biljega Isusove muke, obilježen otvorenim ranama - stigmatama. 


EDITHE STEIN 

»Dramatična sinteza našega stoljeća« 


Edithe Stein rodila se u Wroclavu (Breslau) na židovski blagdan Pomirenja 12. li¬ 
stopada 1891. kao najmlađe, jedanaesto, dijete brojne židovske obitelji. Njezin 
životni put slijedit će simboliku njezina rođendana. 


U potrazi za znanjem i sigur¬ 
nošću, u djevojačkoj je dobi prestala 
moliti - između 13. i 21. godine ne 
ispovijeda nijednu vjeru eksplicitno 
- te se potpuno predala filozofiji, ne 
bi li pomoću fenomenološke metode 
stekla jasnu spoznaju cjelovite stvar¬ 
nosti. Ipak, upravo će fenomenologi¬ 
ja njezin istine željni duh iznova 
približiti k religiji i kršćanskoj vjeri. 
Nakon što je 1911. maturirala u rod¬ 
nome gradu, započinje studij najprije 
u VVroclavu, a od 1913. u Gottingenu, 
gdje doživljuje prve unutarnje dodire 
s kršćanskom vjerom. U vrijeme I. 
svjetskog rata, 1915., ona drago¬ 
voljno radi kao bolnička sestra Crve¬ 
nog križa u bolnici na fronti. Od 
1916. djeluje kod Edmunda Husserla, 
koji je, prema njezinu mišljenju, 
najznačajniji filozof toga vremena. 

Godine 1921., u 30-oj godini ži¬ 
vota, kod prijateljice^ Hedwig Con- 
rad-Martius čita »Život« Terezije 
Avilske, i u njoj dozrijeva odluka da 
prihvati kršćansku vjeru te uđe u Ka¬ 
toličku crkvu. Susret s likom i djelom 
Velike Terezije naime definitivno joj 
je otkrio jedan nov svijet i jedan nov 


Na naslovnici: M. PAVLINIĆ, Blaže¬ 
ni Alojzije Stepinac, ulje na platnu , 
na bočnom oltaru župne crkve u 
Funta ni 


život - svijet u kojem se u Kristu Bog 
očituje kao Ljubav i kao Život. Pri¬ 
hvativši iskreno istine katoličke vje¬ 
re, 1. siječnja 1922. prima sakrament 
krštenja. No u njoj živi i želja sjediniti 
se sa živim Bogom u predanom slu¬ 
ženju i sabranosti klauzurnog kar- 
mela. Tu svoju čežnju nosi u srcu 11 
godina, jer se (kao dr. phil.) prema 
uputama svojih duhovnih savjetnika 
bavi nastavnom i odgojnom djelat¬ 
nošću. Kada je 14. listopada 1933. na¬ 
pokon stupila u karmel u Kolnu, 
duša joj je nahranjena spokojem i ra¬ 
došću. Uzela je redovničko ime se¬ 
stra Terezija Benedikta od Križa 
(»blagoslovljena križem«), jer je 
svjesno i dragovoljno prihvatila križ 
kao put do zajedništva s Bogom. Ne¬ 
ovisna o svemu što nije Bog, svjesna 
je da uobličenje s trpećim Kristom 
vodi do suobličenja s njime i u rado¬ 
sti punine života. 

Ipak, kao izrazito kvalificirana 
osoba, dobila je dopuštenje da se i u 
Karmelu smije baviti pisanjem i svo¬ 
jim specifičnim stvaralaštvom. No afi¬ 
rmacija nacizma, i progoni koji su za¬ 
počeli, prisiljavaju je da 1938. napusti 
Njemačku i prijeđe iz zajednice u 
Kolnu u zajednicu u Echtu, u Nizo¬ 
zemskoj. Ali nacističke trupe već 
1940. zaposjedaju i Nizozemsku. 
Edith Stein, sestra Terezija Benedikta 




Beatifikacijom o. Pia Sveti Otac je 
želio ohrabriti sve Kristove vjernike 
na samilost prema patnicima, a 
svećenike, služitelje sakramenta po¬ 
mirenja, na predano služenje braći, 
osobito po sakramentu ispovijedi: 

Ako je temeljno obilježje sveće¬ 
ničkog služenja vršenje sakramena¬ 
ta , valja znati da ono u očima ljudi 
neće moći biti vjerodostojno uko¬ 
liko svećenik istodobno ne bude 
udovoljavao zahtjevima bratske lju¬ 
bavi . A mi dobro znamo što je i na 
ovome planu činio o. Pio: koliko je 
bio snažan njegov osjećaj za pra¬ 
vednost i milosrđe *, kolika je bila 
njegova samilost prema onima koji 
pate , i koliko se, uz pomoć svojih 
vrijednih i velikodušnih suradnika , 
konkretno zalagao za njih . Želim 
zahvaliti Gospodinu što nam je po¬ 
dario dragog Oca , što ga je u ovom 
tako tegobnom stoljeću podario 
našem naraštaju . U svojoj ljubavi 
prema Bogu i prema braći on pozi¬ 
va sve , a posebno nas svećenike , da 
ga ne ostavimo samoga u ovom po¬ 
slanju ljubavi. 

























PAPINA 


RIJEČ 



Sudbina Edithe Stein za papu je tra¬ 
gičan i radikalan poziv svima da učine 
sve da se ubuduće izbjegne slično zlo, 
ubijanje nevinih ljudi zbog ideoloških 
zabluda i predrasuda: 

Iz ljubavi prema Bogu i čovjeku još 
jednom podižem svoj ožalošćeni krik: 
neka se nikad više ne ponovi slična 
zločinačka inicijativa prema nijednoj 
etničkoj skupini, nijednom narodu, ni¬ 
jednoj rasi, nigdje na zemlji! Ovo je 
krik što ga upućujem svim muškarcima 
i ženama dobre volje, svima onima koji 
vjeruju u vječnost i pravednoga Boga, 
svima onima koji se osjećaju sjedinjeni 
s Kristom, Riječju Božjom utjelovlje¬ 
nom. 


od Križa, kao kršćanka židovskog 
podrijetla, uhićena je 2. kolovoza 
1942. u svome karmelskom samosta¬ 
nu zajedno sa svojom sestrom Ro¬ 
som, te odvedena u Amersfoort. 
Odatle ih je 4. kolovoza vlak odvezao 
u sabirni logor VVesterbork. Dana 7. 
kolovoza ponovno ih trpaju u vlak i 
odvoze. S kolodvora u Schifferstadtu 
o sestrama karmelićankama dolazi 
zadnja vijest: »Voze nas u pravcu 
istoka!« Transport je 9. kolovoza sti¬ 
gao u Auschwitz, gdje su odmah po 
dolasku bile ubijene u Birkenau. 

Tako je s. Benedikta od Križa - 
Edithe Stein, sjedinjenje s Kristom 
ostvarila upravo »na drvu križa«, što 
joj je omogućilo da svoje redovništvo 
i svoje konačno mučeništvo prinese 
kao žrtvu za mnoge. Proživljavajući 
kao kršćanka strašnu agoniju svoga 
židovskog naroda, i sama je postala 
žrtvom mržnje, nepravde i nasilja. 
Do kraja je ostala mirna i pouzdana, 
jer je znala da sve to može ubiti samo 


tijelo, ali ne i dušu - vječnu bit čovje¬ 
kovu. Smrću u logoru neprijatelji 
križa Kristova ovoj su neumornoj 
tražiteljici istine zapravo otvorili vra¬ 
ta k vječnoj Istini. 

Premda pojedini židovski krugo¬ 
vi nisu blagonaklono prihvatili kano¬ 
nizaciju Edithe Stein, ona i njezina 
mučenička sudbina objektivno ipak 
predstavljaju most za dublju poveza¬ 
nost židovstva i kršćanstva. Prigo¬ 
dom proglašenja blaženom, 1. svib¬ 
nja 1987. u Kolnu, papa Ivan Pavao 
II. je Edithu Stein prepoznao kao »dra¬ 
matičnu sintezu našega stoljeća, sin¬ 
tezu punu dubokih rana, koje još uvi¬ 
jek krvare«, nazvavši je »velikom kće¬ 
ri židovskog naroda i velikom krš- 
ćankom«. A u nedjelju 11. listopada 
1998., kada je na prepunom trgu 
ispred bazilike Sv. Petra u Vatikanu, 
pred karmelićanima i karmelićanka¬ 
ma iz cijeloga svijeta, pred diplomat¬ 
skim zborom i pred pripadnicima 
obitelji Edithe Stein (više od^ stotinu 
osoba!), kanonizirao ovu Židovku 
karmelićanku, papa je izrazio svoju 
radost što pred cijelim svijetom može 
svečano proglasiti svetom »tu najčas¬ 
niju kćer Izraela i vjernu kćer Crkve«. 
Ističući njezino »nepobjedivo svjedo¬ 
čanstvo koje je pružila za života i na¬ 
dasve svojom smrću« Papa je rekao: 
»Uz Tereziju Avilsku i Tereziju iz Li- 
sieuxa, ta druga Terezija smješta se u 
četu svetaca i svetica koji su na čast 
karmelićanskom Redu.« 

Papa u mučeničkoj smrti Edithe 
Stein vidi personifikaciju sudbine 
milijuna njezinih sunarodnjaka: »Sla¬ 
veći od sada ubuduće spomen na 
novu sveticu, nećemo moći ne sjetiti 
se, iz godine u godinu, također i Sho- 
aha, onoga nečovječnog nauma za is- 
trebljenje jednog naroda, koji je živo¬ 
ta stajao milijune braće i sestara Žido¬ 
va. Neka ih Gospodin rasvijetli sja¬ 
jem svojega lica i neka im podari svoj 
mir.« 

Upućujući na međuljudsku lju¬ 
bav i solidarnost, papa Ivan Pavao II. 
daje riječ samoj svetoj Edithi Stein: 
»Postoji samo jedna ljudska obitelj.« 
To je snažno isticala nova svetica, kada 
je pisala: »Naša je ljubav prema bliž¬ 
njemu mjera naše ljubavi za Boga. Za 
kršćane, i ne samo za njih, nitko nije 
stranac. Ljubav Kristova ne poznaje 
granice. U pogledu Svetičinog 
»traženja Istine«, Papa konstatira da 
je ona otkrila da »istina ima jedno 
ime: Isus Krist« i da je jedino »iz lju¬ 
bavi prema istini mogla prihvatiti 
križ svojega naroda, svjesna da se do 


te istine dolazi samo preko patn¬ 
je...« Na završetku propovijedi 
Sveti Otac je zahvalio Bogu za dar 
nove svetice i pozvao da u njoj i 
njezinu djelovanju nalazimo uzor: 
»Nova svetica neka nam svima 
bude primjer u našem zauzimanju 
u službi slobode, u našem traženju 
istine. Njezino svjedočanstvo neka 
što čvršćim učini most međusob¬ 
nog razumijevanja između Židova 
i kršćana.« 

I molitvu anđelovog pozdra- 
vljenja toga dana Papa je povezao 
s novom sveticom, uputivši na 
njezino zapažanje »da su jaslice i 
križ tijesno povezani«. Ponovno je 
citirao Svetičine misli o Mariji: 
»Stajati u molitvi pred Bogom, lju¬ 
biti ga svim srcem, moliti njegovu 
milost za grešni narod, prika¬ 
zujući sebe da se zaštiti taj narod, i 
kao službenica Gospodnja biti 
pozorna na svaki njegov znak: to 
je bio njezin život.« Time je, pišući 
o Mariji, »svetica vrlo tijesno opi¬ 
sala i svoj vlastiti životni pro¬ 
gram«, uočio je papa. 

Mnogi su u javnosti tih dana 
povlačili paralele između kardina¬ 
la Alojzija Stepinca i sv. Edithe 
Stein. Tako je »L'Osservatore Ro- 
mano« od 11. listopada 1998. u 
tekstu na naslovnoj stranici ispod 
naslova »Suvremeni martirologij« 
i podnaslova »Od beatifikacije 
kardinala Stepinca do kanonizaci¬ 
je karmelićanke Edithe Stein« na¬ 
pisao: »Epopeja je to suvremenog 
Martirologij a. Epopeja je to svje¬ 
doka ovoga stoljeća, koji na tijelu i 
duši nose nanesene im okrutnosti 
komunizma i nacizma. Junački 
svjedoci koji, s unutarnjim pono¬ 
som, nisu trgovali svojom vjerom i 
svojom vjernošću. Istina je to koju 
živimo ovih dana, koji se protežu 
od proglašenja blaženim Alojzija 
Stepinca i proglašenja svetom Edithe 
Stein. To je istina, premda se neke 
strane još uvijek muče u njezinu 
priznavanju...« 

Jasno je da za Crkvu bi. Alojzi- 
je Stepinac i sv. Edithe Stein, kao 
simboli žrtava nacističkih i komu¬ 
nističkih progona, nisu povezani 
samo bliskom kalendarskom bea- 
tifikacijom i kanonizacijom, nego i 
srodnim hrabrim i dosljednim 
svjedočanstvom za Istinu. Kao 
takvi, oni doista predstavljaju tra¬ 
jan uzor i nadahnuće generacija¬ 
ma kršćana. 

Jure Zečević, OCD 







UREDNIKOVA RIJEČ 


»Ako treba trpjeti - trpjet ćemo; ako u 
zatvor - u zatvor; ako umrijeti - umrijeti!« 


Blaženi Alojzije Stepinac je kao mladomisnik upisao, svojom rukom, u album Prope Romam semper, svo¬ 
me kolegi Augustinu Frotzu, kasnijem pomoćnom biskupu u Kolnu, na odlasku s rimskog naukovanja, 
ove riječi iz knjižice Nasljeduj Krista : »Blažen koji razumije što znači ljubiti Isusa, a prezirati samo¬ 
ga sebe radi Isusa. Tko se prilijepi uz stvorenje, propast će s njime; tko se prihvati Isusa, stajat 
će dovijeka. Njega ljubi i zadrži kao svog prijatelja koji te neće ostaviti makar te svi ostavili, i koji 
ne će dopustiti da na koncu propadneš.« (II, 7) 


Po ovim je riječima Alojzije Ste¬ 
pinac prepoznatljiv u svem svojem 
kasnijem djelovanju. I čime je sam 
gorio, time je želio i druge zapaliti. 
Sav njegov napor u spašavanju 
besmrtnih duša i nastojanja u mo¬ 
ralnom preporodu hrvatskog naro¬ 
da objelodanjuju žar unutarnje gor¬ 
ljivosti, koja se ražarivala na duhu 
Kristovom. O tome znamo i iz pi¬ 
sma što ga je kao sužanj u Krašiču 
napisao franjevcu Srečku Majstoro- 
viču, 22. svibnja 1957.: »Kako bi 
svečenik mogao stajati skrštenih 
ruku, kad je Krist rekao: 'Došao 
sam donijeti oganj na zemlju; i što 
želim drugo nego da se zapali!'« 
(Lk 12, 49) 

I gorio je vjerujuči sve što je 
Bog objavio, ne sumnjajuči ni u što 
od onoga što je Duh Sveti u Pismi¬ 
ma nadahnuo. Bio je čovjek cjelovi¬ 
te, zdrave, postojane i žive vjere. 
Znak te postojane vjere bijaše nje¬ 
gova spremnost u svakom tre¬ 
nutku život položiti za Božanska 
prava i dostojanstvo ljudske osobe. 
O tome u ovom broju Glasnika 
svjedoče izvješča o zahvalnosti Ka¬ 
toličke crkve u Sloveniji, čiji su 
vjernici došli na Blaženikov grob i 
zahvaljivali mu za neumorno zau¬ 
zimanje za prognani slovenski na¬ 
rod i svečenstvo u 2. svjetskom ratu. 

Ni od jedne krščanske istine 
Alojzije nije želio odustati niti je za¬ 
nijekati. Bijaše postojan, potpuno 
predan u volju Božju. Takav je bio i 
u razgovoru kad mu je Tito 4. lipnja 
1945. predložio osnivanje nacional¬ 
ne Crkve odvojene od Rima, ili ga 
pokušao ucjenjivati još žeščim pro¬ 
gonom svečenstva. Da je popustio. 


Jadnici, ne znaju oni, 
što je Crkva Božja 


stajao bi na počasnim tribinama s 
komunističkim prvacima i propad- 
ljivim ordenima. Ali, kako i sam 
reče: »Kad bismo htjeli prodati obraz 
i dušu, danas bi odmah primali 
odlikovanja. Ali uvijek je nama svi¬ 
ma i mora biti Memento ona Kri¬ 
stova: 'Quid prodest homini, si uni- 
versum mundum lucretur (Ta što 
koristi čovjeku, ako sav svijet stek- 
ne?', Lk 16, 26).« (Pismo vlč. Vinku 
Komeričkom, župniku u Mariji Bi¬ 
strici, Krašič, 18. siječnja 1960.). 

Koliko je bio jasan u tom stavu 
govore i ove Alojzijeve riječi: »Što 
bi meni govorila moja savjest, kako 
bi bilo Svetom Ocu, kad bih na neki 
način izdao Božju stvar. A ovako 
(...) Kako bude dalje, u rukama je 
Božjim, a nama nema druge nego 
trpjeti i moliti. Tako je volja Božja. 
Ako treba bolje je časno poginuti, 
nego sramotno ostati.« (VJD, sv. I, 
str. 24s.) 

Samo krščanin koji gori lju¬ 
bavlju prema jedinome pravome 
Bogu mogao se suprotstaviti vabili- 
ma svijeta: »Ako treba trpjeti - 
trpjet čemo; ako u zatvor - u zat¬ 
vor; ako umrijeti - umrijeti! (...) A 
ako Partija misli, da je mojom osu¬ 
dom i zatvorom dovršena njihova 
pobjeda, onda su plitki i ludi baš 
kao i komunizam. Pa tko sam ja? 
Zar je neprilika Gospodinu Bogu 
nači čovjeka, koji će me zamijeni¬ 
ti?« (VJD, sv. II, str. 270) 


Pred jakošču njegova duha za¬ 
stali su i sami njegovi progonitelji. 
Nedo Milunovič, sudac istražitelj, 
reče mi jednom prilikom, govoreči 
o Alojzijevu držanju na sudu: »Sve 
smo poduzeli da ga slomimo, ali 
nismo uspjeli!« Treba li veče odlike 
hrabrom značaju Kristova učenika, 
mučenika! 

I kao krašički sužanj, u vjeri za¬ 
ložen za slobodu Crkve Božje, koju 
je komunistički susatv želio podjar¬ 
miti i uništiti, reče: »Ako misle ova- 
kovim mjerama slomiti Katoličku 
crkvu, onda su velike naivčine, jer 
Crkva se Katolička ne upire niti na 
kardinala Stepinca niti bilo kojeg 
čovjeka, nego na Isusa Krista, koje¬ 
ga zamjenjuje na zemlji Petar, Sveti 
Otac. A Petar ne umire!« (Pismo na¬ 
slovljeno »Prečasni «, Krašič, 29. trav¬ 
nja 1958.) 

Tako je blaženi Alojzije Stepi¬ 
nac sazrijevao u žrtvi ljubavi. Du¬ 
boko bijaše osvjedočen da »istinski 
krščanske duše ne strepe pred 
smrču« i »da je malodušnost biljka 
kojoj nema mjesta u krščanskom 
vrtu«. A vedrina i optimizam doz¬ 
rijevaju po Kristovoj žrtvi, po euha¬ 
ristiji. Pisao je vlč. Ignaciju Hrasti- 
ču, župniku i dekanu u Dekanovcu: 
»Dobar katolički svečenik znade 
vrlo dobro, gdje će nači tu snagu. 
Dosta mu je jedan pogled na Isusa 
u Presvetom Otajstvu, pa da ne 
strepi nikada pred nikakvim ud¬ 
bašima niti njihovim doušnicima 
bez broja. Sve prolazi, ali Bog osta¬ 
je! Ugasnuti če i crvena zvijezda, ali 
nikada izumrijeti Katolička Crkva, 
dok bude svijeta!« (Krašič, 2. rujna 
1959.) 

UREDNIKOVA RIJEČ 



Nadbiskup Alojzije Stepinac u društvu s nepoznatim sugovornicima (mole se čitatelji 
da nam se jave ako prepoznaju sugovornike i okolnosti susreta); fotografija u 
Hrvatskom državnom arhivu u Zagrebu 


Takovu vjerničku značajku Ste- 
pinčeva duha želi Vam, dragi čita¬ 
telji, predočiti i ovaj broj Glasnika. 
Primite ga i čitajte radošču kako¬ 
vom su provrla srca brojnih surad¬ 
nika, čija očitovanja ovdje objavlju¬ 
jemo. 

Gosp. Josip Manolič, pratio je 
osuđenog nadbiskupa Stepinca iz 
Zagreba na izdržavanje kazne u 
Lepoglavu. Više je puta na Hrvat¬ 
skoj televiziji objavljena njegova iz¬ 
java, iz koje bi čovjek mogao shva¬ 
titi kao da je nadbiskup Stepinac u 
tijeku prijevoza bio nesusretljiv i ne- 
uljudan, jer nije prihvačao razgovor. 

Sam nadbiskup o tome govori 
sljedeče: »Dok smo išli ovamo (iz 
Lepoglave u Krašič, 5. prosinca 
1951., op. J.B.), radio svira u autu i 
tu sam več čuo vijest o mom puš¬ 
tanju. Kolike li razlike između ono¬ 
ga puta - kad su me pred 5 godina 
vozili u Lepoglavu i sada. I onda je 
svirao i ječao upravo radio u autu. 
Koji me pratili, smijali se, veselili; 
mislili su: pobjeda je naša. On je 
odstranjen - sve je gotovo. Jadnici, 
ne znaju oni, što je Crkva Božja! 

A sada na povratku - nakon 5 
godina ne znaju upravo, kako bi 
pokazali ljepše lice. Veselo razgo¬ 
varaju kao da nikada ništa nije bilo, 
a vidim, da u sebi drugo misle. 
Kako im se Bog narugao! Kako ih je 
i tu ponizio!« 

Tako razmišlja Božji čovjek. On 
razabire glas Božji i glas napasni- 
kov, i zato na provokativna pitanja 
odgovara šutnjom: tako na istraž¬ 
nom postupku, u sudnici, u razgo¬ 
voru s gosp. Manoličem, u tamnici. 

A da se u Lepoglavi zasužnjeni 
nadbiskup Stepinac nije nalazio u 
hotelskom smještaju, več u sustav¬ 
nom progonu, čitatelji će saznati iz 
Vranekovičeva dnevnika, čije prve 
stranice prenosimo več u ovome 
broju. U pripremi je, naime, objav¬ 
ljivanje Vranekovičevih dnevnika. 
Možda su upravo to stranice povi¬ 
jesti Katoličke crkve u Hrvata, koje 
če u svijesti svakog čitatelja uroditi 
poklikom i ponosom kakav se vi¬ 
nuo iz ustiju zasužnjenog nadbis¬ 
kupa Stepinca: »Samo Bog je velik! 
I Crkva njegova! Što više živim to 
te više ljubim,Crkvo, sveta. Božja!« 


Iz duhovne Blaženikove bašti¬ 
ne željeli smo ovogodišnjim mla- 
domisnicima podariti izvornu čes¬ 
titku. On je u predgovoru knjizi 
»Odgoj klera« (CAMELE M. G., 
Odgoj klera /prijevod/, pripremio 
BAJIĆ L., Zagreb 1942.) napisao: 
»Ako postoji na svijetu štogod lije¬ 
pa i uzvišena, onda je to sigurno 
svečeničko služenje (...). Postoji li 
na zemlji neko služenje koje bi bilo 
na korist vidljivom i nevidljivom 
svijetu, kao što je sveto svečeničko 
služenje? Nema ga. To je mogao 
ustanoviti samo Bog.« O tome svje¬ 
doči njegovo pismo mladomisnici- 
ma 1955. godine, a potvrđuje i zat¬ 
vorska misa don Santa Bilana. 


Češče je navodio misli sv. Pav- 
la: »Milošču Božjom jesam što je¬ 
sam!« i ponavljao: »Tako bi trebao 
govoriti svaki svečenik« (usp. J. 
BATELJA, Živjeti iz vjere, str. 273). 

Crkva se dogodine priprema 
proslaviti 2.000 godinu krščanstva. 
Ova, treča godina pripreme, po- 
svečena je razmišljanju o prvoj 
Božanskoj osobi. Bogu Ocu. Blaže¬ 
nikove misli na tu temu pripremio 
je o. Celestin Tomič. Sve te činjenice 
popračene brojnim slikama, žele 
nas podsjetiti kako je lijepo živjeti 
za Boga i posvjestiti nas za vjerno 
nasljedovanje Isusa Krista po Alojzi- 
jevu primjeru. 

Dr. Juraj Butelja, postulator 

»Stepinac i Kažotić neustrašivo su branili 
pravdu i pravo malih i obespravljenih, 
protiv silnika ovoga svijeta!« 


LIK BL. AUGUSTINA 
KAŽOTIĆA IZ PERA 
JEDNOG NJEGOVA 
SUVREMENIKA 

1 . 

Zagrebačka nadbiskupija ima 
rijetku čast u Hrvatskoj, da među 
svojim duhovnim pastirima može 
ubrojiti dva blaženika: najstarijega 
i najmlađega po redoslijedu njiho¬ 
va proglašenja. Najmlađega, nad¬ 
biskupa Alojzija Stepinca, sv. otac 
Ivan Pavao II. prošle je godine uz¬ 
digao na čast oltara, zajamčivši na 
taj način u ime Crkve ne samo nje¬ 
govu svetost pred Bogom, nego i 
njegovu nevinost pred ljudima. 
Njegovo je ime, naime, tijesno po¬ 
vezano s burnim razdobljem hr¬ 
vatske i svjetske povijesti prije, za 
vrijeme i neposredno nakon 2. 
svjetskog rata. 

Uloga koju je on u to vrijeme 
odigrao bila je glas savjesti upučen 
ljudima koji su na nju bili zaboravi¬ 
li, poziv na poštivanje Božjih zako¬ 
na onima koji su htjeli nametnuti 
samo svoje zakone, te snažan snop 
svjetlosti u mraku kaosa, nasilja, 
mržnje i gotovo posvemašnjeg po¬ 
litičkog i ideološkog bezumlja, u 
kojemu su bile izokrenute mnoge 
ljudske i duhovne vrednote. Stoga 
se ne treba čuditi da je on stajao na 
putu svima onima koji su pošto- 
poto htjeli doči na vlast ili se na njoj 
održati raspolažuči jedino zako¬ 
nom sile, ali ne i silom pravednih i 
demokratskih zakona. Jedina nje¬ 
gova nada i jedini oslonac bio je 
Bog. »U tebe se. Gospodine, uz- 
dam!«, bilo je njegovo geslo, kojim 
se ravnao u svim, posebice teškim 
trenucima. Njegova beatifikacija 
najbolji je dokaz da ga Gospodin 
nije napustio ni prepustio njego¬ 


vim neprijateljima. Bog ga je uzvi- 
sio iznad svih njih! Oni su, istina, 
uspjeli skršiti njegovo tijelo, ali ne i 
njegov duh. Zato je bi. Alojzije Ste¬ 
pinac velikan duha i simbol pobje¬ 
de duha nad tijelom, vjere nad 
nevjerom, pravde nad nepravdom, 
istine nad laži, ljubavi nad mrž¬ 
njom i dobrote nad ljudskom zlo- 
čom. No dok slavimo zemaljsku i 
nebesku proslavu blaženog Alojzi¬ 
ja Stepinca, ne bismo smjeli zabora¬ 
viti njegova davnog predšasnika, 
trogirskog dominikanca bi. Augu- 
stina Kažotiča, najstarijeg hrvat¬ 
skog blaženika, koji s njim ima 
mnogo dodirnih točaka: oba su bili 
duhovni pastiri iste (nad)biskupije 
u vrlo teškim trenucima hrvatske 
povijesti; oba su neustrašivo branili 
pravdu i pravo malih i obespravlje¬ 
nih protiv silnika ovoga svijeta; oba 
su mnogo pretrpjela za Crkvu i du¬ 
hovno dobro svojih vjernika; oba 
su umrla od posljedica nasilja: bi. 
Alojzije Stepinac od mučenja i otro¬ 
va, a bi. Augustin Kažotič od pos¬ 
ljedica atentata nekog fanatičnog 
muslimana. 

O bi. Augustinu Kažotiču je, is¬ 
tina, razmjerno dosta pisano, kako 
u prijašnjim stolječima, tako i u 
zadnje vrijeme. Međutim, ne bi se 
ni u kojem slučaju moglo reči da je 
o njemu sve rečeno i istraženo, a još 
manje da je sve učinjeno za njegovo 
proglašenje svetim. Još predstoji 
dugi put i zahtjevan posao oko iz¬ 
rade sve potrebne dokumentacije, 
koja se traži prije nego Crkva neko¬ 
ga uzvisi na oltare cijeloga svijeta 
kao uzor kreposti u herojskom 
stupnju. U očekivanju da to bude 
učinjeno, tu i tamo se od vremena 
do vremena pojave članci koji ne 
samo da ne donose ništa novo, 
nego ponekad - zbog nepoznava¬ 
nja stvari o kojoj pišu - izvrču činje¬ 
nice ili donose izmišljene podatke 


misleči da na taj način iskazuju čast 
velikom zagrebačkom biskupu. 1 

Ne želeči ovdje ulaziti u pojedi¬ 
nosti takva načina pisanja, htio bih 
samo iznijeti na vidjelo jedno važ¬ 
no suvremeno svjedočanstvo o bi¬ 
skupu Augustinu iz vremena dok 
je on bio živ, odnosno iz vremena 
njegova puta iz Avignona u Luce- 
ru. Da to razumijemo, treba se 
prisjetiti da je bi. Augustin za vrije¬ 
me obavljanja svoje biskupske 
službe u Zagrebačkoj biskupiji, 
braneči prava Crkve i naroda, bio 
došao u sukob s nekim velikašima 
koji su prisvajali i otimali crkvena 
dobra namijenjena siromasima i 
vršili razna nasilja, ne samo u Za¬ 
grebačkoj biskupiji, nego i u dru¬ 
gim biskupijama Hrvatsko-ugar- 
skog kraljevstva. Bili su uzaludni 
svi apeli biskupa Augustina i osta¬ 
lih biskupa na hrvatsko-ugarskog 
kralja Karla Roberta Anžuvinskoga 
(1308-42) da stane na kraj tim na¬ 
siljima. Mladi kralj, koji je upravo 
tim velikašima zahvaljivao svoj iz¬ 
bor za kralja, nije želio izgubiti nji¬ 
hovu potporu. Augustinu, kao 
predstavniku biskupa hrvatsko-u¬ 
garskog kraljevstva, nije preostalo 
ništa drugo nego da pođe u Avi- 
gnon potražiti pomoč od pape Iva¬ 
na XXII. (1316.-1334.). Nadao se da 
če brzo obaviti posao i vratiti se u 
svoju biskupiju. No njegov se bora¬ 
vak u Avignonu produžio mnogo 
više nego je to na početku pred¬ 
viđao. 

Papa nije mogao, ili nije htio, 
poduzimati snažnije mjere da hr¬ 
vatsko-ugarskog kralja prisili na 
poštivanje prava Crkve, tako da se 
Augustinov boravak u Avignonu - 
u iščekivanju nekog prihvatljivog 
rješenja - produžio na oko četiri 
godine (1318.-1322.). 

U očekivanju takva rješenja 
Augustin u Avignonu nije stajao 
prekriženih ruku. Kao vrstan teo- 

log bio je na usluzi papi u rješavanju nekih teoloških, a 
možda i administrativnih problema. Vjerojatno je i to 
bio jedan od razloga da se ni papi nije odveć žurilo, da 
za Augustina pronađe neko rješenje. Ostali su sačuva¬ 
ni spisi koji govore da se papa poslužio njegovim 
poznavanjem teologije u, u ono vrijeme, vrlo aktual¬ 
noj raspravi o »krštavanju slika« te vraćanju i čaranju. 
Da su ta pitanja bila važna, vidi se već iz samog sasta¬ 
va teološke komisije, koju je papa u svezi s tim imeno¬ 
vao 22. kolovoza 1320. U njoj su se, naime, nalazila 
četiri biskupa (zagrebački biskup Augustin Kažotić, 
biskup Brescie Johannes Wulfing, biskup Luke [Luc - 
ca] Enrico de Carreto, biskup francuskog grada Lode- 
ve dominikanac Jacques de Concots, koji je ujedno bio 
papin ispovjednik), dva generala Redova (karme- 
lićanski Guido Terreni i augustinijanski Alessandro de 
S. Elpidio) i tri magistra teologije Pariškog sveučilišta 
(franjevac Arnaldus Royard, augustinac Giovanni de 
Roma Cacantius i Gregorio di Lucca). Na prvom mje¬ 
stu se nalazio biskup Augustin, što vjerojatno znači da 
je bio predsjednik komisije. 2 

Papa se - koliko nam je poznato - još barem jed¬ 
nom poslužio Augustinovim poznavanjem teologije. 
Bilo je to g. 1321./1322. u raspravi o tomu, da li su 
Krist i apostoli posjedovali bilo kakva materijalna do¬ 
bra, odnosno smije li Crkva, shodno tomu, posjedova¬ 
ti takva dobra. Raspravu su bili pokrenuli pobornici 
pauperističkog pokreta, protivnici bilo kakva vlas¬ 
ništva. Kažotić je pobijao njihovo učenje u svojoj ra¬ 
spravi O materijalnim dobrima Krista i njegovih učenika , 
braneći dopuštenost posjedovanja materijalnih doba¬ 
ra. 3 

Dok je Augustin boravio u Avignonu, saznao je da 
mu je kralj Robert zabranio povratak u Zagreb, nakon 
čega mu je papa g. 1322. povjerio upravu lucerske (Lu- 
cera) biskupije u Apuliji. Njoj je u tom trenutku bio 
nužan učen i razborit pastir, kako bi pokušao riješiti 
njezine brojne probleme, osobito problem musli¬ 
manskih Saracena, koje je sa Sicilije tu bio naselio car 
Fridrik II. Hohenstaufen (1220.-1250.), te se zauzeo za 
njezino moralno uzdizanje. Papa je, očito, držao da je 
Augustinova nazočnost bila potrebnija u Luceri nego 
u Avignonu. Poslušan novom zadatku, koji je Provid¬ 
nost preda nj postavila, Augustin je krenuo na put, 
koji ga je najkraćim putem vodio iz Avignona preko 
Alpa i Savo je u Italiju. 

Prolazeći preko Pavije, nekadašnjeg glavnog gra¬ 
da lombardskog kraljevstva, Augustina je čekao jedan 
svećenik, po imenu Opicinus de Canistris, 4 koji je od 
njega očekivao pomoć u nekim svojim osobnim pro¬ 
blemima. No prije toga, nekoliko riječi o samom Opi- 
cinusu de Canistris. 

2 . 

Opicinus se rodio 24. prosinca 1296. u mjestu Lo- 
mello kod Pavije u Lombardiji. U svojim mladenač¬ 
kim uspomenama on se sjeća prolaza francuskih ho¬ 
dočasnika u Rim za 1. jubilej, što ga je g. 1300. progla¬ 
sio papa Bonifacije VIII. (1294.-1303.). Opicinusova 



Blaženi Augustin Kažotić , dominikanac , najprije zagrebački 
pa onda biskup u Luceri (o. 1260/65 - 1323) 


obitelj se dala uplesti u sukob između obitelji Beccaria 
i Langosco, koje su bile vodeće u gradu, tako da je on 
nekoliko godina proveo u potucanju između rodnog 
mjesta, Pavije, Biella i Bassignana. U svojoj 10. godini 
života postao je klerik, nastavivši studije bez osobita 
žara. On je unatoč tomu napredovao tako da je već u 
12. godini mogao pomagati drugim učiteljima. Tada je 
počeo rado crtati. U 14. godini na kraće je prekinuo 
svoje školovanje, da bi se zaposlio kao carinski službe¬ 
nik u Bassignanu. Nakon toga je nastavio školovanje s 
većim žarom, učeći stilistiku, pjesništvo, povijest, 
francuski i talijanski, te je prevodio s latinskoga na oba 
spomenuta jezika. Budući da je njegova obitelj zapala 
u veliku oskudicu, morao je prekinuti svoje školovan¬ 
je. Opicinus je još malo slušao predavanja iz medicine, 
ali se od tada morao sam snalaziti u životu. Neko je 
vrijeme radio kao učitelj i odgojitelj sina nekog nje¬ 
mačkog grofa koji je bio zatočen u Paviji. Čini se da se 
radi o grofu Salabrugu, koga su g. 1313. stanovnici Pa¬ 
vije zarobili i predali Metteu Viscontiju, koji ga je 
zatočio. Za njegovo oslobođenje se zalagao papa Ivan 

XXII. Kadjeg. 1315. obitelj Beccaria 
uz pomoć M. Viscontija zauzela Pa- 
viju, Opicinus je skupa s obitelji 
morao iseliti. Otišao je u Genovu, 
gdje je ponovno sav teret uzdrža¬ 
vanja obitelji pao na nj. Sljedeće go¬ 
dine njegova je obitelj doživjela tra¬ 
gediju; ubojstvo jednog brata od 
svega 14 godina i očevu smrt.Da bi 
se prehranio, ponovno je poučavao 
u školi i naučio je umijeće ukraša¬ 
vanja (iluminiranja) rukopisa. 5 Ko¬ 
načno se g. 1318. s obudovjelom 
majkom, jednim bratom i sestrama 
vratio u Paviju, našavši grad pod 
crkvenim kaznama ekskomunika- 
cije i interdikta. Da bi se prehranio, 
Opicinus je nastavio s ukrašava¬ 
njem rukopisa. Iste godine mu je 
pošlo za rukom, premda nije bio 
zaređen za svećenika, dobiti mjesto 
kapelana u katedrali dobivši, uz 
pomoć jednog kanonika, potporu 
(stipendiju) za početak studija teo¬ 
logije i prava. U dvije sljedeće godi¬ 
ne završio je studij i bio zaređen za 
svećenika. To je, ujedno, vrijeme 
kada je, baveći se teologijom i pra¬ 
vom, počeo pisati. 

Nakon kraće djelatnosti u raz¬ 
nim crkvama u Paviji konačno je g. 
1322. na upravu dobio župu S. Ma- 
ria Capella. Unatoč crkvenom in- 
terdiktu kojim je bila pogođena Pa- 
via i političkim neredima u gradu, 
Opicinus je savjesno upravljao svo¬ 
jom župom i bavio se pisanjem. G. 
1324. napisao je Libellus dominice 
passionis secundum concordantiam 
quatuor evangelistarum. No uskoro 
je morao napustiti Paviju za slje¬ 
deće tri godine. Zadržavao se u 
mjestima Tortona, Alessandria i 
Valenza, gdje je nastavio pisati, ali 
se time nije mogao uzdržavati. To 
ga je prisililo da g. 1329. pođe na 
papinski dvor u Avignon, u nadi 
da će dobiti neki posao koji bi mu 
omogućio doličan život. Njegovoj 
molbi za iluminatora rukopisa nije 
bilo udovoljeno, pa se neko vrijeme 
uzdržavao prošnjom. To ga ipak 
nije obeshrabrilo da nastavi pisa¬ 
nje. Napisao je traktat De preemi- 
nentia spiritualis imperii. Izbor te 
teme, kojom se prije nije bavio, bio 
je uvjetovan sukobom pape Ivana 
XXII. (1316.-1334.) i cara Ludovika 
Bavarskoga (1314.-1347.). Stavši na 
stranu pape, čini se da je to omo¬ 
gućilo dobiti jednu crkvenu nadar- 


binu, što mu je omogućilo da s 
većom nadom gleda u budućnost. 
Nakon toga je kraće vrijeme proveo 
u gradu Valenzi, gdje je dovršio 
spomenuti traktat. 

Opicinus se u mjesecu listopa¬ 
du 1329. ponovno vratio u Avi¬ 
gnon. Sada je imao osiguran bora¬ 
vak. Papa Ivan XXII. primio je u au- 
dienciji posvetu njegova traktata, 
obećavši mu jednu drugu nadarbi- 
nu. G. 1330. počeo je pisati traktat 
Breve confessionale de peccatis meis 
koji se kasnije izgubio, a u njemu je 
opisao svoje potucanje i patnje. U 
rujnu 1330. napisao je Libellus de de- 
scriptione Papiae 6 vjerojatno u nadi 
da će na taj način sebi omogućiti 
povratak u grad. No tada su za nj u 
Avignonu došli bolji dani. Ivan 
XXII. mu je povjerio službu pisara 
Apostolske penitencijerije, koju je 
obavljao do g. 1348. 

Unatoč tomu život mu nije po¬ 
stao lakši. Čim je, naime, nastupio 
na tu službu, bio je protiv njega po¬ 
krenut sudski postupak zbog nekih 
bolje napoznatih prigovora nakon 
čega je otpušten iz službe. Među¬ 
tim, uskoro mu je ipak pošlo za ru¬ 
kom dobiti isto radno mjesto. No, 
dok se protiv njega još uvijek vodio 
sudski proces, pogodila ga je g. 

1334. neka teška bolest koja ga je 
oslabila u duši i tijelu. G. 1334./35. 
ponovno je podnio molbu za služ¬ 
bu kancelara, ali u tomu nije uspio 
tako da se opet povukao te u veljači 

1335. vratio poslu ukrašavanja ru¬ 
kopisa. G. 1348. spominje se kao 
»scriptor Penitentiarie« papinske 
kurije. G. 1350. bio je na životu. 
Dvije godine kasnije njegovo mje¬ 
sto župnika crkve S. Maria Capella 
u Paviji dobio je neki njegov rođak, 
što je znak da ga više nije bilo me¬ 
đu živima. 

3. 

Opicinus je - kako se lako 
može razumjeti iz njegove autobio¬ 
grafije pod naslovom Summula au- 
tobiographica 7 - imao mnogo osob¬ 
nih problema. Patio je od prevelike 
skrupuloznosti, što je osobito došlo 
do izražaja za vrijeme njegova ško¬ 
lovanja. Taj problem ni kasnije kao 
svećenik nije uspio riješiti. Zbog 
toga je - čuvši za prolazak kroz Pa¬ 
viju uglednog biskupa Kažotića - 
zatražio susret s njime, u nadi da će 


mu on svojim savjetom pomoći 
riješiti problem. On je dana 8. listo¬ 
pada 1322. u svojim uspomenama 
zabilježio sljedeće: Prolazeći preko 
Pavije vrlo sveti muž brat Augustin, 
Reda Propovjednika , premješten iz Za¬ 
grebačke u Lucersku biskupiju , predo- 
brostivo me vidio , opomenuo i odobrio 
moja djela. 8 

Jedan povjesničar ne bi mogao 
poželjeti ljepše, autentičnije i dra¬ 
gocjenije svjedočanstvo od ovoga. 
Zahvaljujući, naime, Opicinusu de 
Canistris, sada znamo nekoliko no¬ 
vih važnih podataka iz života bi. 
Augustina Kažotića. Prije svega, 
dragocjeno je njegovo svjedočan¬ 
stvo o Augustinovoj svetosti. On 
ga, naime, naziva »vrlo svetim 
mužem« (lat. piissimus vir), što si¬ 
gurno nije bilo samo njegovo osob¬ 
no uvjerenje, nego i svih onih koji 
su poznavali biskupa Augustina. 
Iz navedenoga se vidi da je Augu¬ 
stin bio vrlo poznat po svojoj sveto¬ 
sti ne samo u rodnoj Hrvatskoj ili 
na papinskom dvoru u Avignonu, 
nego i u Italiji, prije svog dolaska u 
Luceru. Naravno, Opicinus de Ca¬ 
nistris se osjećao vrlo sretnim i po¬ 
čašćenim da ga je jedan tako svet i 
poznat muž kao što je Augustin, 
posjetio, opomenuo za neke stvari i 
odobrio njegova djela. Oštroumni 
pisac nekoliko djela smatrao je po¬ 
trebnim dati svoja djela Augustinu 
da ih pregleda i odobri, što baca 
novo posebno svjetlo na do sada 
nedovoljno poznati lik bi. Augusti¬ 
na. 

Ovaj kratki suvremeni izvještaj 
učenog Opicinusa de Canistris nov 
je i dragocjen prilog boljem pozna¬ 
vanju života bi. Augustina Kažo¬ 
tića. Zahvaljujući njemu, dolazimo 
do nekoliko novih važnih podata¬ 
ka, bez kojih bi naše poznavanje 
Augustinova života i rada bilo 
znatno siromašnije: 

a) on je dragocjeno svjedočan¬ 
stvo o Augustinovoj svetosti i uče¬ 
nosti; 

b) do sada smo znali samo to, 
da je papa Ivan XXII. dana 21. kolo¬ 
voza 1322. imenovao Augustina za 
lučerskog biskupa, dok se nije ništa 
znalo ni o vremenu njegova pola¬ 
ska iz Avignona ni o vremenu dola¬ 
ska u Luceru; 

c) Augustin, dakle, nije putova- 
o jadranskom obalom - kako su to 
mislili neki povjesničari - niti je 

tom prilikom posjetio domovinu, 
nego ga je put vodio preko Alpa i 
plodne Lombardije, a odatle na jug 
prema Apuliji i Luceri. 

d) datum Augustinova dolaska 
u Paviju (a možda i kraćeg zadrža¬ 
vanja radi odmora) omogućuje 
nam, da s mnogo većom preciznoš¬ 
ću nego do sada odredimo vrijeme 
njegova dolaska u Luceru. Biskupu 
Augustinu je vjerojatno trebalo ne¬ 
što manje od mjesec dana putova¬ 
nja pješice, ili na konju, da iz Pavije 
stigne u Luceru; 


1 

Kao primjer navodim članak M. Bis¬ 
kupa Blaženi Augustin Kažotić (o. 1260/65 
- 1323), koji je objavljen na stranicama 
glasila: Sluga Božji Alojzije Stepinac, 
glasnik postulature, god. 5 (1998), str. 
12-14, a on ne samo da ne donosi ništa 
novo, nego jednostavno vrvi od netočnosti, 
od kojih navodim samo neke: da je zagre¬ 
bačka katedralna škola »prva viša škola u 
srednjovjekovnoj Hrvatskoj«; da je imala 
ne samo »trivium« nego i »quadrivium« 
(tj. znanstveni stupanj); da je bi. Augustin 
navodno više studije završio »na fakulteti¬ 
ma 'artium ' i teologije «; da je bio »doktor 
'artiumdoktor teologije« (tj. filozofije i 
teologije); da je »utemeljitelj višeg hr¬ 
vatskog školstva« itd. BI. Augustin je doi¬ 
sta studirao u Parizu, ali ne na filozofskom 
nego teološkom fakultetu. Ni u jednom 
sačuvanom dokumentu ne navodi se njegov 
akademski naslov, a najmanje doktorat filo¬ 
zofije i teologije. Osim toga, katedralne 
škole nisu spadale u red višeg školstva, niti 
je bi. Augustin bio »utemeljitelj«, nego 
samo reformator katedralne škole, u smislu 
propisa 111. Lateranskog sabora (1179). 

2 Sačuvala se u jednom rukopisu, danas 
u Vatikanskoj biblioteci (Codex Borghesia- 
nus 348), a objavila ga je Anelise MA1ER 
u članku Eine Verfugung Johanns XXII 
iiber Zustdndigkeit der Inquisition, fur Zau- 
bereiprozesse (»Archivum Fratrum Praedi- 
catorum«, XXII [1952], str. 226-246) 

3 Usp. G. D. MANSI, SS. Conciliorum 
nova et amplissima collectio, t. 25, Venetiis 
1782, coll. 809-815. Po tim spisima, kojih 
se važnost jedva može precijeniti, Augu¬ 
stin Kažotić se svrstava među prve hrvats- 


e) približno vrijeme Augusti¬ 
nova dolaska u Luceru omogućuje 
nam također odrediti vrijeme koje 
je proveo na lucerskoj biskupskoj 
stolici. Ako se, naime, uzme u obzir 
da je on mogao stići u Luceru tek u 
drugoj polovini mjeseca rujna 1322. 
godine, ispada da je biskupsku slu¬ 
žbu u tom južnotalijanskom gradu 
obavljao svega oko devet mjeseci; 

f) snažan duhovni preporod lu- 
cerske biskupije, ostvaren za tako 
kratko vrijeme, koji se pripisuje 
biskupu Augustinu, izgleda još ve- 


ke teologe. 0 njemu pjeva J. Kavanjin: 
»Kažotića Augustine, / i Nikole sih vlaste¬ 
la, / ne more izreć do istine / nevižbana 
moja viela, /koja leteć da što čuje,/ grad za 
gradom iziskuje« (Poviest vanjelska. U Za¬ 
grebu, JAZU, 1913, str. 117: usp. str. 301.) 

4 O tomu sam pisao u vjesniku za širenje 
štovanja i kanonizaciju »Blaženi Augustin 
Kažotić«, god. II, br. 1 (Zagreb 1968), str. 
14-15. Međutim, urednik tog glasila nije 
smatrao potrebnim objavljenom tekstu pri¬ 
ložiti latinski tekst, niti donijeti točan bi¬ 
bliografski navod koji sam mu bio poslao, 
tako da taj člančić nije imao ni iz daleka 
onu vrijednost koju bi, inače, imao. Zbog 
toga sam prisiljen isti podatak objaviti u la¬ 
tinskom izvorniku i u nešto širem povi¬ 
jesnom kontekstu. 

5 OP1CINUS DE CANISTRIS, Sum- 
mula autobiographica, f.llr. 

6 Usp. F. GIANANI, Opicino de Cani- 
stris. L»'Anonimo Ticinese « e la sua de- 
scrizione di Pavia (Cod. Vaticano Palatino 
latino 1993). Testo latino e versione italia- 
na, con tavole. Edizione definitiva. Pavia, 
Tipogmfia Fusi, 1976. 

7 Nalazi se u Vatikanskoj biblioteci, Va- 
ticanus latinus 1993 (R. SALOMON, n. 
dj., str. 23-26). 

8 »Transiens per Papiam piissimus vir 
frater Augustinus Ordinis Predicatorum, 
translatus de episcopatu Zagabriensi ad 
Lucerinum, me benignissime vidit et mo- 
nuit et mee scripture opera approbavit« 
(Bibliotheca Apostolica Vaticana, Codex 
Vaticanus Palatinus latinus 1993, f. llr; 


ličanstvenijim nego se to mislilo do 
sada. 

Biskup Augustin je - kako smo 
naveli - sveto preminuo 3. kolovo¬ 
za 1323. u Luceri, i to od posljedica 
atentata koji je na nj izvršio neki ta¬ 
mošnji musliman. 9 No to je je bio 
samo kraj njegova zemaljskog ži¬ 
vota, ali i početak proslave njegove 
svetosti, koja je bila uočljiva ne 
samo Opicinusu de Canistris, nego 
i mnogim drugim njegovim suvre¬ 
menicima. 

P. Stjepan Krasić O.P. 


objavio RICHARD SALOMON, Opicinus 
de Canistris, VJeltbild und Bekenntnisse 
eines avignesischen Klerikers des 14. 
Jahrhunderts. London S.W., The V/arburg 
Institute, 1936, str. 210). 

9 U dodatku jednog rukopisa u Carcas- 
sonneu, koji je pripadao poznatom fran¬ 
cuskom dominikancu i povjesničaru Ber¬ 
nardu Gui-ju (1261-1331), za Augustino- 
vu smrt stoji zabilježeno: »Obiit tertia die 
mensis augusti in fešto inventionis S. 
Stephani,fuitque sepultus in vigilia S. Do- 
minici in conventu FF. Praedicatorum in 
Luceria anno Domini MCCCXXIII, ubi 
miraculis coepit ejus sanctitas declarari, 
cum corpus ejus niveo candore refulgens 
apparuit, et odorem suavissimum ex seipso 
dedit; et clerici cathedralis ecclesiae, qui 
corpus ejus auferre Fratribus et secum au- 
ferre conabantur, aurisia et caecitate per- 
cussi repulsi sunt.« (QUETIF ]. ECHRAD 
]., Scriptores Ordinis Praedicatorum, I, 
Lutetiae Parisiorum, 1719, str. 553). 



Hvala svim čitateljima, štovateljima blaženog Alojzija Stepinca u domovini i širom 
svijeta, za molitve i darove kojima nesebično i velikodušno promiču glas svetosti i 

mučeništva kardinala Alojzija Stepinca. 

Objavljujemo nedavno pronađeno pismo bi. 
Alojzija Stepinca dr. Mati Kuhariću, odvjet¬ 
niku, bratu kardinala Franje Kuharića, on¬ 
dašnjeg župnika u Samoboru. 


»Najbolje /je/ sve 
staviti 

u ruke Božje!« 

Poštovani gospodin Kuharić! 

Ima već skoro dva mjeseca, što 
sam primio cijenjenu čestitku k 
imendanu, potpisanu od Vas i od 
niza Vaših sumišljenika i znanaca. 
Ali, kao što znate, teška bolest 
držala me prikovana uz krevet go¬ 
tovo tri mjeseca. I sada više ležim 
nego hodam ili sjedim, da bih pi¬ 
sao, pa tako kraj najbolje volje ni¬ 
sam mogao da se zahvalim svima 
za dobre želje i molitve i žrtve, što 
ste ih za me doprinosili. Srdačna 
hvala svima! 

Kao što spominjete u svom pi¬ 
smu, blizu je 25. godišnjica moje 
biskupske konsekracije. Koji taj će 
se možda čuditi, kad se sjeti, da mi 
je Sveti Otac tek pred tri godine 


čestitao 25. godišnjicu svećeništva. 
U mom životu ima puno čudnih 
zahvata Božjih, i tako sam usprkos 
slova crkvenog zakona imenovan 
biskupom, a da nisam navršio ba¬ 
rem pet godina svećeništva, nego 
tek tri i pol prema odluci blage 
uspomene Pape Pija XI. Zato je evo 
tako bliza jedna 25. godišnjica dru¬ 
goj. Hoću li je dočekati živ, ne 
znam. U ruci je Božjoj, a ja nemam 
nikakve posebne želje za životom 
na ovoj zemlji. Ne mislim time 
bježati od tereta biskupske službe, 
nego istaći, da smo mi ljudi odviše 
kratkovidni, a da bi mogli prosudi¬ 
ti što je bolje: dulji ili kraći život? 
Zato je najbolje sve staviti u ruke 
Božje. 

Ali jedno bih želio staviti na 
srce i Vama i Vašim prijateljima i 
znancima potpisnicima: bilo kako 
mu drago s mojom osobom, ne klo¬ 
nuti ni za čas duhom, niti posumn¬ 
jati jednog časa u pobjedu Crkve 
Božje u sadanjem hrvanju u svijetu 


dvaju oprečnih nazora: brutalnog 
materijalizma ili bezboštva s jedne 
strane, a s druge kršćanstva, katoli¬ 
cizma. Za pobjedu Crkve Božje nije 
garant ovaj ili onaj biskup, nego 
Isus Krist. A On jedini može reći: 
»Ja sam nadvladao svijet! Dana mi 
je sva vlast na nebu i na zemlji.« 

Ovo, što smo nedavno gledali 
u nacizmu, a danas u svjetskom ko¬ 
munizmu, nije ništa drugo nego 
novo izdanje Julijana Apostate, i da 
se poslužim komunističkom fra¬ 
zeologijom, »masovno izdanje«. 
Međutim treba znati, kako završa¬ 
vaju Julijani Apostate. Kad je Juli- 
jan, u svijesti svoje snage rimskog 
imperatora, poduzeo vojnu na Per¬ 
ziju, upitao je glasoviti poganski 
govornik Libanius porugljivo jed¬ 
nog kršćanskog učitelja u Antiohiji: 
»No što radi sada vaš Sin drvodje¬ 
lje (Isus Krist)?« Ovaj mu je mirno 
odgovorio: »Sto radi sada? Pravi je¬ 
dan lijes.« I de facto za par dana bio 
je Julijan mrtav, ubijen od Perzija- 
naca. I sami pogani su primijetili na 
tu vijest: »Kako mogu kršćani go¬ 
voriti o dugoj strpljivosti svoga 
Boga? Ništa ne radi tako brzo kao 
njegova osveta.« 

I mi smo to imali prilike vidjeti 
kod Hitlera i njegovog nacizma, 
koji se se ugledali u Julijana Apo- 
statu. Mislite li da će drukčije proći 
sljedbenici komunizma, ako ustra¬ 
ju u preziru i mržnji Julijana Apo¬ 
state prema Bogu, Kristu? I zato im 
od srca želimo pravodobni povra¬ 
tak k Bogu. Njihovih se pak prijetn¬ 
ja i grožnja ni najmanje ne bojte! Jer 
ako se oslanjaju na svoje tobožnje 
mase, moraju znati, da su prema 
riječima prorokovim ne samo poje¬ 
dinci, nego svi narodi svijeta, man¬ 
je nego sitni prašak na vagi, u 
očima Božjim. Bog je sve, a sve dru¬ 
go pred Njim samo ništica. 

Bilo bi dakle ne samo žalosno 
nego i sramotno, kad bi se kršćanin 
katolik podao malodušnosti, dok 
ima takovog Boga iza sebe. 

Kao što sam već rekao i opet po¬ 
navljam: pobjede Crkve Božje nitko 
ne može zaustaviti, ni svijet, ni pa¬ 
kao, ni komunizam, ni bilo kakvo 
drugo zlo, što bi još moglo doći. 

Uz blagoslov i pozdrav u Go¬ 
spodinu svima 

+ Alojzije kard. Stepinac, 
nadbiskup zagrebački 



Mons. Antun Bauer , nadbiskup zagrebački, u pratnji mons. Alojzija Stepinca, 
nadbiskupa koadjutora , blagoslivlje temeljni kamen nove crkve sv. Antuna u Dugoj 
Resi (Postulaturi sliku uručila gospođa Mira Pet rak) 

Pismo bi. Alojzija Stepinca dr. Karlu Kempniju, 
sveučilišnom profesoru, nakon smrti njegova 
sina Stanka 


Krašić, 16. kolovoza 
1953. 

Poštovani gospodine profesore! 

Primio sam jučer obavijest o 
smrti Vašeg dragog sina Stanka, 
koji je bio kod mene tek koji tjedan 
prije toga, pun poleta i svetih idea¬ 
la, koliko sam mogao razabrati iz 
razgovora s njime. 

Ljudski govoreći, velika nes¬ 
reća. Ali sam se odmah sjetio riječi 
Duha Svetoga u knjizi Mudrosti: 
»Jer se je dopao Bogu, bio je ljubljen 
od njega; jer je živio među grešnici- 


ma, bio je uklonjen. On je bio otet, 
da mu zloća ne preokrene razuma i 
da lukavstvo ne zavede dušu nje¬ 
govu.« 

Vi ćete se opet sresti sa svojim 
sinom u životu, koji jedino zaslu¬ 
žuje ime život. Ipak i za ovaj kratki 


rastanak, ja Vam izrazujem svoje 
srdačno saučešće, a dragog pokoj¬ 
nika sjetit ću se kod oltara u svetoj 
misi. 

Uz sveti blagoslov Vama i cije¬ 
loj Vašoj cijenjenoj obitelji. 

+ A. Stepinac, 
kardinal - nadbiskup zagrebački 


Krašić, 1954. 

Carissime! 

Primio sam Vaše cijenjeno pi¬ 
smo sa čestitkom k imendanu, ali 
nisam dospio do sada odgovoriti, 
jer sam već dulje vremena dosta 
nahlađen bio. Ako me sve okolno¬ 
sti ne varaju, nikada više pravoga 
zdravlja u mom životu. Međutim, 
ja ni ne žudim puno za njim, već se 
predajem u ruke Božje i rado po- 
lažem svoj život za slobodu Crkve 
Božje, koju besramni komunizam 
hoće pod svaku cijenu da okuje 
ropskim lancima, kakvim je manje 
više okovao već sve ljude u svim 
krajevima onkraj gvozdene zavje¬ 
se, te nisu više slobodna ljudska 
bića nego brojke ili bolje šarafići u 
nemilosrdnoj državnoj mašini, s 
kojima se poigravaju po volji ko¬ 
munistički nadzornici u ovoj ili 
onoj formi. Kakovo strahovito po¬ 
niženje za čovjeka, kojega je Bog 
stvorio slobodnim! Naša Crkva ne 
smije nikada postati robom toga 
sotonskog sistema! Zato se isplati 
umrijeti! 

Hvala na čestitci! Hoću li još 
koji imendan ili koju obljetnicu sla¬ 
viti u Zagrebu sporedno je. Veseli 
me veoma, da Vi baš sada marljivo 
komponirate. Nastavite samo dalje! 
Nemojte zaboraviti ni onoga, što 
smo već govorili, da bi se danas su¬ 
tra ipak možda osnovao konvikt. 


Nedavno pronađeno pismo bi. Alojzija Stepin¬ 
ca jednom hrvatskom skladatelju 


koji bi imao specijalnu zadaću oku¬ 
pljati djačake pjevače (Sangerkna- 
ben), koji bi napunjali našu staro¬ 
drevnu katedralu svojim lijepim 
glasićima, a možda uz put dali i po 
koje dragocjeno svećeničko zvanje. 
Glasoviti historičar Franjevačkog 
Reda Wadding opisuje na jednom 
mjestu, kako je prvi misionar fran¬ 
jevac Ivan de Corvino upravo 
pomoću zbora dječaka pjevača 
(koje je pokupovao kao robove i 
onda ih školovao sam) u trinae¬ 
stom vijeku pridobio naklonost 
mongolskog cara, koji je skoro sva¬ 
ki dan slušao iz svog dvora kako 
mali pjevaju u crkvi psalme. 
Čovjek jedva vjeruje eto da je već 
pred sedamsto godina postojao 
dječački pjevački zbor u Pekingu. 

Na koncu, kad smo u Mari¬ 
janskoj godini, pitajte dr. Šepera za 
Ave mariš stella, koji su germa- 
ničari pjevali prigodom procesije 
na Malu Gospu u ferijama u 
susjednoj župi Gallicano. Lijepo je 
čuti jedan snažni muški zbor, kad 
pjeva taj Ave mariš stella. Adekvat¬ 
ni prijevod za Vašu svrhu imate od 
M. Pavelić »Himni« p. 336 a ekvi¬ 


valent pripjevu koji se u Germani- 
cumu pjeva »Te rogamus audi nos 
et Filio commenda nos, o Virgo Ma- 
ria« imate u hrvatskom »Molimo te 
usliši nas, i Sinu preporuči nas, o 
Djevo Marijo!« Tako biste uveli 
jednu lijepu marijansku pjesmu u 
naše crkve bilo u latinskom bilo u 
hrvatskom tekstu. Dajte to učinite! 
Bit ću Vam vrlo zahvalan. 

+ Alojzije kard. Stepinac , 
nadbiskup zagrebački 




Blaženi Alojzije Stepinac 6 (1999) 3 











UZ BLAŽENIKOV BLAGDAN 


»NAROD ŽIVE VJERE NE MOŽE PROPASTI!« 


Sestre i braćo, 
štovatelji novog 
hrvatskog blaženika! 


Homilija u Sarajevskoj katedrali na prvi litur¬ 
gijski spomen bi. Alojzija Stepinca 10. veljače 
1999. 


Žalim što j e naš nadbiskup ve¬ 
čeras prehlađen, i teško bi mu bilo 
uz predvođenje ove Mise držati i 
homiliju. Ali se radujem što po nje¬ 
govu mandatu smijem nama sabra¬ 
nima u ovoj katedrali, na prvi litur¬ 
gijski spomen blaženog Alojzija 
Stepinca, posvijestiti njegovo viso¬ 
ko mišljenje o Hrvatima katolicima 
BiH te važnost njegova štovanja iz 
naše, bosansko-hercegovačke per¬ 
spektive. 

1 

Dva pohoda nadbiskupa 
Stepinca Sarajevu 

Prisjetimo se da je nadbiskup 
Stepinac već u prvoj godini svoje 
nadbiskupske službe kao ordinarij 
Zagrebačke nadbiskupije pohodio 
Sarajevo od 24. do 27. lipnja 1938., 
kada je na vanjsku proslavu Srca 
Isusova tadašnji nadbiskup Šarić 
slavio i tridesetu obljetnicu svoga 
biskupskog ređenja. 

Nadbiskup Stepinac putovao je 
autom iz Zagreba preko Bosanske 
Gradiške, Banje Luke, Jajca, Bugoj¬ 
na, Kupresa, Livna, Duvna, Širo¬ 
kog Brijega i Mostara. Na tom putu 
pohađao je katoličke ustanove i 
škole. U Sarajevu je dao izjavu 
uredniku Katoličkog Tjednika (1938, 
br. 27): »Narod žive vjere i koji je 
moralno tako visoko stao, ne može 
propasti.« Rekao je da ga put »jako 
umara, ali da nimalo ne žali što je 
došao u Bosnu, jer da ga je puto¬ 
vanje po BiH samo jako edificiralo i 
on odlazi natrag u Zagreb sa još 
više volje i oduševljenja za naporan 
natpastirski posao«. 

U Sarajevu je pohodio katolič¬ 
ke škole i druge ustanove, te bio 
»ugodno iznenađen tolikim samo¬ 
stanima i katoličkim zavodima u 
BiH«. On kaže: »Tu mora biti težiš¬ 


te naše borbe. Za prava Katoličke 
Crkve i katoličkih roditelja na škol¬ 
skom području borit ćemo se do 
konačne pobjede. Ne tražimo ni¬ 
kakvu milost već svoja osnovna 
prava.« 

U kratkom govoru na jubilej- 
skoj proslavi nadbiskupa Šarića re¬ 
kao je, kako je namjerno došao radi 
proslave Nadbiskupova jubileja: 
»Najveći razlog tomu bio je taj, da 
pokažem svima onima koji računa¬ 
ju na našu neslogu da su se preva¬ 
rili u računima. U obrani naših pra¬ 
va, kao katolika i kao Hrvata, mi 
smo bili i ostajemo jedno srce i 
jedna duša, i sada i ubuduće.« 

Drugi put nadbiskup Stepinac 
bio je u Sarajevu 6. kolovoza 1939., 
kad je za pomoćnog biskupa ređen 
Dr. Šmiljan Franjo Cekada ( Vrhbos¬ 
na 1939., str. 154-171). Kako je novi 
pomoćni biskup prije toga bio žup¬ 
nik u Bosanskom Brodu, prisutnim 
vjernicima iz te župe omogućeno je 


da preko svoga predstavnika Ivana 
Mrgana pozdrave redenika i goste. 
On je nadbiskupu Stepincu zahva¬ 
lio za sve što je učinio i još misli 
učiniti za vjeru. Crkvu i hrvatski 
narod. Visoki gost u svojoj čestitki 
redeniku spomenuo je kako ga po¬ 
zna iz godina studija u Rimu, te 
izrazio uvjerenje da je »Dr. Smiljan 
Čekada zaista čovjek Božji i da će 
on biti biskup po Šrcu Isusovu«. U 
vrijeme zatvorskih godina u 
Krašiću nadbiskup Stepinac živo se 
zanimao za crkveno stanje u Bosni i 
Hercegovini, te krišom pisao pisma 
ohrabrenja pojedinim svećenicima, 
npr. dr. Cedomilu Čekadi. 

2 

Pruža nam kompas da 
bismo se znali orijentirati 

Naš nadbiskup će, u okviru 
ove liturgije, blagosloviti umjet¬ 
ničku sliku novog hrvatskog bla- 



Nadbiskup Stepinac na jednom pastirskom pohodu u Zagrebačkoj nadbiskupiji (mole 
se čitatelji da nam se jave ako prepoznaju sugovornike i okolnosti pohoda) 

ženika koju dariva jedan veliko¬ 
dušni vjernik, nekoć stanovnik Sa¬ 
rajeva a sada živi u Splitu. Ova sli¬ 
ka ostat će trajno u katedrali, ma¬ 
kar po umjetničkom stilu nešto 
odudara od ostalih slika i kipova. 
Želimo da nas zaustavlja u molitvi 
i vjerničkom razmišljanju o našem 
katoličkom poslanju u Bosni našeg 
i budućih vremena. 

Što bi nam trebao značiti svijet¬ 
li lik ovog svjedoka vjere i nevino 
progonjenog pastira? Mislim da to 
najbolje možemo iščitati iz dijelova 
Papine propovijedi o Stepincu na 
Mariji Bistrici 3. listopada prošle 
godine. Papa je rekao da je prog¬ 
lašenje progonjenog nadbiskupa 
blaženikom i mučenikom povijesni 
događaj za našu Crkvu i naš narod: 
»Jedan od istaknutih likova Kato¬ 
ličke Crkve zagrebački nadbiskup 
kardinal Alojzije Stepinac sada se 
povjerava sjećanju svojih sunarod¬ 
njaka s blistavim znamenjem muče- 
ništva.« 

Svaki liturgijski spomen sveta¬ 
ca je zahvala Bogu, koji se prosla¬ 
vio u svojim odabranim svjedoci¬ 
ma, a Misa na blagdane svetaca je 
spomen-zahvala. Spomen uprisut- 
njivanja Kristove žrtve i gozbe, od 
koje se dotični svjedok vjere du¬ 
hovno hranio, i zahvala za njegov 
primjer. Mi to danas kao Crkva u 


nadbiskupiji Vrhbosanskoj činimo 
prvi put na spomen bi. Alojzija Ste- 
pinca. Želimo da nas njegov pri¬ 
mjer nadahnjuje i zagovor prati. 

Papa je nadalje rekao da se u 
osobi novog blaženika »spaja cjelo¬ 
kupna tragedija koja je pogodila 
hrvatsko pučanstvo i Europu tije¬ 
kom ovoga stoljeća obilježena tri¬ 
ma velikim zlima: fašizmom, na¬ 
cizmom i komunizmom«. Beatifi- 
kacija Alojzija Stepinca je osuda 
zlodjela i nasilja svih ovih režima, 
te moralna zadovoljština i priznan¬ 
je svima koji su bili progonjeni, bez 
obzira koje su vjere i narodnosti. 
Papa nadalje kaže, da novi blaže- 
nik pruža svojemu narodu »svoje¬ 
vrsni kompas da bi se znao orijen¬ 
tirati. Evo glavnih točaka: vjera u 
Boga, poštovanje čovjeka, ljubav 
prema svima sve do praštanja, je¬ 
dinstvo s Crkvom kojoj je na čelu 
Petrov nasljednik. Dobro je znao 
da se ne može popuštati kad je u 
pitanju istina, jer istina nije roba 
kojom se može trgovati. Zbog toga 
mu je bilo draže prihvatiti patnju 
nego li izdati svoju savjest i 
iznevjeriti obećanje dano Kristu i 
Crkvi«. 

Papa, međutim, ne želi da ovo 
proglašenje blaženim jednog nevi¬ 
no progonjenog biskupa, koji je bio 
žrtva državnog terora, postane laž¬ 


no opravdanje nove mržnje protiv 
bilo koga. Bilo bi krivo u ime svih 
žrtava nepravdi smišljati ili izvodi¬ 
ti nove nepravde. Papa kaže: 
»Slušamo njihov poziv na praštan- 
je i pomirbu. Oprostiti i pomiriti se 
znači očistiti sjećanje od mržnje, 
zavade, želje za osvetom, znači 
priznati bratom čak i onoga koji 
nam je trajno nanio zlo, znači ne 
dopustiti da nas pobijedi zlo, nego 
zlo svladati dobrom.« 

Blagoslovljena slika novog hr¬ 
vatskog blaženika u Sarajevskoj 
katedrali neka nas trajno podsjeća 
da smo sastavni dio hrvatskog na¬ 
roda, ali građani Bosne i Hercego¬ 
vine. Ova slika neka nas nadahn¬ 
juje u katoličkom i hrvatskom za¬ 
jedništvu. Neka nam bude poticaj 
da svojim katoličkim življenjem i 
zalaganjem za pravedno civilno 
društvo opravdamo visoko mišlje¬ 
nje nadbiskupa Stepinca o Hrvati¬ 
ma katolicima ove zemlje. Neka nam 
bude i nadahnuće da se mirnim i 
demokratskim sredstvima borimo 
za svoja prava u ovoj zemlji, poštu¬ 
jući vjeru, narodnost i prava dru¬ 
gih. Blaženi Alojzije, isprosi nam 
snagu da te nasljedujemo kao poje¬ 
dinci i kao crkvena zajednica. I to u 
svom vremenu, u svojim prilikama. 
Blaženi Alojzije, moli za nas! Amen. 

Mato Zovkić, generalni vikar 


DAROVI ZA POKRIĆE TROŠKOVA U POSTUPKU 
PROGLAŠENJA SVETIM BL. ALOJZIJA STEPINCA 

Uz popis prijatelja i štovatelja blaženog Alojzija Stepinca, koji su uz molitvu poslali i 
novčani dar, sa zahvalnošću se sjećamo svih darovatelja koji su uz svoj dar izričito napo¬ 
menuli, da se ne objavljuje njihovo ime. Raduje činjenica da su među darovateljima zastu¬ 
pljeni različiti staleži i ustanove, iz domovine i diljem svijeta, što potvrđuje općenarodnu 
želju za proglašenjem svetim kardinala Stepinca. 

Nakon objavljivanja zadnjeg broja Glasnika, svoj dar za pokriće troškova u postupku za proglašenje svetim kard. 
Alojzija Stepinca uručili su ovi darovatelji: Veronika ROŽIĆ - Prodindol (Sv. Jana); preč. Marko KAMENJAŠ - Sarajevo; 
Marija iz Splita; Stjepan MARENKOVIĆ - Karlsruhe; N. N. (dva zlatnika za crkvu koja se gradi u čast bi. Alojzija Stepin¬ 
ca); Hrvatska katolička župa »Naše Gospe Kraljice Hrvata« - Toronto; Župni ured Sv. Nikole - Krapina; Mila KATALI- 
NIĆ - Split; Župni ured Nova Kapela; Franjo kard. KUHARIĆ - Zagreb; Župni ured Krašić; Ankica KOVAČEVIĆ - 
Novska; Evica RATKOVIĆ - Semeljci; Ivka SRZIĆ - Makarska; obitelj DOBRINČIĆ - Zagreb; Župni ured Ližnjan. 

Svoj dar za pokriće troškova u postupku za proglašenje svetim kardinala Alojzija Stepinca možete poslati preko 
Zagrebačke banke na ime: 

Postulatura kard. Stepinca devizni račun: 012101-01-2421741339 kunski račun: 012101-12-2320444313 

Život u Krašiću zasužnjenog 
nadbiskupa 


i kardinala 

Alojzija 

Stepinca 


Na poticaje i želje brojnih štovatelja 
blaženoga Alojzija Stepinca, Postulatu- 
ra počinje s objavljivanjem izabranih 
poglavlja dnevnika vlč. Josipa Vraneko- 
vića, u kojima je gotovo svaki dan opi¬ 
sao život zasužnjenog nadbiskupa i 
kardinala Stepinca u župnoj kući u 
Krašiću, gdje je sužnju pismeno bilo 
naređeno izdržavati kaznu od 5. prosin¬ 
ca 1951. do 18. rujna 1962. Župnik Vra- 
neković je prekinuo pisanje dnevnika 
26. siječnja 1960. Od toga dana je 
bilježio događaje u posebnom spisu, 
koji je javnosti poznat pod naslovom: 
»Zadnji dani života Njegove Uzorito- 
sti dr. Alojzija Kardinala Stepinca .« 

Izabrana poglavlja donosimo u izvor¬ 
nom jeziku, faktografski, kako je pisac 
bilježio. 

Župnik Vraneković je tih pet svezaka 
životopisa u Krašiću zatočenog Kardi¬ 
nala predao kardinalu Franji Šeperu, 
koji je na naslovnoj stranici dnevnika 
svojom rukom dopisao: 

»U slučaju moje smrti imaju se ovi 
svesci zapisa + Vranekovića predati 
osobno mojem nasljedniku u Zagre¬ 
bačkoj nadbiskupiji. 

Rim, 30. siječnja 1974. 

t Franjo Kard. Šeper« 

Tako će čitatelji Glasnika moći i prije 
službenog izdanja dnevnika, koje je u 
pripremi, moći saznati događaje iz živo¬ 
ta blaženog Alojzija Stepinca koji su 
prethodili njegovoj svetoj I mučeničkoj 
smrti. 



Ovi su dnevnici i svjedočanstvo Vrane- 
kovićeve vjere; njegove vjernosti svome 
Natpastiru i Crkvi. Vlč. Vraneković, ci¬ 
jenjeni propovjednik i traženi ispovjed¬ 
nik, nije bio teolog »po zanatu« ni po¬ 
vjesničar »po inatu«. Nije se ni pripre¬ 
mao za kroničara tako presudnog 
razdoblja povijesti Crkve u Hrvata, ali 
ga je Gospodin pronašao za dostojnog 
suputnika i supatnika zasužnjenog 
nadbiskupa i kardinala Alojzija Stepin¬ 
ca. Bio je uzoran svećenik i gorljiv pa¬ 
stir. Polazio je službu i na bickilu. Kad mu 
je i to prometno sredstvo komunistički 
režim »zarobio«, odlazio je pješice, do 
susjednih župa do vlaka, do slijedeće 
postaje Križnoga puta: Kardinalova i 
svojega. Puščani su mu metci fijukali 
pokraj glave, policija ga je pratila u sto¬ 
pu, otuđivala mu nezakonito i nepovrat¬ 
no dokumente i crkvene novce, prijetila 
mu i ucjenjivala ga. Ali on je ostao 
uspravan i ispravan. Nije pisao o sebi. 
Želio je svojoj Crkvi i svome patničkom 
narodu sačuvati na trajno sjećanje jed¬ 
no tužno i tegobno razdoblje povijesti. I 
bez mrmljanja i bez osvete je to bilo. U 
Kristovoj ljubavi, koja ga je žrtveno 
svezala uz dragog gosta, komu je bio 
neutrudiv i do kraja vjeran domaćin. 
Napominjemo da je izostavljanje izvor¬ 
nog teksta obilježeno znakom /.../; toč¬ 
kice u nizu nalaze se u izvorniku, dok 
su pojašnjenja priređivača u oblim za¬ 
gradama. 


Blaženi Alojzije u susretu s djecom 

JOSIP VRANEKOVIĆ 
Dnevnik - Knjiga I. 

4. XII. 1951. - 9. VI. 1953. 

Dne 24. XI. 1951. bio je sprovod 
Stepinac Katarine u Brezariću. Na 
sprovod je došla i Štefanija Štengl - 
sestra Preuzvišenog g. nadbiskupa - 
iz Samobora. Došla je, jer je pokojni¬ 
ca bila žena njezinog nećaka Josipa. 
U razgovoru mi reče, da ću uskoro 
dobiti kapelana. U prvi čas pomi¬ 
slim, da će vjerojatno Duhovni stol 
poslati ovamo kojeg starijeg svećeni¬ 
ka, da bude opskrbljen pred smrt. No 
ona brzo nastavi: »Za kapelana dola¬ 
zi vam moj brat.« 

Nisam to mogao pravo shvatiti. 
Začuđeno je samo pogledam. Riječi, 
što ih je izrekla činile mi se, da mogu 
izići iz usta osobe, koja bulazni. Ra¬ 
zumjela je moje začuđenje, pa mi 
saopći, da je pred nekoliko dana ob¬ 
javio pariški radio, da će jugosla¬ 
venske vlasti pustiti iz zatvora 
nadbiskupa Stepinca, s time, da od¬ 
sada boravi u rodnom mjestu 
Krašiću... 

Tih dana mislio sam samo na to. 
Spomenuo sam to samo svojim 
časnim sestrama. 

»O Bože, pa je li to moguće... On 
da dođe među nas - k svojima...« 

Pa jest, mislio sam, ta Tito je pred 
kratko vrijeme jasno rekao, da će ga 
pustiti, kad budu to zahtijevale van- 
jsko-političke prilike. Pritisak je tu sa 

strane osobito USA (katolika) /.../. 
Čini mi se dosta naravno, da će za 
koji dan on biti među nama. Kuću 
smo donekle uredili. Sva je iznutra 
pomaljana. Mnogo bi trebalo još po¬ 
praviti, ali najnužnije je tu. Znam, da 
je On skroman. A onda dolazi mi na 
pamet i ovo! Nije li to Providnost 
Božja, da sam zadržao sestre u 
Krašiću - kod sebe u župnom stanu? 
A onda tu je pred jednu godinu došla 
nova Predstojnica, koja se u ovo vri¬ 
jeme pokazala vrlo vrijednom i spo¬ 
sobnom. Sasvim slučajno dogodilo 
se, da se pred mjesec dana izmijenila 
kuharica i došla ovamo najbolja 
kuharica, što je ima Družba Sestara 
Služavki Maloga Isusa. 

Ove okolnosti daju mi misliti, da 
će se ispuniti ova vijest - i naše želje! 

A onda i ovo: Upravo zadnja dva 
mjeseca UDBA (»Služba državne bez- 
bednosti«, odjel jugoslavenske tajne 
policije) me uhodi. Pozivaju i ispiti- 
vaju ljude, ne bi li što izmamili iz 
njih, da svjedoče protiv mene. Naj¬ 
sramotnije podvale predbacuje mi šef 
Udb-e pred istraživanima. Svakog 
časa očekujem, da će me zatvoriti. 
Krivnja? Nikakova! Do sada sam bio 
već 13 puta na istrazi. Sve mislim, 
ako Preuzvišeni i dođe ovamo, mene 
će makar dan prije maknuti odavde. 
Sestre mole - mnogo mole, neka nam 
se smiluje dobri Bog! 

I tako dođe 4. XII. - dan sv. Bar¬ 
bare - dan zajedničke adventske 
ispovijedi u župi. 

4. XII. 1951. 

Bilo je tu više svećenika: Sakač, 
Sajović, Đuran, Sambolek i drugi. 
Naroda mnogo. Kod objeda spome¬ 
nem braći svećenicima kako 
očekujem svakog dana, da me zatvo¬ 
re, premda nemam pred vlastima ni- 
kakove krivnje. Kod objeda bilo je 
vrlo veselo. Bio sam umoran, radi ne¬ 
koliko neprospavanih noći. Pod kraj 
objeda pozlilo mi. Izađem ne 
reknuvši nikome, da mi želudac »za¬ 
tajio«, i odem iz kancelarije gore u 
kat. Za čas siđem i u hodniku u pri¬ 
zemlju opazim nepoznatog mladog 
gospodina. Pozdravi me sa: »Dobar 
dan!« i pita, jesam li ja gospodin Vra- 
neković? - »Jesam!«, kažem mu. Od¬ 
mah mi se predstavi, da je iz Mini¬ 
starstva unutrašnjih poslova, i da bi 
želio sa mnom nasamo govoriti. 
Kažem mu, da imadem goste i da ću 
im se izvinuti za koji čas, dok 
svršimo razgovor. Tako i bi. U kance¬ 
lariji saopćim kolegama, da je tu 


činovnik Ministarstva unutrašnjih 
poslova - i da ću se brzo vratiti. Osta¬ 
vim ih za čas i odem sa izaslanikom 
Ministarstva u prvi kat, u prvu sobu 
na desno. Tu mi ovaj počne ovako ot¬ 
prilike: »Mi smo odlučili Stepinca 
pustiti, i to uvjetno. Boravit će u 
Krašiću. Njegova je želja da bude na 
župnom dvoru. Imadete li potrebne 
prostorije za nj?« 

»Kako ne - za nj će se lako naći, 
makar nas ima dosta u kući. Tu sam 
ja i pet časnih sestara.« Nato će mi: 
»Pa neka sestre otiđu iz kuće. Sigur¬ 
no ima za njih mjesta u Krašiću.« 

»Ima!«, kažem ja. »Njihovo mje¬ 
sto ni nije ovdje. Nedaleko odavde 
imale su vlastitu kuću, koju ste im 
jednostavno oduzeli.« 

»Što je sad u njoj?«, upita on. 

»Apoteka i stan za veterinara. 
Vratite im kuću i one će odmah useli¬ 
ti tamo.« 

»Gledat ću da se to uredi, ali za 
ovaj čas, neka bi si potražile stan 
drugdje.« 

»To ne mogu. Za njihove potrebe 
nema stana u Krašiću.« 

»Pa neka otiđu iz Krašića!«, reče 
on. 

»To nikako! Dosada sam ih tre¬ 
bao, a sada, kad dođe Preuzvišeni, 
trebat ću ih još i više. Vi budite mirni 
i bez brige. Mi ćemo se lijepo smjesti¬ 
ti svi ovdje, makar je kuća stara i ma¬ 
lena za tolike.« 

Vidio je, da drugčije ne bude, 
kaza mi, da svakako priredim odmah 
prostorije za nj, jer će on doći sutra, a 
najkasnije prekosutra 6. XII. 

Pitam ga: »Pod kakvim je uvjeti¬ 
ma Preuzvišeni pušten i zašto dolazi 
baš u Krašić?« 

»On je uvjetno pušten. Tu će biti 
potpuno slobodan. Bez dozvole vla¬ 
sti neće se kretati izvan Krašićkog te¬ 
ritorija. U Krašić je upućen, jer je ta¬ 
kav zakon za sve, pa i za njega, da se 
uvjetno pušteni upućuju u rodno 
mjesto.« (Zapravo je režim želio 
smjestiti Nadbiskupa u Turkovićev 
dvorac kod Pribića ili u samostan Vi- 
sovac, što je Nadbiskup, naslućujući 
potpunu izolaciju, providnosno ot¬ 
klonio.) 

Time je razgovor završen. Po¬ 
nudio (sam) mu još čašu vina - i ra¬ 
stali se. 

Dok smo izmijenili ovo nekoliko 
riječi, gledam kroz prozor kako 
svećenici jedan za drugim izlaze iz 
kuće. Mislili su: bit će zlo - možda 
istraga i da će me uhapsiti, pa se brzo 
maknuli, da se nijedan nije oprostio 
sa mnom. I tako nisam imao priliku 


nijednome saopćiti veselu vijest, da 
dolazi ovamo Preuzvišeni - na novu 
postaju svog Križnog puta, na kojoj 
neka mu bude na pomoć Onaj, komu 
vjerno služi, i Ona, koju toliko ljubi! 

Časne sestre kroz to vrijeme 
mole, neka bi sve dobro svršilo. I pra¬ 
vo su učinile. Da ih oslobodim 
neizvjesnosti i otklonim svaku boja¬ 
zan, a onda ne mogavši ni čas držati 
samo za sebe veliko i ugodno izne¬ 
nađenje, potrčim prema kuhinji, gdje 
su bile skupljene pa rečem: 

»Bogu hvala! Ne bojte se! Sve 
najbolje. Sutra je Preuzvišeni gospo¬ 
din nadbiskup među nama! - Hvala 
Bogu!... Jesmo li mi toga vrijedni... pa 
kako baš k nama?... pa je li to 
moguće?... Pa gdje će biti u toj podrti- 
ni... naći će se već što treba... 
Naizmjence glasni govor, smijeh, 
suze, pljeskanje, jedni druge smo po¬ 
gledavali - Svi mogući osjećaji obu- 
zeli su nas - sve se to izmjenjivalo, 
svi gotovo u isto vrijeme govorili, a 
zbilja je bila samo to: On dolazi, a mi 
tako iznenađeni, tako razveseljeni, 
da u prvi čas nismo se u to potpuno 
uživjeli, nego samo veselili... 

Stiša se malo radost, izvana 
samo, a u duši je postajala sve veća i 
veća, i počnem misliti: Sto sada da ra¬ 
dimo. »Samo se ne ništa i ničim izne- 
mirivati!«, kažem im. »Za ovaj čas 
nemamo posebno što uređivati. 
Preuzvišeni će stanovati u mojim 
dvjema sobama od ceste. Tu neka 
ostane sve kako jest. Ako je oskudno, 
toga se ne trebamo stidjeti. Pitat 
ćemo ga hoće li možda radije srednju 
veliku sobu i moju spavaonu ili dosa¬ 
dašnje moje dvije. Koja mu kombina¬ 
cija bude bolje odgovarala, tako će 
biti, i onda ćemo mu sve namjestiti, a 
svakako dovest će se potrebno iz 
nadbiskupskog dvora iz Zagreba. -- 

Sada opet dođe mi misao, neće li 
me danas lišiti slobode - u zadnji čas 
pred Njegov dolazak! I tako mi opet 
radost poremećena ovom slutnjom! 
U ruke Božje! 

Saopćim to sestrama... Molili 
smo tu večer, neka bi dobri Bog dao 
nam, kako bude najbolje. 

I dobro je svršilo. Dođe peti pro¬ 
sinac. 

5. XII. 1951. 

Izjutra rečem sestrama Preuzvi- 
šenoga Josipi i Tereziji, da će skoro 
vidjeti brata. Rečem im ukratko, ka¬ 
kav je slučaj, da ih na to pripravim, 
misleći, da bi ih možda iznenadna vi¬ 
jest toliko iznenadila, te bi sirote 
možda zdravstveno stradale. Niko- 

JOSIP VRANEKOVIĆ - DNEVNIK 


me nisam inače ništa o tome govorio. 
Čistili smo kuću i crkvu. Dan mi se 
činio silno dugim. Vrijeme polako od¬ 
micalo, jer smo neprestano iščekivali, 
kada će se pojaviti. Mislili smo, da će 
sigurno predvečer doći, tako da ne 
bude odmah zabuna među narodom. 

Spustio se i mrak. Nitko ne dola¬ 
zi. Prošlo je osam sati navečer, pa 
kažem sestrama neka ostave kuhin¬ 
ju, pođu gore u sobu i na počinak, a 
ja ću dolje U v kancelariji čekati, ako 
skoro dođu. Čekam tu - molim, a mi¬ 
sao mi sada samo na Njega stalno se 
okreće - i upravo mi se na momente 
pričinja, kao da je sve to samo san. 
Najednom čujem silno lupanje po 
stepenicama. 

Sestre istrčale dolje, naglo otvori¬ 
le vrata s povikom: »Tu su!« 

Od uzbuđenja nije se čula ni¬ 
jedna druga riječ. Skočim brzo i po¬ 
gledam kroz prozor na stubama van i 
opazim dva elegantna automobila, 
koji su osvijetlili sav prostor pred 
kućom, i Preuzvišeni već izišao iz 
auta. Opazim ga. Bio je blijed, u licu 
malo slab, izmučen... 

Otvorim brzo vrata, i ni sam ne 
znam kako sam se našao pred njim 
na koljenima, poljubio ruku i izgovo¬ 
rio: »Dobro nam došli!« 

Sestre me slijedile. Uđu u kuću. 
Uvedem ih u kancelariju. Pratili ga 
pomoćnik Ministarstva unutarnjih 
poslova i činovnik Uprave iz Lepo- 
glave. Soferi unesu u sobu dva velika 
kofera sa knjigama i ostalim stvarima 
Preuzvišenoga. Pozdravim se sa svi¬ 
ma. Pomoćnik ministra pokazivao je 
veselo lice... dosta simpatičan, dok 
onaj drugi nije mogao pokriti zeleni¬ 
lo i bijes na licu. Vidim, da žele što 
prije otići, pa potiho pitam Preuz¬ 
višenoga, bi li ih ponudio čašom 
vina. 

»Samo dajte!« 

Kroz to vrijeme gledam, kako 
mu izraz lica prima sve više vedrine, 
hoda amo - tamo po sobi, pita: »Jeste 
li mi se nadali? Kako ste? Tko je u 
kući? Je li teško?« 

Sve kao da pratioca nema više uz 
nas. Pitam ga, kako on - zdravlje... 

»A, dobro. Tu sam. Prošlo je mno¬ 
go toga, ali Bogu hvala izdržali smo.« 

Sjednemo za stol. Dva puta se 
kucnemo - zažele mu sretan ostanak, 
pozdrave se i odu. Otišli, a on među 
nama! Kao da ni sam ne vjeruje što se 
to s njim događa, kao i mi - silno je 
uzbuđen. Toliko je toga proživio, to¬ 
liko ga toga zanima. Pitam ga, što bi 
mu odgovaralo najviše, da založi? 

»Ah, ništa!« (...) 


Dade odmah otvoriti kofere. 
Pokaže tu najprije i izvadi mape, u 
kojima je bilo sve, što je u Lepoglavi 
sastavio i preveo. Tu je 17 svezaka 
prevedenih života svetaca. Propovi¬ 
jedi o Mariji (84), Sv. Josipu, Imenu 
Isusovu, Srcu Isusovu (prema zazivi¬ 
ma iz litanija), zatim homilije prema 
Evanđelju za sve nedjelje i blagdane 
u godini. Tu je i veliki svezak primje¬ 
ra za propovijedi, što ih je sabrao iz 
pročitanih djela. 

Oko jedan sat smo još razgovara¬ 
li. Sestre su bile prisutne. 

Ta o čemu smijem govoriti, kad 
ne smijem znati ni to, da vani 
pada kiša?! 

»Dobit ćete svoju kuću natrag.«, 
reče im. »Tako su barem obećali da¬ 
nas, kad sam izlazio iz zatvora. I Itjeli 
su me smjestiti u Turkovićev dvor na 
Ilruškovcu. 'Ja tamo ne idem!', rekao 
sam odlučno. Ako je ići za Krašić, 
onda ili u kuću čč. sestara ili u župni 
dvor. Kako su kuću uzeli, to nije 
preostalo nego da me puste ovamo. 
Dali bi oni više toga, samo kad bih im 
malo kimnuo glavom. Neprestano su 
me opsjedali u zadnje vrijeme, ne bih 
li sam zatražio, da me puste ili bilo 
što da zamolim. To bi njima trebalo. 
A onda znamo kako bi dalje išlo. Na 
sva bi usta trubili: 'Evo, zatražio je to 
i to, traži milost, a znamo kakva je 
njihova logika, pa bi zaključak bio, 
priznao je krivnju.' Molio sam se 
zato, neka mi dobri Bog dade samo 
ustrajnost, da ne popuštam. A onda, 
znao sam, tu su molitve tolikih 
pobožnih duša, pa zar da onda 
pokleknem pred Balom! Nikada! 
Nisu dočekali da ih molim, pa su 
sami morali popustiti. Popustit će 
oni još! Samo pouzdanje u Boga i Bo¬ 
gorodicu i nikako ne klonuti! 

Pred izlazak jedan sat gnjavili su 
me upravo novinari. Rekao sam 
konačno, da ću razgovarati s njima 
kao s ljudima, ali za novine ne dam 
ni jedne izjave, jer sam znao, da će 
svaku riječ izvrnuti, koja im ne bude 
odgovarala. Na kraju digne se upra¬ 
vitelj zatvora, a bio je vrlo uznemiren 
i smeten, pa me pita: 'Ja bih molio dr. 
Stepinca, neka bi rekao, ima li se 
možda na što potužiti za ovo 5 godi¬ 
na, što ih je sproveo u Lepoglavi? Da 
li mu je što nedostojalo ili je možda 
postupak upravnih organa bio ne¬ 
korektan?' 


'Odgovorio sam: 'Ne mogu se 
posebno potužiti na postupak sa 
mnom i pojedinačno nemam ništa 
protiv koga, ali znajte da je bilo dosta 
i gorkih časova. Psihičke boli i muke 
redovito su jače od fizičkih!’ (Od¬ 
sječen od svijeta. Jedno vrijeme ništa 
nisam znao, što se vani događa. A 
ipak tu je narod, tu su svećenici, pa 
onda briga, kako su, neće li klonuti?! 
Zatim one doduše sitnice, ali koje 
ipak uznemire u prvi mah čovjeka. 
Kad sam dobio paket, kolačiće bi sve 
smrvili, jabuke razrezali, limun isci¬ 
jedili, kobasice izrezali, ne bi li tu 
našli što sakrivena. Etikete na knjiga¬ 
ma odlijepili, ne bi li mi i tu tko što¬ 
god napisao. Mjesec dana stražar je 
stajao blizu mene za vrijeme sv. Mise. 
O. Grimm mi je spomenuo, da je kar- 
melićankama u Brezovici procurio 
krov, i činovnik ministarstva, koji je 
prisustvovao razgovoru, odmah pre¬ 
kine i razgovor i posjet, rekavši: 'O 
tome se ne može razgovarati, preki¬ 
dam razgovor!’ 

Zato, kad me jednom zamjenik 
upravnika zapitao, da li znadem o 
čemu smijem razgovarati sa sestrom, 
to me uvrijedilo, pa mu kažem aludi¬ 
rajući na Grimmov posjet: 

'Ta o čemu smijem govoriti, kad 
ne smijem znati ni to, da vani pada 
kiša?!’) 

Svrši konačno ovaj razgovor i 
krenemo van, gdje je čekao auto. Tu 
opet više fotoreportera, da snime taj 
izlazak. A meni sve nešto u duši i 
dalje govori: Pazi, da ne popustiš! 

Dok smo išli ovamo, radio svira 
u autu i tu sam već čuo vijest o mom 
puštanju. Kolike li razlike između 
onoga puta - kad su me pred 5 godi¬ 
na vozili u Lepoglavu i sada. I onda 
je svirao i ječao upravo radio u autu. 
Koji me pratili, smijali se, veselili; mi¬ 
slili su: pobjeda je naša. On je od¬ 
stranjen - sve je gotovo. Jadnici, ne 
znaju oni, što je Crkva Božja! 

A sada na povratku - nakon 5 
godina ne znaju upravo, kako bi po¬ 
kazali ljepše lice. Veselo razgovaraju 
kao da nikada ništa nije bilo, a vidim, 
da u sebi drugo misle. Kako im se 
Bog narugao! Kako ih je i tu poni¬ 
zio!« 

Dogovorimo se, kako će u jutro 
biti raspored: U 6 sati imadem pjeva¬ 
ti misu zornicu, a iza toga on će 
služiti prvi put sv. Misu na polu-slo- 
bodi, ali među svojima! Pođe zatim 
kasno u noći oko 11 sati na počinak. 

(nastavlja se u idućem broju) 

Posjet nadbiskupa Alojzija Stepinca 



Župni ured u Bosanskoj Gradiški primio je 
dopis Rkt. Župskog ureda u Staroj Gradiški 
od 9. kolovoza 1940. (primljen pod br. 278/ 
40.), u kojem poziva vjernike župe Bosans¬ 
ke Gradiške na sudjelovanje prigodom dola¬ 
ska nadbiskupa Stepinca na krizmu 5. rujna 
1940., te na dan krizme u Staroj Gradiški 7. 
rujna 1940. 


w ■ 

župi 


Bosanska Gradiška, 
dne 7. rujna 1940. 


U ribolovu na Savi, Stara Gradiška, 9. rujna 1940. 


Župni ured u Bosanskoj Gradiški primio je dopis 
Rkt. Župskog ureda u Staroj Gradiški od 9. kolovoza 
1940. (primljen pod br. 278/40.), u kojem poziva vjer¬ 
nike župe Bosanska Gradiška na sudjelovanje prigo¬ 
dom dolaska nadbiskupa Stepinca na krizmu 5. 
rujna 1940., te na dan krizme u Staroj Gradiški 7. 
rujna 1940. 

Na temelju te obavijesti otišao je župnik iz Bo¬ 
sanske Gradiške Branimir Župančić u Zagreb do 
Nadbiskupa i zamolio ga, da prigodom krizme u 
Staroj Gradiški posjeti i Bosansku Gradišku, gdje će 
mu se prirediti svečani doček i akademija. Nadbis¬ 
kup je rado pristao, i ugovorili smo, da to bude 7. 
rujna popodne, nakon krizme. 

Dopisom br.299/40. od 30. kolovoza 1940. oba¬ 
vijestio sam Biskupski ordinarijat u Banjoj Luci o do¬ 
lasku preuzv. g. nadbiskupa Stepinca u Bosansku 
Gradišku dne 7. rujna 1940. u 17 sati. 

Obavijestio sam i državne vlasti. Dopisom br. 
306/ 40. od 2. rujna 1940. obavijestio sam i Sresko 
načelstvo u Bosanskoj Gradiški o dolasku preuzv. g. 
nadbiskupa Dr. A. Stepinca u Bosansku Gradišku na 
7. rujna 1940. u 17 sati i zamolio, da se obavijeste dru¬ 
ga nadleštva radi prisustvovanja dočeku i akademiji. 

Isto tako dopisom br. 307/40. od 2. rujna 1940. 
obavijestio sam Općinsku upravu u Bosanskoj Gra¬ 
diški o dolasku hrvatskog metropolite i zagrebačkog 
nadbiskupa Dr. Stepinca u Bosansku Gradišku 7. 
rujna i pozvao na doček i akademiju. 

Nadbiskup je došao u Staru Gradišku 6. rujna 
1940. i odsjeo u župnom stanu. Na večer, oko 20 sati. 
Hrvatsko pjevačko društvo POSAVAC iz Bosanske 
Gradiške, kojemu sam bio dirigent, te vjernici iz Bo¬ 


sanske Gradiške, okupili smo se pred crkvom i s ba¬ 
kljama pošli nasipom do župnog stana u Staroj Gra¬ 
diški. 

Tamo smo na nasipu otpjevali nekoliko pjesama, 
a brico Mujkić, musliman, odsvirao na violini »Ave 
Maria«. Nadbiskup nam se sa prozora zahvalio i sve 
nas pozdravio. 

Krizma je obavljena u župnoj crkvi u Staroj Gra¬ 
diški 7. rujna 1940. u 9,30 sati. 

Na XVI. nedjelju po Duhovima, 1. rujna 1940., 
obavijestio sam vjernike u crkvi ovim oglasom: »Dne 
7. rujna 1940. krizma je u Staroj Gradiški, a obavit će 
je preuzv. g. Dr. ALOJZIJE STEPINAC, nadbiskup 
zagrebački. Dolazak je predviđen 6. rujna u 16,30. Na 
večer oko 20 sati priređujemo bakljadu iz Bosanske 
Gradiške s pjevačima H. P. D. POSAVAC i drugima, 
do župnog stana u Staroj Gradiški. 

Na 7. rujna 1940. u 17 sati dolazi Hrv. Metropoli¬ 
ta Dr. A. Stepinac prvi puta k nama. Stoga je dužnost 
svih župljana, da ga u što većem broju i što ljepše 
dočekamo. Recite i drugima koji nisu danas došli na 
sv. misu. Ostavite to popodne svoje poslove i dođite. 
Kod spomenika kralja Tomislava bit će podignut sla¬ 
voluk. Preuzvišenog će pozdraviti župnik, zatim 
jedna djevojčica. Nakon toga kratka molitva u crkvi i 
blagoslov Nadbiskupa. Iza toga je u našem Hrv. 
domu svečana akademija. »Hrv. P. D. Posavac« otpje- 
vat će nekoliko prigodnih pjesama, a liječnik Dr. 
Križaj održat će predavanje o Hrvatima ovoga kraja. 

U nedjelju je krizma u Slavonskom Mačkovcu 
pa, tkogod može, neka ide tamo na misu i svečanost 
krizme.« 

Na doček Nadbiskupa stigli su iz Banja Luke 
konzultor fra Miron Kozinović i biskupov tajnik fra 
Kruno Brkić. Program se odvijao po zakazanom ra¬ 
sporedu. Među ostalim pjesmama bila je i pjesma 
Novaka: »Hrvatskoj«. Nadbiskupa je pratio kanonik 
Pavič, odličan bas, i on je pjevao s »Posavcem«. Aka¬ 
demija je vrlo uspjela. Bili su predstavnici vlasti i 
profesori gimnazije. Poslije mi je direktor gimnazije 
Atanackovič, Srbin iz Niša, čestitao na uspjeloj aka¬ 
demiji. 

Nakon akademije bila je večera u župnom stanu 
u Bosanskoj Gradiški za uzvanike. 

Nadbiskup je ostao na odmoru par dana i tom 
zgodom priređen je njemu u čast ribolov na Savi. 
Dok su zabavljali Nadbiskupa, podmetnuli su mu na 
udicu smuđa i zavikali da poteže. Uslikao sam ga 
kako drži ribu u ruci, ali s nevjericom, da je baš on 
ulovio... 

U slijedeču nedjelju bila je krizma u župi Sla¬ 
vonski Mačkovac. Uoči krizme Nadbiskup je pošao 
u Mačkovac Savom u motornom čamcu. Čamac se 
polako kretao, jer je Nadbiskupa pratila »flotila« od 
preko 100 ribarskih čamaca. Bila je to nezaboravna i 
impozantna slika. 



Nadbiskup Stepinac »ulovio« smuđa 


Dolazak nadbiskupa dr. Stepinca 
u Rim 1942. 

Uz priložene slike iz Rima želim nešto napisati o 
dolasku i boravku Nadbiskupa u Rimu, u Hrvat¬ 
skom papinskom zavodu sv. Jeronima. Bilo je to kon¬ 
cem travnja i u svibnju 1942. Kao župnik u Bosanskoj 
Gradiški došao sam u Rim oko 20. travnja 1942., da 
položim neke zadnje ispite iz crkvenog prava i pre¬ 
zentiram moderatoru doktorsku tezu o islamskom 
ženidbenom pravu. 

Zagrebačka opera davala je u kazalištu operu 
»ERO« s velikim uspjehom. Na 1. svibnja 1942. pred- 
veo je nadbiskup Stepinac članove opere u audijenci¬ 
ju kod Pape Pia XII. Mi, svečenici iz Hrvatskog zavo¬ 
da sv. Jeronima, pokazivali smo Rim članovima Ope¬ 
re, te smo s njima bili i u audijenciji kod Pape. U 
velikoj dvorani bili smo poredani u više redova. Sta¬ 
jao sam u zadnjem redu, a do mene su bile članice ba¬ 
leta. Jedna omanja balerina, rodom iz Splita, upitala 
me, da li može nešto reči Papi. Odgovorio sam da 
može, ako zna talijanski ili koji drugi jezik. 

U prvom redu bili su poredani prvaci opere: Go- 
stič. Križaj, Nada Tončič, Marijana Radev itd. Papa 
Pio XII., u pratnji nadbiskupa Stepinca, prilazio je 
svakom pojedinačno, pozdravio se i nešto rekao. 
Kad je došao do mene. Nadbiskup me predstavio 
kao župnika iz Bosanske Gradiške, a ja sam ga zamo¬ 
lio, da blagoslovi moju župu, što je rado učinio. Mala 
balerina do mene rekla je Papi na talijanskom jeziku, 
da blagoslovi hrvatsku Dalmaciju! Papa se nasmi¬ 
ješio i rekao: »Bravo piccola!« - »Bravo mala!« 

Nakon audijencije papinski fotograf Felici slikao 
nas je sve zajedno. Dok su se namještali za slikanje 
uspio sam, na brzinu, snimiti dva snimka Opere s 
Nadbiskupom. Na prvoj slici do Nadbiskupa desno 
stoji maestro Jakov Gotovac, koji je komponirao ope¬ 
ru »ERO«, lijevo je Dušan Žanko, direktor Zagre¬ 
bačkog kazališta, a do njega prvakinja Nada Tončič i 
Marijana Radev. 

U znak zahvale za pokazivanje Rima članovima 
Opere, poklonio mi je Žanko nekoliko večih fotosa s 
vrlo uspjelog prikazivanja »ERE« u rimskom kaza¬ 
lištu. Tenor Gostič /Ero/ zaboravio je nešto u sobi 
gdje se spremao za nastup, a bila je to soba glasovi¬ 
tog talijanskog tenora Giglia, pa sam ga odveo tamo, 
i od osoblja čuo samo pohvale o prikazanoj operi. 

Banja Luka , 26 . siječnja 1989. 

Branimir Župančić, svećenik, s. r. 


Hvala Vam što čitate i drugima omogućujete primati glasnik »Blaženi Alojzije Stepinac«. Ako navrijeme podmirite svoje 
obveze prema Glasniku, on će moći redovito izlaziti i biti vjesnik njegovih vrlina, kojima ga je Bog proslavio za dobro svoje 
Crkve i hrvatskog naroda. Glasnik može svaki čitatelj i svjedok obogatiti svojim dopisom i uspomenama na kardinala Ste¬ 
pinca, ili fotografijom iz njegova života. Ako ste bili dionik koje svečanosti priređene u njegov spomen, izvijestite o tome pu¬ 
tem Glasnika sve prijatelje i štovatelje kard. Stepinca. 

Alojzije Stepinac u Đurđenovcu 
27. kolovoza 1936. 


Taj događaj duboko se usjekao u moje sjećanje. 
Početkom ljeta, kao četrnaestogodišnjak položio sam 
malu maturu u Zagrebu, gdje sam pohađao II. 
mušku realnu gimnaziju. Po završetku školske godi¬ 
ne ljetovao sam u rodnom Đurđenovcu, u rodi¬ 
teljskoj kući. Tako sam prisustvovao pripremama za 
doček biskupa Alojzija Stepinca. Njegov dolazak na 
vizitaciju župi, blagosiljanje novosagrađene župne 
crkve sv. Josipa i dijeljenje svete potvrde pružilo mi 
je priliku iz bliza pratiti cijeli događaj. 

Sama pojava i lik mladog koadjutora posebno su 
me se dojmili. Do tada sam po viđenju poznavao za¬ 
grebačkog biskupa Antuna Bauera i đakovačkog 
biskupa Antuna Akšamovića prigodom posvećiva¬ 
nja dječjeg vrtića H. pl. Rosenberga u Đurđenovcu. 
Obojica su bili oličenje pojma biskupa, i prema njima 
sam osjećao veliko strahopoštovanje. Međutim, oso¬ 
bu Alojzija Stepinca doživljavao sam drugačije. Iz 
njega je zračilo nešto više, što me je osvajalo i fascini¬ 
ralo. Stoga mi je bilo posebno zanimljivo promatrati 
iz neposredne blizine njegov doček i sve što se do¬ 
gađalo tom zgodom. Cijela atmosfera i raspoloženje 
koje je vladalo ostali su duboko utisnuti u moju svi¬ 
jest. No, vremenom je štošta izblijedilo (više od pol 
stoljeća). Neke pojedinosti bi se potpuno izgubile da 
mi nije pomogao moj mali fotografski aparat »Baby 
box« za film formata 2,8x4 cm. Njime sam uspio sa¬ 
čuvati neke prizore. 

Na ulasku u Đurđenovac nadbiskupa Stepinca 
su kod slavoluka iskićenog cvijećem, zelenilom, tro- 
bojnicama i natpisom dobrodošlice dočekali župnik 
p. Ladislav Harapin, crkveni odbor kojega su članovi 
kojih se sjećam, osim mog oca Rudolfa Schwertase- 
ka, bili i gospodin Iso Meder, dr. Ivan Tićak i brojni 
drugi uglednici. Povorka je od druma kod malog duća¬ 
na skrenula desno Školskom ulicom prema crkvi. (Ta 
ulica danas nosi ime Kardinala A. Stepinca) 

Tamo se već skupio velik broj Đurđenovčana i 
onih iz okolice. Okupljeni su strpljivo čekali. Cijelim 
putem do crkve uz rub ceste stajali su ljudi, žene i 
djeca, svečano obučeni, i s poštovanjem promatrali 
biskupa u pratnji uglednika i počasne straže u vatro¬ 
gasnim odorama. 

Sa svojim aparatom u ruci uzbuđeno sam pratio i 
pogledom tražio povoljnu priliku za fotografiranje 
Stepinca. Zbog tame u crkvi, nisam bez bljeskalice 
mogao snimati, nego sam čekao priliku snimiti ko¬ 
adjutora kod krizmanja, pod vedrim nebom, iz blizi¬ 
ne. Jednu snimku ulovio sam prema tamnoj pozadini 
otvorenih crkvenih vrata, na kojoj se zablistao 
osunčani lik Stepinčev, u ornatu, s mitrom na glavi. 
Drugu snimku napravio sam na otvorenome, s bis- 



Blaženi Alojzije Stepinac na blagoslovu nove crkve i 
prigodom dijeljenja svete potvrde u Đurđenovcu 
27. kolovoza 1936. (snimio I. Švertasek) 


kupom za vrijeme krizmanja, okruženog mnoštvom. 
U pozadini se uzdizao visoki plot prema Mederovcu. 
Na nj i na obližnje drveće uzverali su se momci u 
želji da što bolje vide Stepinca. 

Poslije crkvenih obreda, u reprezentativnoj vili 
uprave Našičke tvornice tanina i paropile d. d. Đurđeno¬ 
vac , u čast visokom gostu priređen je svečani banket. 
Sjećam se jelovnika, tiskanog za tu prigodu, koji je 
moj tata kasnije donio kući. 

Stepinčev pohod za mene je dostigao kulminaci¬ 
ju njegovim posjetom našoj kući. Tu sam doživio ne¬ 
posredni, osobni susret s njime. Za vrijeme njegova 
obilaska Đurđenovcem, posjetio je škole i pojedine 
istaknute osobe zaslužne za dobrobit Crkve. Moj tata 
bio je jedan od direktora đurđenovačke tvornice i 
predsjednik Inicijativnog odbora za gradnju đurđeno¬ 
vačke crkve , te je koadjutorov posjet Villi Schvvertasek 
za našu obitelj predstavljao značajan događaj. Stoga 

su počele velike pripreme i pospremanje. Moja majka, 
podrijetlom Mađarica, imala je poteškoća s hrvatskim 
jezikom, pa je neprestano govoreć.i ponavljala: Presvje- 
tli gospodine velika nam je čast... velika čast... velika čast... i 
vježbala kako će osloviti nadbiskupa koajutora. Kada 
je kucnuo trenutak dolaska, svi su se svečano obučeni 
poredali pred predsobljem. Čim je zvonce zazvonilo, 
naš sluga Ivan, obučen u crno odijelo s bijelim rukavi¬ 
cama na rukama, otvorio je vrata i uveo željno očeki¬ 
vanog gosta. Pojedinačno smo se predstavljali biskupu 
ljubeći prsten na njegovoj ruci i pozdravljali. 

Kada smo došli na red moja sestra Nora i ja, Stepi- 
nac nam se obratio s nekoliko pitanja o školi. Na kraju 
je sestri i meni darovao po jednu svetu sličicu, napo¬ 
minjući da je na sličicama nalijepljeno cvijeće koje je 
donio sa Svetog Groba u Jeruzalemu. Na poleđini sve¬ 
tih sličica vlastoručno se potpisao. (Još je i danas ču¬ 
vam u svom molitveniku iz studentskih dana.) Nakon 
toga moji su se roditelji s visokim gostom povukli u sa¬ 
lon. 

Po završetku posjeta Đurđenovcu i odlasku koa- 
djutora Alojzija Stepinca jedva sam čekao razviti nega¬ 
tiv. U Zagrebu sam ih odnio u fotografsku radnju 
»Zaza«. Kada sam podigao fotografije, bio sam presre¬ 
tan. Samo jedan negativ nisu izradili, i to onaj s tam¬ 
nom pozadinom jer, kako su mi obrazložili, snimka 
nije uspjela: više od polovice potpuno je tamna. Ostali 
snimci su razvijeni, čak i oni lošiji. Sve dobre fotografi¬ 
je zadovoljno sam uvrstio u svoj album. 

Tek nedavno, prošle godine, povodom najave bea- 
tifikacije kardinala Alojzija Stepinca, poželio sam po¬ 
većati snimke iz onoga vremena: prije više od šezdeset 
godina. Potražio sam sačuvane negative. Povećalom 
sam ih pregledao da izaberem najuspjelije. Iznenadio 
sam se kada sam pogledao onaj negativ koji su mi tada 
u foto »Zazi« proglasili neuspjelim. Pod povećalom 
sam utvrdio da je osvijetljeni lik Alojzija Stepinca vrlo 
jasno vidljiv pa sam ga dao povećati. Sada s ponosom 
objavljujem tu, po mom mišljenju, najjasniju i najizra- 
žajniju snimku iz moje mladosti. 

U Zagrebu, siječnja 1999. Ivan Švertasek v. r. 


-Sloven 

Ma Bijelu nedjelju, 11. travnja ove godine, pohodilo je 
blaženog Alojzija Stepinca nekoliko stotina slovenskih vjer 
Došli su u jedanest autobusa iz dekanata »Leskovec« iz 
bljanske nadbiskupije i »Videma ob Savi« iz Mariborske biski 
te autobus vjernika iz same Ljubljane. Pridružili su im se i t 

Hodočasnike je prije svečane mise, koju je orga¬ 
nizirala Duhovna sekcija »Anton Martin Slomšek« 
Kulturno-prosvjetnog društva »Slovenski dom« iz 
Zagreba, u ime vodstva Zagrebačke nadbiskupije 
srdačno pozdravio mons. dr. Vlado Košić, zagre¬ 
bački pomoćni biskup. Uz ostalo, on je u pozdravu 
istaknuo da blaženici i sveci ne pripadaju samo jed¬ 
nome narodu, nego su blago svega svijeta, te je iska¬ 
zao radost što će 19. rujna 1999. i članovi Crkve za¬ 
grebačke moći sudjelovati na beatifikaciji slovensko¬ 
ga Sluge Božjega Antona Martina Slomšeka. Podsje¬ 
tio je da je kardinal Stepinac prihvatio oko 300 pro¬ 
gnanih slovenskih svećenika, te da i taj progon po¬ 
kazuje da Slovenci i Hrvati žive na prostorima na 
kojima su česti vrlo nemili događaji, ali usprkos 
tomu oni su jedno u krilu Katoličke crkve te bi treba¬ 
li ostati jedno i u molitvi. 

Svečanu misu, na kojoj je pjevao zbor sastavljen 
od crkvenih pjevača iz obaju slovenskih dekanata i 
slovenskih vjernika iz Zagreba, predvodio je lesko- 
večki dekan Anton Trpin, zajedno s Milanom 
Kšelom, dekanom Videma ob Savi, i 21 slovenskim 
te tri hrvatska svećenika. 

Propovijedao je na hrvatskom jeziku prelat dr. 

Juraj Batelja, postulator Kauze za proglašenje 
blaženim i svetim kardinala Stepinca. Propovjednik 
je na temelju liturgijskih čitanja i povijesnih činjenica 
orisao lik mučenika Alojzija Stepinca, koji je imao 


Veličajnog eno znaka 

Blaženom kardinalu Alojziju Stepincu 


Divnim sjajem, Božjim znakom 
Iznenada nebo zasja, 

Kada Sveti Otac reče: 
Blaženim Te proglašavam! 

Veličajnog eno znaka 
Da svi vide što Bog hoće, 

I sav narod toga časa 
Hvaleć' pjeva iz sveg glasa. 


Alojzije, kardinale, 

Ti hrvatski blaženiče, 
Svom ćeš rodu Svjetlo biti 
Živom vjerom svjedočiti. 

Svaki čovjek, svako dijete 
Za Tebe je važan bio, 
Štitio si potrebite 
Mir i ljubav pronosio. 


Branio si svoju Crkvu 
Odan, spreman za nju mrijeti, 
Tamnicu si prohvatio 
Od Boga si pozvan bio. 

Ljubica 

Kolarić-Dumić 

HODOČAŠĆE S BLAŽENIM ALOJZIJEM STEPINCEM 

PREMA OČEVOJ KUĆI 


»Makar se i zvijezde rušile, kako sam već mnogima 
rekao, Gospodin Bog će ostati.« 

Piše: Celestin TOMIĆ OFMConv. 


»Treća i posljednja pripremna godina za 2.000 jubilej 
kršćanstva, godina 1999., imat će zadaću da proširi 
horizonte vjernika prema samoj Kristovoj perspektivi: 
perspektivi 'Oca koji je na nebesima' (usp. Mt 26, 
45), od koga je poslan i kome se vratio (usp. Iv 16, 
28).« (Apostolsko pismo Nadolaskom trećeg tisućlje¬ 
ća, Ivana Pavla II., 10 studenoga 1994., br 49) 

»Sav je kršćanski život kao veliko hodočašće prema 
Očevoj kući, čija se bezuvjetna ljubav prema svakom 
ljudskom stvorenju svaki dan posebno otkriva, a po¬ 
sebno prema 'izgubljenom sinu'« Jubilej tako postaje 
»veliki čin hvale Ocu«. (Isto) 


Sveti Otac je u toj trećoj godini naglasak stavio na »au¬ 
tentično obraćenje, koje podrazumijeva ne samo negativni' 
vid oslobođenja od grijeha nego i pozitivni' vid izbora do¬ 
bra... To je prikladni kontekst za ponovno otkrivanje i inten¬ 
zivnije slavljenje sakramenta Pomirenja u njegovom najdu- 
bljen značenju.« 

»Bit će zato uputno istaknuti teološku krepost ljubavi , 
podsjećujući na sintetičnu i pregnantnu tvrdnju prve Ivano¬ 
ve poslanice: 'Bog je ljubav' (Iv 4, 8.16)« (Isto, br. 50) 

Treba naglasiti odlučnije » povlaštenu opciju Crkve za siro¬ 
mahe i stavljene na rub«. (Isto, br. 51) 

Dva zadatka bit će neizbježna: »zadatak sučeličenja sa se- 
kularizmom i zadatak dijaloga s velikim religijama. (Isto, br. 
52s.) 

»Na svem ovom širokom horizontu zadataka. Presveta 
Marija , predodabrana kći Očeva, bit će pred očima vjernika 
kao savršen primjer ljubavi, kako prema Bogu, tako i prema 
bližnjemu.« (Isto, br. 54) 

Na prvu nedjelju Došašća, 29. studenoga 1998., Ivan Pa- 
vao II. predvodio je liturgijski obred, u kojem je bulom Incar- 
nationis mysterium (»Otajstvo utjelovljenja«) proglasio otva¬ 
ranje jubileja, koji će početi u božičnoj noći 1999. a završiti 6. 
siječnja 2001. Ujedno je otvorio i treću godinu priprave na 
veliki jubilej, godinu posvećenu Bogu Ocu. Sažeo je misli iz 
Apostolskog pisma Nadolaskom trećeg tisućljeća o »Bogu koji 
nam dolazi ususret« kao »Otac u prispodobi o izgubljenom 
sinu, jer je bogat milosrđem«, i »želi nas susresti s koje strane 
dolazimo i bilo kuda nas vodi naš put«, prihvatiti svaku oso¬ 
bu, jer »svi su naša braća i sestre, jer su sinovi istoga Oca ne¬ 
beskoga«. Završava pozivom na kršćansku nadu, bez koje 
»bi se naša egzistencija svela samo na živjeti za umiranje«. 



Božji narod prati proglašenje blaženim Alojzija Stepinca u 
Mariji Bistrici 3. listopada 1998. 


Blaženi Alojzije u nauku 
i vjeri o Bogu Ocu 

Razmatranje misli i djela bi. Alojzija Stepinca pomoći će 
nam da se u ovoj trećoj pripremnoj godini pripravimo 
istinski i dolično za Veliki Jubilej. 

Bog koji nam dolazi ususret 

»Biblija nije rasprava o Bogu; ona nas ne odmiče od 
Boga na veliku udaljenost kao da hoće opisati neki predmet; 
ne zove nas da o Bogu govorimo, već da ga slušamo i da mu 
odgovorimo služenjem i veličanjem njegove slave.« (RBT, 71) 
Sveto pismo, po riječima Sv. Augustina, nije ništa drugo 
nego »listovi, koje smo primili iz naše nebeske domovine; li¬ 
stovi, koji nas opominju da provodimo čestit život na zem¬ 
lji«. Na te misli, u propovijedi akademičarima, 26. ožujka 
1944., bi. Stepinac veli: »Bilo bi ne samo neinteligentno, nego 
upravo fatalno, kad bi tko te listove iz nebeske domovine, 
od Oca nebeskoga, prezirao ili omalovažavao.« 

Nakon proglašenja blaženim Alojzija Stepinca - Svetome Ocu su u svečanoj procesiji 
predočene moči novoga Blaženika 


»Ono što je nevidljivo kod Sina, to 
je njegov Otac, a što je vidljivo u Ocu, 
to je njegov Sin.« (Sv. Irenej) 

Oci i teolozi i propovjednici govo¬ 
re tim jezikom. Žele istaći živu prisut¬ 
nost Boga Stvoritelja, koji je Otac Go¬ 
spodina našega Isusa Krista i u njemu i 
naš Otac. Tako propovijeda i živi bi. 
Alojzije Stepinac. 

1. Bog ostaje. - Trojstvo. 

Na blagdan Presvetog Trojstva go¬ 
dine 1956., bi. Stepinac u Krašiću u pro¬ 
povijedi reče: »Predmet naše vjere, da 
je Bog jedan u naravi a troj u osobama. 
Otac, Sin i Duh Sveti. Taj predmet pred¬ 
stavlja nam najdublju tajnu naše svete 
vjere. Otac je pravi, živi, vječni, sveti, 
neizmjerni, sveznajući, svemogući Bog. 
Sinje pravi, živi, vječni, sveti, neizmjer¬ 
ni, sveznajući, svemogući Bog, Duh 
Sveti je pravi, živi, vječni, sveti, 
neizmjerni, sveznajući Bog, Ipak nisu 
tri Boga, nego samo jedan Bog, jer je u 
svima trima božanskim osobama jedna 
te ista božanska narav.« 

»Bog je dao da upoznamo Slavu 
Presvetog Trojstva. Nikada naime ne bi 
čovjek svojim silama došao do za¬ 
ključka, da je Bog jedan u naravi a troj u 
osobama. 

Ono što možemo, nakon što nam je 
objavljena ova velika tajna, jest, da 
nema nikakve protivnosti niti pro¬ 
turječja, kad se kaže, da je Bog jedan u 
naravi, a troj u osobama, jer je drugo 
narav, a drugo osoba.« 

Na blagdan Presvetog Trojstva go¬ 
dine 1957., bi. Stepinac u propovijedi 
govori o najdubljoj tajni naše vjere. Ova 


tajna je bila već najavljena u Starom 
zavjetu. Tajnu osvjetljuju prirodne po¬ 
jave, i donosi niz primjera iz prirode. 
Ali zaključuje: »Ipak nikada ljudski ra¬ 
zum to ne bi otkrio.« Propovijed je 
završio riječima: »Ne dao dobri Bog, da 
poludimo na blagdan Presv. Trojstva i 
počnemo kritizirati tajne svete vjere, 
umjesto da se u poniznosti poklonimo 
Bogu.« 

Propovijed na Svijećnicu 1959. 
završava: »Kad bismo se više molili 
Duhu Svetom, nema sumnje, da bismo 
i mi mnoge stvari naše svete vjere bolje 
shvaćali i razumjeli... da bismo onda 
više hvalili i slavili Boga.« 

Bog je jedan. U Bogu su tri božans¬ 
ke osobe. Bilo bi protuslovlje, kad bi 
vjera tvrdila da je Bog jedan po osoba¬ 
ma i troj po naravi. Ispovijedamo da je 
Bog jedan po naravi a troj u osobama. 
(Homilije za sve nedjelje i blagdane u litur¬ 
gijskoj godini, sv. II, str. 157) 

2. Bog Stvoritelj 

»U početku stvori Bog nebo i zem¬ 
lju.« (Post 1, 1) 

Tumačeći ovaj tekst, blaženi 
Alojzije, veli: »Često ćete čuti da je to 
priča za ljude mračnog doba srednjega 
vijeka«, da je sve »slučajno« nastalo. 
On veli: »Nikada neće ni jednoj znano¬ 
sti uspjeti da obori navod Svetog pi¬ 
sma. Črkva se istinski veseli napretku 
svake prave znanosti', jer znade da i 
znanost i vjera ima svoj izvor u Bogu, a 
Bog ne može sam sebi protusloviti.« 

Navodi riječi velikog učenjaka Pa- 
steura: »Svijet će se jednom smijati, a 
već se danas grohotom smije nad glu- 


pošću moderne materijalističke filozo¬ 
fije. Sto više studiram prirodu, to više 
stojim zapanjen i zadivljen nad djelima 
Stvoritelja.« ( Propovijedi na knjigu Po¬ 
stanka, h. II.) 

Bog se Izraelu na Sinaju ukazuje 
kao »apsolutni gospodar čitave priro¬ 
de, i žive i mrtve«. »Zar se ne pokazuje 
Bog naš i danas, da je On apsolutni go¬ 
spodar čitave prirode i žive i mrtve? 
Samo slijepci toga ne vide ili neće 
vidjeti. Ali čovjek, koji ima trunak pa¬ 
meti u glavi, mora da prizna tu 
neizmjernu moć Božju, pa da hoda u 
strahu, ne ropskom doduše, ali u dje¬ 
tinjem strahu pred Bogom svojim.« 
(Propovijedi na temu Izlaska, h. XXIX i h. 
LXII) 

»Čovjek pokazuje čin vjere kad 
sagne ponizno glavu pred živim i pra¬ 
vim Bogom i prizna ga ne samo ustima, 
nego srcem i dušom, apsolutnim Go¬ 
spodarom svega, jer bez vjere, naime, 
nemoguće je ugoditi Bogu.« (Heb 11, 6) 
(Propovijed na Uskrs 1941.) 

3. Bog živi. 

Faraon u svojoj silnoj drskosti i 
oholosti pita Mojsija: »Tko je Gospod? 
Ne poznam Gospoda.« Naš blaženik 
nastavlja: »Imali smo ne jedamput pri¬ 
liku čuti to i u ovim našim danima.« 
(Propovijedi na temu Izlaska, X) 

»Dobro promislimo, prije negoli 
počnemo mrmljati na svoju sudbinu i 
prigovarati Bogu. Možda bismo puno 
pametnije učinili, da hvalimo Boga, što 
nas nije pohodio još većim jadima za 
ono što smo zaslužili.« 

»Ne samo da nije sve izgubljeno, 
kad se nam tako čini, koji put u ne- 


I sjemeništarci bijahu nazočni na 
proglašenju blaženim kardinala Stepinca 

Hrvatski vjernici odjenuli su narodne nošnje za doček Predstavnici mladih u narodnim nošnjama sudjeluju u Misi beatifikacije 
Svetoga Oca uoči beatifikacije kard. Stepinca kardinala Stepinca 


voljama, nego naprotiv, baš onda, kad 
čovjek svršava onda Bog počima. Mi 
smo kukavna stvorenja. Bog je Stvori¬ 
telj, a to je neizmjerna razlika. Mi smo 
ništica, a Bog je sve. Mi smo nemoćni, a 
Bog je svemoćan. Mi smo ograničena 
uma, a Bog je sveznajući.« (Isto, h. XI) 

Vjera je svete Crkve, koju potvrđu¬ 
je iskustvo, da postoje zli dusi ili đavo¬ 
li, koji se trude svim silama da čovjeku 
naškode i da ga upropaste. »Gospodin 
Bog nije stvorio đavla kakav je sada, 
nego ga je stvorio lijepa, sretna, 
blažena. U pakao je bačen onda, kad se 
kušao podići da bude jednak Bogu. Iz 
beskrajne sreće u tren oka se strovalio 
u beskrajnu bijedu i muku.« ( Propovijed 
prigodom blagoslova župne crkve Sv. 
Mihovila u Zagrebu, 1. siječnja 1942.) 

Sotona je stvorenje. »Neizmjerna je 
razlika između Boga i sotone, jer je Bog 
sve, a sotona ništica, koja sve što može, 
može samo po dopuštenju Božjem.« 
(Propovijedi na temu knjige Izlaska, h. 
XIII) 

Ove misli će bi. Stepinac često po- 
naljati u svojim pismima iz Krašića. 

»Gdje čovjek misli da je svršeno, 
tamo Bog počinje.« (Pismo kapucinskom 
provincijalu p. Šagiju, 2. 5. 1957.; Jednom 
velečasnom, 25.7.1957.) 

»Za Boga dragoga nikada i nikada 
nema bezizlazne situacije, a kamo li 
radi jedne petokrake iz papira ili ako 
baš hoćete iz mesinga (pa makar bile 
više metara visoke).« ( Pismo g. Ciku, 
29.8.1958.) 

U pismu o. Scheibelu, 27. prosinca 

1958., piše: »Bog ne može izgubiti 
bitke. Mogao je /izgubiti/ Jupiter, 
Zeus, Baal, Dagon i slični... bogovi 
naših dana Lenjin, Staljin, Marks, Hi- 
tler i drugi naskoro. Ali naš Bog nikad 


ne umire... Njegovo ime nije prazna 
riječ kao svjetskih veličina.« 

SS. Karmelićankama B.S.I., 9. 

siječnja 1959., piše: »Ne dajte se izbaciti 
iz kolotečine, kad slušate o satelitima, 
koji putuju na mjesec, sada čak i na 
sunce, oko sunca. Mnoge će budale pri 
tom zaboraviti Boga i misliti da je 
svršeno s Bogom, kad je čovjek u stan¬ 
ju izbaciti takva čudovišta tehnike... 
Nikada dragi Bog neće izgubiti iz ruke 
kormila ni na nebu ni na zemlji. Ljudi 
sa svim svojim izumima ostaju i dalje 
samo sićušni pijunci na šahovskoj ploči 
svijeta, koje ruka Božja pomiče kamo 
hoće, kako hoće i kuda hoće...Velik je 
Bog, i samo Bog je velik!« 

S. Tereziji Jadro, provincijalnoj gla- 
varici ss. karmelićanki B.S.I., 1. travnja 

1959., bi. Alojzije Stepinac piše: »Nikad 
ga (Boga) neće srušiti s njegova prije¬ 
stolja niti promijeniti njegove odluke, 
makar proizveli još ne znam kakve 
bombe i satelite i rakete... Budućnost 
pripada Bogu i ljudima koji se njega 
boje, njega štuju, njega jedino ljube, a 
ne Marksu, ni sličnima, čije su kosti već 
davno strunule u grobu, a tako će i 
njihovih sljedbenika.« 

»Makar se i zvijezde rušile, kako 
sam već mnogima rekao. Gospodin 
Bog će ostati.« (Pismo jednom velečas¬ 
nom, 10. travnja 1952.; 23. srpnja 1954.) 

Jednom profesoru, 16. srpnja 

1957., bi. Alojzije piše: »Što je čovjek: 
quasifoenum ita arescet - kao trava tako 
se osuši?... Danas: Gdje je sada bijes Hi- 
tlera... Staljina... Beri je, Pijade, Dimitro- 
va...; i jednoga dana: ubi est nunc furor 
Piti et sociorum - bijes Tita i drugova? - 
Ali Bog ostaje.« 

Jednom velečasnom, 10. svibnja 

1958., piše: »Vjera nas uči da se klanja¬ 


mo samo Gospodinu Bogu našemu, a 
ne Fiirerima, Duceima, Sekretarima KP 
i drugim veličinama ovoga svijeta... 
Slušati i pokoravati se državnoj vlasti 
u svemu, što izdaje u korist državne i 
ljudske zajednice, dakako istinsku ko¬ 
rist. Ali kad krši nešto što se očito kosi 
sa zdravim razumom i pravima Bož¬ 
jim, onda: Više se treba pokoravati 
Bogu nego li ljudima.« 

Vlč. Ignaciju Hrastiću, 2. rujna 

1959., piše: »Sve prolazi. Bog ostaje. 
Ugasit će se i crvena zvijezda, a nikada 
izumrijeti katolička Crkva, dok bude 
svijeta.« 

Jednoj časnoj majci, 30. listopada 

1959., piše: »Bila bi neizmjerna sramota 
kad bi sumnjali u pobjedu Božje stvari 
u svijetu, kad ne bi imali neograničeno 
pouzdanje u Božju moć, dobrotu.« 

Donosi primjer sv. Feliksa mučeni¬ 
ka, kojega je jednom spasila od progo¬ 
nitelja paukova mreža, koju je pauk 
spleo čim je on ušao u špilju pred pro¬ 
goniteljima, i nastavlja: »Gdje Bog po¬ 
maže, ondje i paučina postaje čvrsti 
zid. Gdje Bog ne pomaže, ondje ni 
najčvršći zidovi ne vrijede više od pau¬ 
čine.« 

ALOJZIJE STEPINAC 


BLAŽENIK 



Vjernici su i brodicama došli pozdraviti Svetoga Oca te su snjih sudjelovali u 
euharistijskom slavlju na Žnjanu, o 1700. obljetnici gradaSplita, Splitske biskupije i 

Splitske katedrale 


Jednom svećeniku je napisao 9. 
siječnja 1960.: »Ne dao Bog da se ikada 
pokoleba naš narod u svome vjerova¬ 
nju, pa da mjesto Boga živoga, pada na 
koljena od straha pred komunističkim 
idolima, kao što su Marks, Lenjin, 
Staljin, koji su do jučer izgledali goro¬ 
stasi i gospodari budućnosti svijeta, a 
sad su šaka praha, koji ostaje, kamo ga 
se baci.« 

4. Ime Božje 

BI. Alojzije Stepinac ponavlja u svo¬ 
jim propovijedima često: »Ime Božje 
nije prazna riječ, napisana možda *na 
papiru, a bez sadržaja, nego ime Božje 
znači ujedno i bezkrajno veličanstvo 
Božje.« (Propovijedi na knjigu Izlaska , h. 
XXXII) »Ime naime Gospodnje nije 
neka prazna stvar i nemoćna riječ, 
nego znamen Njegove neizmjerne 
moći i slave, časti i veličine.« (Na Novu 
godinu 1956.) Propovijedajući na blag¬ 
dan Imena Isusova 1958., reče: »U 
Bogu ime nije pusta i prazna riječ. Sve 
je u njemu jedno, sve je u njemu jako, 
mudro, moćno, sveto, dobro nesavla¬ 
divo.« Reče i ovu misao: »Ima jedna 
kula, koje nisu kadre osvojiti sve vojs¬ 
ke ovoga svijeta, razrušiti ni svi topovi 
ovoga svijeta, ni sve atomske i hidro¬ 
genske bombe. Koja je to kula? To je 
Sveto Ime Gospodnje!« 

Tko je Bog? - Na blagdan Presvetog 
Trojstva 1959., bi. Stepinac počeo je 
propovijed jednom pričom. Neki kralj 
pozvao je najmudrije ljude u svojem 
kraljevstvu da mu nađu ime za Boga, 
ime koje u najkraćim crtama označuje 
Njegovo biće i djelovanje. Jedni su rek¬ 
li: Bog svemoći, jer je sve stvorio, drugi 
Bog bogatstva. Bog mudrosti. Bog mi¬ 
losrđa... 


Da li su rekli pravo ime? Ne, uvi¬ 
jek je premalo. 

Kad su pitali mudraca Epiteta: »Sto 
je Bog?« Odgovorio je: »Kad bih vam ja 
mogao reći što je Bog, onda ili Bog ne bi 
bio Bog, ili bih ja bio bog.« Bog je »nešto 
tako veliko, nešto tako uzvišeno, nešto 
tako silno, da se nijednim imenom ne 
može potpuno izraziti«. 

Nešto slično blaženi Alojzije Stepi¬ 
nac iznosi u propovijedi na temu Izla¬ 
ska (h. VI). Kralj Sirakuze pita jednog 
mudraca da mu kaže: Sto je Bog? Kralj 
čeka jedan, dva, četiri, osam dana. 
Mudrac nestrpljivom kralju konačno 
reče: »Kralju, što više razmišljam o 
Bogu, tim teže mi biva reći: Sto je Bog!« 

Objava Božjeg Imena. - U Svetom 
pismu Bog se naziva: El, E1 Šadai, 
Elohim... Najčešće: Bog Abrahamov, 
Bog Izakov, Bog Jako vi je v. Tako se 


predstvalja Mojsiju u Gorućem grmu. 
Ipak Mojsije pita Boga da mu objavi 
svoje ime. Bog mu objavi svoje ime: »Ja 
sam koji jesam!« (Jahve). Tumačeći ovo 
mjesto, bi. Alojzije Stepinac veli: »Bog 
je jedino biće koje ima svoje bivstvo od 
samoga Sebe, a nije ga primilo ni od 
kojega drugoga. Sva druga bića nisu 
bića od sebe, nego sve što imadu ima- 
du samo od Boga, i anđeli i kerubi... 
Onaj isti čas kad mu Bog uskrati svoju 
pomoć, biće nestaje, jer je po sebi puka 
ništica i ništa više. Samo Bog je biće od 
Sebe, i zato biće neovisno od bilo koga, 
biće koje nikada ne može prestati. 

Ako je pak Bog biće od Sebe, tko 
ne vidi, da ovakovo biće mora biti ne¬ 
izmjerno moćno... neizmjerno mud¬ 
ro.... neizmjerno sveto... neizmjerno pra¬ 
vedno... vječno... neizmjerno dobro? 
Tko može da ograniči Njegovo savr¬ 
šenstvo. Nitko! 

Njegova veličina je jedno s Njego¬ 
vom mudrosti. Njegova dobrota je jed¬ 
no s Njegovom veličinom i mudrosti. 
Njegova istinitost je jedno sa svim dru¬ 
gim svojstvima. Kod Njega biti svet nije 
ništa drugo nego i biti Velik, i biti Mu¬ 
dar, biti Dobar, biti Istinit i naprosto biti! 

I ne čudimo se da su stari Židovi 
imali takovo strahopočitanje, te su mje¬ 
sto imena Jahve izgovarali Adonaj-Ky- 
rios-Dominus- Gospodin.« (Propovijedi na 
temu knjige Izlaska , h. VI) 

Zahvaljući na uskrsnoj čestitki, Dr. 
Ivi Andresu, 24. travnja 1942., bi. Stepi¬ 
nac piše: »Nadam se da Vas je i ovaj 
Uskrs utvrdio u vjeri Onoga koji jedini 
može da kaže: 'Ego sum qui sum - Ja 
sam koji jesam!'. Ako dakle još nešto 
’est’ (jest), to je samo zato, jer ga je iz 
ništavila dozvao i drži jedini ’Est’, ma¬ 
kar onaj drugi est’ bio i cijeli svemir.« 

(nastavlja se) 


Djeca i mladi vjernici na Papinoj misi na Žnjanu o 1700. obljetnici grada Splita , 
Splitske biskupije i Splitske katedrale 


Č 

ia grobu bi. Alojzija Stepinca 


slovenski vjernici koji žive u Zagrebu i okolici. Svi su oni toga po- 
slijepodneva sudjelovali u Zagrebačkoj katedrali na svečanoj misi 
ia slovenskom jeziku. To slavlje priređeno je u znak zahvalnosti 
Dlaženom kardinalu Alojziju Stepincu za pomoć koju je on pružio i 
Doticao prognanim Slovencima za vrijeme II. svjetskog rata. 

posebno srca za ugrožene, pa je tako prihvatio ne 
samo slovenske svećenike, njih preko 300, nego se bri¬ 
nuo i za više od 50.000 Slovenaca koje su prognali 
gestapovci okupiravši sjevernu Sloveniju. 

Hrabrost zagrebačkog nadbiskupa Stepinca nisu 
pokolebale prijetnje pripadnika tajnih službi, naci¬ 
stičkih i NDH, kojima je uvelike smetao Stepinčev 
stav, zbog kojega su ga prozvali »mrziteljem Nijemaca 
i prijateljem Zidova«. Usprkos takvim činjenicama, 
nadbiskup Stepinac bio je krivo optuživan, a i komu¬ 
nistički državni tužitelj se drznuo na namještenom 
suđenju u lice reći, kako laže da je pomogao progna¬ 
nim slovenskim svećenicima. 

Navodeći izvorne Blaženikove dokumente u pri¬ 
log zaštiti prognanih Slovenaca, kao i zahvale tolikih 
koji su njegovim nastojanjima spašeni i osjetili njego¬ 
vu zaštitu, dr. Batelja je ustvrdio, kako je nadbiskup 
Stepinac bio osuđen samo zato što je odbio provesti 
Titovu želju da Katoličku crkvu u Hrvatskoj odvoji od 
Rima, od Svete Stolice. A snagu je crpio i ostao do smr¬ 
ti vjeran uz potporu milosti Božje, koju je crpio iz 
Euharistije, Biblije i pobožnosti Majci Božjoj, osobito je 
časteći molitvom krunice. 

Euharistijsko slavlje je zaključeno najavom i pozi¬ 
vom na proglašenje blaženim mariborskog biskupa 
Sluge Božjega Martina Slomška, u Mariboru 19. rujna 
ove godine. 



Leskovečki dekan Anton Trpin, zajedno s Milanom Kšelom , 
dekanom Videma ob Savi i dvadeset i jednim slovenskim 
te tri hrvatska svećenika predvodi misu u Zagrebačkoj katedrali 
11. travnja 1999. 


Molitva vjernika - slovenskih 
hodočasnika u Zagrebačkoj 
katedrali 11. travnja 1999. 

Ob evharistični daritvi naj se tuđi naša vera poglobi. 
Zato jo obhajajmo s hvaležnim in skesanim srcem. 

1. Gospod, blagoslavljaj papeža Janeza Pavla II., naj 
s svojo jasno in trdno besedo še naprej vodi vesoljno 
Cerkev. 

2 Sveti Bog! Prosimo te za vse naše škofe, slovens¬ 
ke in hrvaške, vlivaj jim modrosti, srčnosti in ljubezni, 
da ne omagajo pri apostolskem delu. 


3. Na priprošnjo blaženega Alojzija Stepinca, obudi 
nove duhovniške, redovniške in misijonarske pokliče v 
obeh narodih. 

4. Tvoj velikonočni dar je bil tuđi mir. Gospod po¬ 
dari mir na Balkanu, naj najdejo bezdomci toplino 
doma, čuteča srca. Voditeljem sprtih narodom pa podeli 
duha modrosti, da bvdo spoznali nesmisel vojne morije. 

5. Zbrani na Belo nedeljo na grobu blaženega 
Alojzija Stepinca te prosimo Gospod: Pomnoži nam 
vero! Tako te je prosil sv,. Tomaž. Z močno vero je živel in 
umiral Stepinac. Poživi jo, Gospod tuđi nam. 

6. Mnogo je mučencev, ki nišo zaznamovani v kole- 
darju. Se posebno med drugo svetovno vojno. Naj ti 
posredujejo pri tebi Gospod za nas žive in vse naše raj- 
ne škofe, duhovnike sorodnike in prijatelje. 

Pozdravljajući slovenske hodočasnike na grobu 
kardinala Stepinca i uvodeći ih u žrtvu svete Mise, 
leskovečki dekan Anton Trpin reče: 


Prisrčno pozdravljeni, 
dragi romarji v 
Zagrebški katedrali ob 
grobu blaženega 
mučenca Alojzija 
Stepinca! 

Najprej pozdravljam naše 
drage gostitelje - v prvem redu 
mons. Vladeta Košića, pomoć- 
nega škofa zagrebškega ampak iz 
škofijske hiše (Duhovnog stola) 
mons. Ivana Vragovića, ki so nas 
prijazno sprejeli. Iskrena hvala 
Vam za ta izreden lep trenutek, g. 
Batelja. Posebno prisrčno pozdrav¬ 
ljeni Slovenci, živeći tu v Zagrebu 
in po vsej Hrvaški. 

Pozdrav velja vsem duhov¬ 
nikom obeh dekanij Videm in 
Leskovec, ki so se danes zbrali v 
Zagrebški katedrali. 

Zahvala in pozdrav namen- 
jam vsem zborovodjem in pev- 
cem obeh dekanij, kolikor se jih je 
danes moglo zbrati k temu slo- 
vesnemu evharističnemu slavju. 
Hvala za pripravljenost in sode- 
lovanje. 

Toplo pozdravljam duhovno 
sekcijo »Anton Martin Slomšek«, 
delujočo v okviru »Slovenskega 
kultumega društva« v Zagrebu in 
pevce. 

(Pozdravljem tuđi predstav¬ 
nike slovenskega veleposlaništva 
na Hrvaškem in vse novinarje - 
tako hrvaške kot slovenske.) 

Vas, dragi verniki, romarji, 
pozdravljam s posebnim ve¬ 
seljem zato, ker ste se odzvali 
našemu povabilu. To pomeni, da 
ste prerastli javno mnenje, ki ni 
naklonjeno tovrstnim srečanjem, 
še posebno ne ob grobu mučenca 
Alojzija Stepinca. Hvala vam! 

Zakaj smo se zbrali danes na 
Belo nedeljo v tej veličastni kate¬ 



Pjevački zbor Slovenaca nastanjenih u Zagrebu pjeva na Misi zahvale za dobročinstva 
kojima je blaženi Alojzije Stepinac štitio i pomagao prognane Slovence za vrijeme 

2. svjetskog rata 


drali? Poromali smo semkaj, da 
se zahvalimo blaženemu kardi¬ 
nalu Stepincu za njegovo veliko 
delo. Bil je mučenec in velikan 
Kat. cerkve. Papež Janez Pavel II 
je rekel o njem: »Bil je najsvetlejša 
podoba. S svojim življenjem, s 
svojim delom, s svojim junaš¬ 
tvom in potrpežljivostjo, s svojim 
molkom in končno s svojo smrtjo 
je pokazal, da je resnični človek 
Cerkve. Samega sebe je daroval 
samo zato, da vere ni zatajil.« 

Blaženi Alojzij Stepinac je 
med vojno pomagal mnogim slo¬ 
venskim duhovnikom, ki so mo¬ 
rali bežati iz Slovenije na Hr- 
vaško. Naj mu danes s to slo- 
vesnostjo uzražena tuđi zahvala 
in prošnja za nove pokliče. 

Zbrali smo se tuđi z name- 
nom, da utrdimo narodnostne 
vezi med Slovenci živečimi v Za¬ 
grebu in po ćeli Hrvaški in 
matično domovino Slovenijo. 
Nikoli ne smemo dovoliti, da bi 
vsakdanja politika vnašala razdo¬ 
re med kršćanskim ljudstvom, pa 
čeprav živimo v dveh državah. 


Ko se je blaženi Alojzij Stepi¬ 
nac posla vi jal s tega sveta, potem 
ko je prejel vse tri zakramenti, in 
ko je videl svoje rodno sestro, da 
joka, ji je rekel: »Kaj jokaš? V 
Božje roke se predajem, kaj se 
čem bati. Ni potrebno solz, ob 
slovesu s tega sveta. Vedno sem 
prejemal vse iz Božjih rok, speje- 
mam tuđi sedaj in v prihodnje. Za 
kristjana ni večje sreče kot so ti 
sveti zakramenti.« 

Zauzimanja nadbiskupa Stepinca u korist prognanih Slovenaca 
i njegova pomoć prognanim slovenskim svećenicima 



Blaženi Alojz i je Stepi nac i mons. Josip Lach, pomoćni biskup zagrebački , na 
proslavi Dana ustanka Republike Hrvatske na Trgu bana Josipa Jelačića u 
Zagrebu, 27. srpnja 1945. 


Nadbiskup Stepinac se dana 2. lipnja 
1941. zauzeo kod talijanske delegacije za 
oslobađanje slovenskog novinara dr. 

Franca Terseglava. 

Nadbiskup Stepinac je u svojstvu 
predsjednika Biskupske konferencije sa 
sjednice održane 19. studenoga 1941. 
uputio svim biskupima obavijest o 
pomoći slovenskim doseljenicima koji se 
nalaze na teritoriju gotovo svih hrvat¬ 
skih biskupija, a »nalaze se u velikoj bije¬ 
di i potištenosti«. »Molim Vas«, molio je 
subraću u biskupstvu, »da izdate svojim 
svećenicima poziv i upute, da postupaju 
prema slovenskim vjernicima na po¬ 
dručju svojih župa na isti očinski način, 
kao i prema svojim vlastitim župljanima 
(...). Neka nastoje, da dođu do prehrane, 
odjeće i zarade, neka se zainteresiraju za 
njihove potrebe mjesne dobrotvorne in¬ 
stitucije, neka im budu u svemu, kao al- 
ter Christus, koji pertransiit beneficiendo 
('Koji je prošao zemljom čineći dobro.', 
pr. J. B.) i govori 'Misereor super tur- 
bam.'« ('Žao mi je naroda!'; Pismo na¬ 
slovljeno s »Preuzvišenom Gospodinu«, Za¬ 
greb, 19. studenoga 1941., u: AP, sv. LXVI, str. 1131) 

Značajan je odgovor dr. Pavla Butorca, dubro¬ 
vačkog biskupa, na to Nadbiskupovo pismo, od 11. 
siječnja 1942., u kojem je istaknuo da je Dubrovačka 
biskupija spremna u svakom slučaju pomoći slo¬ 
venskim prognanicima. Isto je spomenuo i za Ko¬ 
torsku biskupiju »gdje sam se«, napomenuo je dr. Bu- 
turac, »rado za pojedince zauzeo pred državnim vla¬ 
stima Kraljevine Italije, kad mi se za to pružila 
prilika«. (Biskupski Ordinarijat Dubrovnik: Pismo u 
predmetu brige za slovenske iseljenike, Preuzv. gosp. mons. 
dr. Alojziju Stepincu, Predsjedniku Biskupskih konferencija 
u Zagrebu, Br. 2 Pres./ 1942., Dubrovnik, 11. siječnja 

1942., u: AP, sv. XC, str. 3765s.) 

O slovenskim doseljenicima bilo je raspravljeno i 
na Biskupskoj konferenciji 18. studenoga 1941. Nad¬ 
biskup Stepinac je u ime Predsjedništva biskupskih 
konferencija, nakon spomenutog zasjedanja, uputio 
29. studenoga 1941. pismo Poglavniku, u kojem je 
iznio težak položaj slovenskih doseljenika, koji su mo¬ 
rali sve ostaviti, i sada žive veoma bijedno. Nakon što 
je iznio podatke iz već spomenute promemorije o pita¬ 
nju Slovenaca doseljenika, nadbiskup Stepinac je is¬ 
taknuo: »Obzirom na iznesene podatke molimo Vas, 
Poglavniče, koji iz vlastitih gorkih iskustava predobro 
znadete, što znači bijeda i pomanjkanje u progonstvu, 
da blagoizvolite shodno odrediti da bi se osobito za 
doseljenike u logorima u Petrinji, Sisku (Gornji Grad), 


Kotor Varošu i Valpovu što prije odredila druga prebi¬ 
vališta, jer su navedena ne samo nehigijenska, nego 
radi zime nepodnosiva.« 

Zatim je Nadbiskup zamolio da se bijednim do¬ 
seljenicima nagrađuje njihov rad, da im nadležne vla¬ 
sti pribave dostatnu i primjerenu hranu, osobito djeci, 
te da stare i za rad nesposobne doseljenike smjeste u 
državna ili općinska prenoćišta. 

Nadbiskup je pismo završio ovim riječima: »Moli¬ 
mo, da se izneseno blagoizvoli uvažiti, jer bi dobroj 
stvari mnogo koristilo, te bijednim doseljenicima stal¬ 
no donosilo utjehe i potrebne pomoći«. ( Pismo na¬ 
slovljeno s »Poglavniče!«, br. 257/BK od 29. studenoga 

1941., u: AP, sv. XC, str. 3894) 

Budući da su nadbiskupu Stepincu nadalje pristi¬ 
zale molbe Slovenaca prognanika, osobito iz logora u 
Banjoj Luci, on je 2. listopada 1943. naložio Central¬ 
nom uredu za crkvene takse u Zagrebu da im preko 
Karitasa Zagrebačke nadbiskupije odmah pošalje 
iznos od 50.000 kn. 

Vlč. Drago Oberžan svjedoči kako je u vrijeme 
rata, pod pokroviteljstvom nadbiskupa Stepinca, po¬ 
stojao tajni fond za pomoć slovenskim izbjeglicama, 
za nj su znali samo g. Milostislav Ciko i vlč. Drago 
Oberžan. (usp. Izjava, Zagreb - Maribor, dne 20. rujna 

1945., u: AP, sv. LXVI, str. 1137; nav. mj., sv. CX, str. 
3688.) 

Zahvalnost slovenskih svećenika i vjernika nadbiskupu Stepincu 


Vlč. Valerijan Učak, Provinci¬ 
jalni prior reda križara, zahvalio je 
nadbiskupu Stepincu 4. svibnja 
1941. što je primio šestoricu njego¬ 
vih redovnika, uvjeravajući ga da 
će oni svojim silama raditi pod 
Nadbiskupovim vodstvom za po¬ 
rast kraljevstva Božjega i Nadbis¬ 
kupije zagrebačke. 

Za vrlo djelotvornu pomoć 
koju je slovenskim proganicima 
pružio Zagrebački nadbiskup Aloj- 
zije Stepinac je »Pokrajinski odbor« 
u Ljubljani, dne 25. lipnja 1941., po¬ 
slao dopis, u kojem mu »najiskreni¬ 
je zahvaljuje za duboko suosjećanje 
i toplu zauzetost za prevažni pro¬ 
blem slovenskih rođaka bezkuć- 
nika«. 

Mons. dr. Fran Cukala je nad¬ 
biskupu Stepincu, Predsjedniku 
Biskupskih konferencija i hrvat¬ 
skom Episkopatu »sa ganutljivim 
srcem najsmjernije zahvalio« pis¬ 
mom od 24. studenoga 1941., na 
daru u novčanoj pomoći za izbjegle 
slovenske svećenike. (Mons. dr. 
Fran Cukala, Pismo "Preuzvišenom 


Predsjedništvu Biskupskih konferenci¬ 
ja u Zagrebu ", Zagreb, 24. studenoga 
1941., AP,sv. XC, str. 3761.) 

Logor useljenih Slovenaca u 
Banjoj Luci, 26. rujna 1943., zahva¬ 
lio je nadbiskupu Stepincu za 
pomoć pruženu u gotovom novcu, 
istaknuvši i ovu misao: »Slovenci 
ne borno pozabili nikar, da so bili 
duhovniki prvi, ki so prišli z blago- 
dejno, tolažilno besedo v naše lo- 
gorje, prvi, ki so nam prinesli 
podpore.« (Logor useljenih Sloven- 
cev Banja Luka: Pismo Preuzv. gosp. 
nadbiskupu Alojziju Stepincu u pred¬ 
metu proš- nje za pomoć , Banja Luka, 
26. rujna 1943., u: AP, sv. LXVI, str. 
1135.; usp. nav. mj., sv. CX, str. 
3537.) 

Dr. Čuš je kao zamjenik nad¬ 
stojnika Ureda za useljene Sloven¬ 
ce u Banjoj Luci, 21. listopada 1943., 
pismeno zahvalio nadbiskupu Ste¬ 
pincu na novčanoj pomoći upuće¬ 
noj 2. listopada 1943., napominjući 
da je ista stigla u trenutku kad su 
bile iscrpljene sve zalihe. U nastav¬ 
ku pisma je dr. Čuš istaknuo do- 


brotvornost nadbiskupa Stepinca 
ovim riječima: »Sam Veliki Bog Vas 
je navdihnil. Zajokal bi človek na 
glas, srce nam zastaja od sreće, ko 
Vas Prevzvišeni vidimo u duhu 
kako prihajate k nam kakor Božji 
poslanec s pozdravom: Mir vam 
bodi! Vidimo Vas, kako nas ljubeče 
blagoslavljate, nam brišete solze 
trpkosti, nam donašate kruh, za ka- 
terega molimo vsaki dan. Da, reže¬ 
te nam kruh siromakom (...).« 

To pismo »vedno hvaležnih lo- 
gorčanov« završava riječima: »Ce- 
lokupen se logor opetovano najpri- 
srčnije zahvaljuje za to veliko po¬ 
moć in kliče enoglasno: Bog povrni 
tisočkrat!« 

Mons. Dr. Maksimilijan Držeč- 
nik, apostolski administrator Mari¬ 
borske biskupije, povodom smrti 
nadbiskupa i kardinala Alojzija 
Stepinca, 20. veljače 1960. je ponov¬ 
no zahvalio za gostoprimstvo koje 
je on pružio 300-tini svećenika Ma¬ 
riborske biskupije, te istaknuo: »Bit 
će ime pok. Kardinala u povijesti 
mariborske biskupije zapisano 
zlatnim slovima.« ( Glasnik Postula- 
ture, 4 (1997) 3, str. 78; usp. HOR- 
VAT R, Nadbiskup Stepinac prijatelj 
Slovenaca , u: Stepinac mu je ime, str. 
242: »Zagrebački nadbiskup dr. 
Alojzije Stepinac (...) Slovencima je 
učinio neprocjenjive usluge, što ih 
je uzeo pod svoju zaštitu i na taj 
način očuvao njihove živote. Zbog 
toga ga mi Slovenci opravdano na¬ 
zivamo svojim velikim prijateljem i 
dobročiniteljem!«.) 

O nadbiskupu je Stepincu kao 
zaštitniku prognanih slovenskih 
svećenika i prognanog slovenskog 
naroda posvjedočio i vlč. Ludvik 
Duh, umirovljeni župnik u Ljuto- 
meru, koji reče da ih je bi. Alojzije 
»v stiski vedno pomagal in nas 
tolažil in bodril!« 

Vlč. Friderik Ornik, župnik u 
Trbonju u Sloveniji, jedan od 
protjeranih slovenskih svećenika 
koje je nadbiskup Stepinac za vrije¬ 
me Drugog svjetskog rata namje¬ 
stio u Zagrebačkoj nadbiskupiji, 
napisao je 1989. godine ovo svje¬ 
dočanstvo: »Ko smo prve dni maja 
izgnani duhovniki mariborske ško- 


Dne 12. svibnja 1941. Nadbiskup je župnicima Zagrebačke 
nadbiskupije upravio jedno ganutljivo pismo. U njem je napisao i ovo: 
»Mole nas za komad kruha i za krov. Stavljaju nam na raspolaganje 
svoje dragocjene svećeničke snage i riznicu poklada sv. Reda, kojima 
po milosti Duha Svetoga raspolažu. Ako za ikoga, to za njih vrijedi, da 
nam preko njih Isus u prilici skrajnjega siromaha kuca na vrata i srce. 
Mi smo skloni da u njihovu dolasku gledamo osobiti pohod Božji.« 

Spomenuto pismo nadbiskup Stepinac je zaključio riječima: »Ovih 
ću dana poslati k vama jednog svećenika (...). Molim Vas, da se u duhu 
stavite u njegov bijedni položaj, i da time u Vama izazvani osjećaj svla¬ 
da sve eventualne poteškoće (...). Siguran sam da će Gospodin Bog 
obilno blagosloviti naše nastojanje, da primimo njegove pomazanike 
u njihovim preteškim časovima.« 

Nadbiskup je 5. srpnja 1941. pastoralnom svećenstvu ponovno 
uputio pismo u kojem je izjavio, kako je tih dana oko 300 slovenskih 
svećenika zamolilo »koru kruha i krov nad glavom«. »Zar nije nam 
dužnost, reče, da i zadnju sirotinju svoju podijelimo s njima?« 

Nadbiskup Stepinac je tako uspio smjestiti oko 300 slovenskih 
svećenika u svojoj nadbiskupiji. I drugim je biskupima slao pisma da 
prime slovenske svećenike. 

I Biskupska konferencija je 19. studenoga 1941. raspravljala o bi¬ 
jednom stanju slovenskih svećenika. Episkopat je tom prigodom odo¬ 
brio za izbjegle slovenske svećenike pripomoć od 10.000 kuna. ( Pismo 
Mons. dr. Frani Cukala - Zagreb , Zagreb, 24. studenoga 1941., u: AP, sv. 
CIX, str. 3291.) 

fije bili sprejeti pri dr. Stepincu, 
kakšnih 10 nas je bilo, ki smo bili 
pri Križovljanu vrženi po noči ob 1 
uri črez mejo in preko Varaždina 
dospeli v Zagreb, nam je dr. Stepi- 
nac dal vsakemu precej intencij z 
motivacijo: 'Primum vivere' ('Najpr¬ 
ije je važno opskrbiti životne potre¬ 
be, pr. J. B.); nato pa je naredil zelo 
odločen korak naprej in odločno re- 
kel: 'I mene bi zatvorili, am ipak za- 
grebškega nadbiskupa si ne usude 
ovako lako.' Bil pa je takrat zaprt že 


dr. Lončar in v nevarnosti je bilo še 
nekaj drugih najbolj znanih 
hrvaških duhovnikov.« 

Vlč. Jože Škorjanc, župnik u 
Smartnom pri Slovenj Gradcu u 
Sloveniji, u pismu upućenom, 
Smartno, 25. ožujka 1986., kard. 
Franji Kuharicu, zagrebačkom nad¬ 
biskupu, posvjedočio i ovo: »Vsi bi 
se morali pokloniti velikemu do- 
brotniku in rešitelju slov. duhov¬ 
nikov med okupacijo, ki sedaj že 
gotovo uživa v nebesih z Vstalim 


poveličanje. Ravno to srce mučeni¬ 
ka bi moralo bolj in bolj povezovati 
vse katoličane v Jugoslaviji!« 

Riječi zahvalnosti nadbiskupu 
Stepincu posvjedočio je i vlč. Štetan 
Kušar, župnik u Črešnjici u Slove¬ 
niji, izjavom danom napismeno 8. 
svibnja 1992., koja se u cijelosti pri¬ 
laže ovoj zbirci dokumenata, jer 
svjedoči kako je nadbiskup Stepi- 
nac 1. svibnja 1941. »očetovsko 
sprejel« 28 svećenika iz Ptujskoga 
kotara. 


Dana 8. rujna 1942. nadbiskup Stepinac se 
obratio dr. A. Artukoviću, ministru unutrašnjih 
poslova, s molbom da se iz zatvora u Klanjcu pusti 
na slobodu 7 slovenskih svećenika, koji su bili na¬ 
mješteni na granici sa Slovenijom te da će ih on 
smjestiti u unutrašnjost Nadbiskupije. ( Pismo na¬ 
slovljeno s »Gospodine Ministre!«, dr. A. Artukoviću, 
Ministarstvu unutrašnjih poslova, Zagreb, 8. rujna 
1942., u: AP, sv. CIX, str. 3396-3397.) 

Ministar je 16. rujna 1942. odgovorio Nadbis¬ 
kupu, da je poduzeo korake kako bi se moglo udo¬ 
voljiti njegovoj molbi. (Ministarstvo unutarnjih 
poslova NDH, Odgovor nadbiskupu Stepincu u pred¬ 
metu Svećenici Slovenci - njihovo uhićenje i smještaj, 
Br. 7359-I-a-1942., Zagreb, 16. rujna 1942., u: AP, sv. 
CIX, str. 3402.) 

Budući da su spomenuti svećenici u međuvre¬ 
menu prebačeni u logor u Jasenovac, Nadbiskup 
se 24. veljače 1943. obratio samome Poglavniku 
tražeći razjašnjenje o njihovoj sudbini i protesti¬ 
rajući ako je nad njima izvršena smrtna presuda. 
Reče: 

»Zašto nisu izvedeni pred sud? Ako nije dosta 
redovni, zašto nisu izvedeni pred prijeki sud ili 
barem pred pokretni prijeki sud? 

Ovo je sramotna ljaga i zločin, koji vapi u nebo 
za osvetom, kao što je sramotna ljaga čitav Jaseno¬ 
vac za Nezavisnu Državu Hrvatsku. 

Poglavniče! Sto se mene kao svećenika i 
biskupa tiče, ja velim sa Kristom na križu: Oče, 
oprosti im, jer ne znaju što čine!' Ali čitava javnost, 
a napose rodbina ubijenih svećenika traži zado¬ 
voljštinu, odštetu, izvođenje krvnika pred sud! 
Oni su najveća nesreća Hrvatske. Vjerujte Poglav¬ 
niče, da me nije vodio ni trunak mržnje, nego 
ljubav k istini i sreći Hrvatskog naroda.« ( Pismo 
naslovljeno s »Poglavniče!«, br. 43/Pr., Zagreb, 24. 
veljače 1943., u: AP, sv. CIX, str. 3494; usp. nav. mj., 
str. 3490.; usp. nav. mj., str. 3494; CAVALLI F., 11 
processo delVArcivescovo di Zagabria, izd. »La Civilta 
Cattolica«, Roma 1947., str. 278s.) 


SLOVENSKO SVEĆENSTVO 
U HRVATSKOJ 

Ovaj je prijepis iz izvornika, župne 
Spomenice u Daruvaru, izvršio i dopunio 
vlč. Vinko Munda, duhovni pomoćnik u 
Daruvaru od 1941. do 1945. 


Slomom Jugoslavije u Velikom tjednu 1941. nastu¬ 
pili su za slovenski narod i njegovo svećenstvo najcr¬ 
nji dani. Od bivše Slovenije podpala je velika većina, 
naime cijela južna Štajerska, Koruška - Mežiška doli¬ 
na - i dobra trećina Kranjske (cijela Gorenjska i Dolen- 
jska 15 km južno od Save), Njemačkoj, ostatak 
Kranjske s Ljubljanom Italiji, a Prekomurje Mađarskoj. 
Dok su Mađari i Talijani pustili Crkvu i svećenstvo na 
miru, Nijemci su odmah po Uskrsu 1941. počeli s ma¬ 
sovnim zatvaranjem slovenske inteligencije i svećen¬ 
stva. Već početkom svibnja 1941. bila je velika većina 
slovenskih župa pod njemačkom okupacijom bez 
svećenika, mjestimično cijeli dekanati nisu imali nijed¬ 
nog dušobrižnika, u cijeloj Gorenjskoj je od 260 
svećenika ostalo samo 5 umirovljenika, od tih jedan 
nad 80, drugi čak preko 90 godina star. 

Oko 80 svećenika iz istočne Štajerske gestapovci 
su dan dva po uhićenju prevezli kamionima preko 
Drave u Hrvatsku te ih u gluhoj noći istovarili usred 
polja na cestu, bez prtljage i bez ikakvih sredstava. 
Preuzvišeni gospodin nadbiskup Dr. Alojzije Stepinac 
očinski se je zauzeo za te prve svećenike-prognanike 
prebačene u Hrvatsku u više skupina, u vremenu od 
19. travnja do 6. svibnja 1941., te ih porazdijelio po 
većim župama sjeverne Hrvatske, gdje su ih duhovna 
braća srdačno primila i obskrbila najnužnijim (brevi¬ 
jar, reverenda, rublje itd.). 

Većinu pak slovenskih svećenika odvela je 
Gestapo najprije u razne zatvore, a od tuda štajerske 
(Mariborska ili Lavantinska biskupija) svećenike u lo¬ 
gor nad stajama (u sjenici) raspuštenoga samostana 
oo. trapista u Rajhenburgu, kranjske (Ljubljanska 

Blaženi Alojzije Stepinac na podjeljivanju sakramenta 
potvrde u Čazmi 7. lipnja 1935. 


biskupija) pak i koruške (Mari¬ 
borska biskupija) svećenike u logor 
u Št. Vidu nad Ljubljanom. U logo¬ 
ru u Rajhenburgu ostali su svećeni¬ 
ci na prisilnom radu na cesti u 
šumi ili na gradnji baraka do 5. 
srpnja 1941., kad su ih s neznatnom 
prtljagom i 500 din. gotovine ukr¬ 
cali u vlak, da ih izagnaju iz domo¬ 
vine. »Eine nette Sauherde« (»čiste 
izmetine«) ih je na rastanku naslo¬ 
vio gestapovski oficir. U subotu 
predveče, na blagdan slavenskih 
apostola sv. Ćirila i Metoda, krenuo 
je vlak s 216 svećenika sa željez¬ 
ničke postaje Rajhenburg polagano 
prema Brežicama i dalje. Stojeći 
pred svojim domovima i na cesta¬ 
ma uz prugu, opraštao se vjerni na¬ 
rod od svojih pastira, nijemo mašu¬ 
ći rukama i bijelim rupčićima. 

Nezaboravni trenuci, kad je 
stotine i tisuće srdaca stiskala mi¬ 
sao: »Vpraša tužno me srce, kdaj se 
borno vidli še?« (»Pita tužno srce 
me, kada ćemo vidjet se?«). Tada 
nitko nije ni sanjao, da čeka baš ovo 
pučanstvo Posavja, koje je ljeti 
1941. moralo gledati stotine vlako¬ 
va s desetinama tisuća Slovenaca, 
potpuno opljačkanih, na putu u 
progonstvo u Srbiju i Hrvatsku, još 
iste jeseni najteži križ: potpuna 
evakuacija i izgon u Njemačku, 
gdje su u hladnoj tuđini rastavili 
muževe od žena i djecu od majki, 
da se mnogi, mnogi od njih ne vide 
nikada više. 

U Zagrebu, kamo je stigao vlak 
oko ponoći, svećenički su transport 


dočekali hrvatski domobrani s na- 
taknutim bajunetama. Kao zločin¬ 
ce, a ne nesretnu braću - izagnani- 
ke, beskućnike! Čini se, da se mno¬ 
gi slovenski svećenici još i nakon 
više godina nisu mogli otresti uti¬ 
ska, koji je na njih napravio taj prvi 
prijem u N.D.H. Prispjele svećeni¬ 
ke razdijelili su Nadbiskupovi de¬ 
legati u tri skupine: redovnici, njih 
38, otišli su u samostane svojega 
reda, od svjetovnoga klera mlađi, 
njih 67 ostali su u Nadbiskupskom 
konviktu u Vlaškoj ulici u Zagrebu, 
a preko 40 godina stari, njih 111 ot¬ 
premljeni su u Požegu, gdje su bili 
smješteni u impozantnoj zgradi 
»Kolegije« i izručeni brizi ravna¬ 
telja vlč. g. Mije Jelića, koji im je po¬ 
stao najbolji otac i prijatelj. 

Tri neizbrisive uspomene vezat 
će svećeničke prognanike »in valle 
aurea« do smrti na Požegu. Prva li¬ 
jepa i slatka: Nakon tri duga mjese¬ 
ca mogli smo tu sljedeći dan primi¬ 
ti sv. pričest, i kad smo nakon neko¬ 
liko dana dobili dopuštenje za 
slobodan izlazak, služiti opet i sv. 
misu. Tko da opiše, što smo 
osjećali, kad smo nakon dugog vre¬ 
mena opet počeli moliti: »Introibo 
ad altarem Dei, ad Deum, qui laeti- 
ficat juventutem meam«! - Druga 
uspomena na Požegu je žalosna: 
susret s tisućama slovenskih iza- 
gnanika, koje su više tjedana re¬ 
dom dovozili Nijemci u Požegu u 
logor. Dan za danom dolazili su 
tamo dragi stari znanci iz domovi¬ 
ne, koji su preko noći bez ikakove 


krivnje postali prosjaci. Kakvi su- 
sretaji! Koliko bijede i suza i koliko 
ogorčenja! - A treća uspomena je 
strašna: nasilna smrt 230 bosanskih 
Srba (...) u Požegi! 

U konviktima u Zagrebu i Po¬ 
žegi privremeno nastanjeni sveće¬ 
nici ostali su tamo dva mjeseca, da 
barem donekle nauče hrvatski jezik 

1 da se urede sve formalnosti u 
svrhu njihova uvrštenja u duhovnu 
pastvu Hrvatske. Uskoro je bio 
napušten prvašnji - njemački! - na¬ 
crt, da bi prognano slovensko sve¬ 
ćenstvo poslali »prekrštavati pra¬ 
voslavce«, koji su u srpnju 1941. 
ostali bez svojih svećenika, pa su se 
pod silom prilika počeli prijavljiva¬ 
ti za prijelaz na katoličku vjeru, da 
spase svoje glave. 

Međutim, bila su početkom ko¬ 
lovoza 1941. prebačena preko gra¬ 
nice i 132 (sic!) svećenika (108 Kra- 
njaca i 14 Korošaca) iz logora u Št. 
Vidu nad Ljubljanu. Ti su bili pre¬ 
vezeni najprije u Đakovo i u Kar¬ 
lovce, od kuda se ogromna većina 
kranjskog svećenstva vratila u ko¬ 
madić domovine okupirane od Ta¬ 
lijana. Samo nekolicina mlađih 
kranjskih svećenika bila je s 13 
koruških Lavantinaca primljena u 
đakovačku biskupiju. 

U sredini rujna 1941. bila je ko¬ 
načno velika većina prognanih slo¬ 
venskih svećenika (184) na¬ 
mještena u Zagrebačkoj nadbisku¬ 
piji, dijelom kao upravitelji dotada 
nepopunjenih župa, dijelom kao 
duhovni pomoćnici na svim većim 
župama, dok ih je 11 otišlo u Sa¬ 
rajevsku nadbiskupiju, 3 u Senjsku, 

2 u Banjalučku, 1 u Šibensku bisku¬ 
piju, a 15 za duhovnu pastvu Slo¬ 
venaca u Srbiji. Oko 40 starijih i 
boležljivih lavantinskih svećenika 
bilo je pak smješteno u cistercitski 
samostan u Stični u Kranjskoj, gdje 
ih je uzdržavao sv. Otac Pio XII. iz 
svojih sredstava. 

Pored navedenih triju većih 
skupina bilo je preseljeno u Hr¬ 
vatsku još nekoliko manjih skupina 
svjetovnih i redovničkih svećenika. 
Ukupno bilo je tijekom godine 
1941. iseljeno u Hrvatsku 354 mari¬ 
borskih i oko 150 ljubljanskih 
svećenika, dakle preko 500, od ko¬ 
jih ih je u Hrvatskoj ostalo samo 
nešto iznad polovice, naime 214 

Dolazak nadbiskupa dr. Alojzija Stepinca na posvetu kamena temeljca za crkvu sv. 
Alojzija u Popovači 1934. godine (Postulaturi sliku uručila gospođa Mira Petrak) 


svjetovnih i 53 redovnička svećeni¬ 
ka iz mariborske biskupije, te naj¬ 
više 10 iz ljubljanske biskupije. 

U svojem novom djelokrugu 
većina se je slovenskih svećenika 
uskoro posve snašla, naučila toliko 
hrvatskog jezika, da je mogla po¬ 
magati u ispovjedaonici, u pisarni i 


Moćnik bi. Alojzija Stepinca u riznici 
Splitske katedrale 



u školi, mnogi također na pro¬ 
povjedaonici, a u hrvatskim župni¬ 
cima našla očinske predpostavljene 
i dobre prijatelje. Tako je lakše pre- 
boljela gubitak svega svojega imut¬ 
ka, osobito mnogih bogatih knjiž¬ 
nica, te bolnu rastavu od svojih 
rođaka, dragih znanaca i prijatelja, 
koje je ratna oluja raznijela na sve 
četiri strane i većini zametnula sva¬ 
ki trag. 

Život među braćom Hrvatima 
donio je slovenskom svećenstvu u 
najvećoj nevolji neprocjenjivu ma¬ 
terijalnu pomoć, i nakon silnog trp¬ 
ljenja, duševnoga i tjelesnoga, ba¬ 
rem za neko doba opet mir i sigur¬ 
nost. Nikada se nećemo moći 
Slovenci, osobito svećenstvo mari¬ 
borske biskupije, hrvatskom naro¬ 
du i njegovom svećenstvu dovo¬ 
ljno zahvaliti i odužiti za sve ono, 
što su nam učinili dobroga u godi¬ 
nama našeg izgnanstva. Višego¬ 
dišnji boravak među Hrvatima 
omogućio je osim toga slovenskom 
svećeniku upoznati prostrane dije¬ 
love hrvatske zemlje, koji bi mu 
inače ostali terra incognita, kao i 
život u hrvatskom selu i gradu, 
proučiti iz bliza hrvatske vjerske, 
nacionalne i socijalne probleme, 
otkriti kod hrvatskih svojih novih 
vjernika više značajnih simpatičnih 
vrlina (osobito duboku pobožnost, 
otvorenost, srdačnu dobrotu, tri¬ 
jeznost itd.), uočiti izvanredne 
teškoće hrvatske duhovne pastve - 


prostranost župa, veliki broj sels¬ 
kih škola, nestašicu klera - ukratko 
veoma proširiti obzor svoga znanja 
o Hrvatskoj. Dok smo prije punili 
svoje knjižnice suviše s njemačkim 
knjigama, hrvatskih pak većina nije 
ni poznavala, imali smo sada pri¬ 
liku upoznati se također s hrvat¬ 
skom lijepom, nabožnom i znan¬ 
stvenom knjigom, koje će odsad 
bez sumnje zauzimati odlično mje¬ 
sto među knjigama slovenskoga 
svećenika. 

Proučavanje hrvatske prošlosti, 
novije i starije, pripomoglo je mno¬ 
go k pravilnijem prosuđivanju po¬ 
litičkih odnosa, borbi i stremljenja 
hrvatskog naroda. U iskrenim ra¬ 
spravama smo tih godina pretresli 
zablude i grješke učinjene u neda¬ 
lekoj prošlosti na jednoj i na drugoj 
strani, te došli do zaključka, da za 
krive poglede i grješke pojedinaca 
nije kriv cijeli narod, pa da 
sadašnjost i budućnost nužno traže 
od Hrvata i Slovenaca širokogrud¬ 
no razumijevanje za obostrane po¬ 
sebne prilike i nastojanje svih naj¬ 
boljih sinova obiju naroda, da opet, 
kao nekada: »Iz bratskog zagrljaja 
poleti pjesma sveta... Slovenac i 
Hrvat za uvijek brat i brat!« 

Dakako nije manjkalo u tim go¬ 
dinama i mračnih trenutaka i teških 
dana. Vijesti iz domovine bile su 
oskudne i još k tomu najčešće neve¬ 
sele: javljale su o strijeljanjima 
tisuća Slovenaca-talaca u Štajer¬ 
skoj, o preobilnoj žetvi smrti među 
doma ostaloj subraći - 17 ih je od 
122 umrlo u dvije godine, a u Hr¬ 
vatskoj od 267 samo 12 - u bratou¬ 
bilačkoj borbi u Kranjskoj, o toli¬ 
kim znancima, palima širom svijeta 
za pobjedu onoga, koji je stotine 
tisuća Slovenaca opljačkao do gola 
itd. Gestapo nije slovenskih sveće¬ 
nika pustila na miru ni u Hrvat¬ 
skoj. Više subraće je strpala u zat¬ 
vore, iz kojih su se teško opet iz¬ 
vukli. Jeseni 1942. bili su više 
tjedana zatvoreni u Varaždinu svi 
slovenski svećenici; njih oko 30, 
namješteni u Hrvatskom Zagorju. 
Zašto, nisu saznali nikada. Sedam 
slovenskih svećenika je na zahtjev 
Nijemaca bilo odvedeno u logor u 
Jasenovac, gdje su već nakon par 
dana - 17. X. 1942. - svi »umrli«. 
Bili su to župnici Franjo Grobler, 

Anzelm Polak, Ivan Rančigaj i Franjo Rihar te 
kapelani Franjo Kač, Ivan Kodrič i Jakob Sem. 
Nijemci sami su dosad izravno ubili samo tri 
lavantinska svećenika: Grešak Mihael, Potokar 
Ferdo i Završnik Ignacije R.I.P 

Unatoč svim udarcima i nevoljama, slo¬ 
venski svećenik-prognanik nije klonuo nikada. 
Vjera u pobjedu pravde. Ufanje u ponovno 
uskrsnuće Slovenije i Ljubav prema Bogu Pro¬ 
petomu, koji je sam izabrao najteži križ zbog 
nas, krijepila nas je i podizala uviek iznova. A 
kod braće Hrvata - svećenika i laika - našli smo 
dobrih, blagih Simuna, koji su nam pomagali 
nositi naš teški križ. Bog neka im bude svima 
Nagraditelj, nama pak Voditelj u domovinu - 
pod slobodno sunce... 


Za svršetak još malo statistike! 

Pripomenuti treba odmah, da je od 122 na 
području Lavantinske biskupije preostalih 
svećenika bilo 27 sa svojih službenih mjesta 
(14) odnosno samostana (13) nasilno odstra¬ 
njeno, te nije smjelo vršiti svećeničkih čina, a 
mladomisnici nisu smjeli biti namješteni, jer 
su ih u tom slučaju odmah ili prognali ili od- 



Biskupi u procesiji na svetkovinu Sv. Dujma u Splitu 7. 
svibnja 1999.: mons. Ante I vas, biskup šibenski, mons. 
Giulio Einaudi, nuncij u Republici Hrvatskoj i mons. Ante 
Jurić, nadbiskup splitski, koji nosi moći bi. Alojzija Stepin- 
ca prvi put ulicama grada Splita na dan njegova nebeskog 
zaštitnika; moći je donio i svečanosti predvodio mons. Jo¬ 
sip Bozanić, nadbiskup i metropolit zagrebački 


veli u Njemačku u logor. Stvarno je tako ostao na svojim 
mjestima samo 61 svjetovni svećenik i 2 redovnika, ili 
ukupno 63 od 606! 


Kako je bio razasut kler Mariborske biskupije do 1. siječnja 1942. 



Ordinarijat 

Profesori 

Dekani 

Župnici 

Kapelani 

Mladomisnici 

Različni 

Umirovljeni 

Svjetovni 

Redovnici 

Ukupno 

Stanje svećenstva dne 6. travnja 1941. 

12 

35 

27 

216 

122 

22 

8 

50 

492 

114 

606 

U Hrvatsku bilo prognano 

8 

23 

16 

138 

76 

6 

3 

10 

280 

74 

354 

U Italiju je prebjeglo 

2 

5 

- 

5 

7 

5 

2 

4 

30 

16 

46 

U Njemačku je bilo odvedeno 

- 

- 

4 

2 

2 

1 

2 

4 

15 

2 

17 

U Mađarsku prognano 

- 

1 

- 

- 

10 

- 

- 

1 

12 

4 

16 

U Srbiju preseljeno 

- 

1 

- 

- 

- 

1 

1 

1 

4 

- 

4 

Umrlo do kraja god. 1941. u domovini 

- 

- 

1 

2 

- 

- 

- 

3 

6 

1 

7 

Ukupno bilo je odstranjeno svećenika 

10 

30 

21 

147 

95 

13 

8 

23 

348 

97 

444 

Na području biskupije ostalo je 

2 

3 

4 

49 

17 

8 

- 

24 

107 

15 

122 

U Prekomurju ostalo na svojim mjestima 


2 

2 

20 

10 

1 

- 

3 

38 

2 

40 

Gdje se je nalazio kler Mariborske biskupije 
dne 1. siječnja 1942. 




Podjela svjetovnog svećenstva po 
hrvatskim biskupijama: 




Svjetovni 

Redovnici 

Skupa 

Zagrebačka nadbiskupija 

8 kap. 

184 

U Hrvatskoj 

214 

53 

267 

Đakovačka biskupija 


13 

Na području biskupije 

107 

15 

122 

Sarajevska nadbiskupija 


11 

U Italiji 

78 

37 

115 

Senjska nadbiskupija 


3 

U Mađarskoj 

55 

6 

61 

Banjolučka biskupija 

8 trap. 

2 

U Njemačkoj 

15 

2 

17 

Šibenska biskupija 


1 

U Srbiji 

15 

- 

15 

Ukupno u Hrvatskoj 


214 

Umrlo - 7 i 2 u Hrvatskoj 

8 

1 

9 




Ukupno 

492 

114 

606 

FRANCESCO COSSIGA: 

»Stepinac je otvoreno osuđivao nacizam i fašizam!« 


Novine International Herald Tribune, donijele su u dodatku talijanskom izdanju ltaly Daily, što ga izdaje Corriere delta serra, 7. 
svibnja 1999. članak iz pera Emanuela Ottolenghija: Cossiga's Slip in Zagreb - Cossigino poskliznuće u Zagrebu . Članak 
sadržajem i porukom vrijeđa bivšeg talijanskog predsjednika države Cossigu zbog pohoda grobu blaženog Alojzija Stepinca. 
Prema tvrdnji pisca, gosp. Cosssiga je uganuo članak na Blaženikovom grobu, čime je, prema Ottolenghijevoj zlobnoj primjedbi, 
platio za stav prema »simboličnom značenju danom poštivanju hrvatske vjerničke osobnosti« kardinala Stepinca. 

Francesco Cossiga je na to zajedljivo i neistinito pisanje odgovorio dopisom dr. Claudiu Gattiu, odgovornom uredniku ltalyDaily, 
u kojem je posvjedočio svoj katolički ponos i Stepinčev stav u obrani Židova za vrijeme progona u 2. svjetskom ratu. 

Budući da se u hrvatskom i svjetskom tisku povremeno objavljuju zlonamjerni napisi koji imaju za cilj širenje neistina o 
hrvatskom narodu i blaženom Alojziju Stepincu, istinskom hrvatskom rodoljubu, biskupu i kardinalu, donosimo u cijelosti, zbog 
povijesne istine, spomenuti Cossigin dopis: 


Poštovani direktore! 

Tek sada sam nastojanjem jed¬ 
nog mog prijatelja Židova, socijali¬ 
sta i antiintegralista, koji dobro 
poznaje moj antifašizam te protu- 
nacističko i proturasističko ozračje 
u kojem sam odgojen, došao do 
spoznaje o članku poprilično 
sumnjiva ukusa, koji je objavljen u 
petak, 7. svibnja 1999., u ltaly Daily, 
dodatku International Herald Tribu- 
nea, koji Vi vodite. 

Da je posrijedi samo po¬ 
manjkanje lošeg ukusa i poštovanja 
prema meni, koji sam osoba koja 
zaslužuje poštovanje te uživa 
ugled i u zemlji koja neočekivano 
nastavlja pružati gostoljubivost go¬ 
spodinu Ottolenghiju - razumije 
se, ne bih se udostojao obraćati 
Vam se ovim svojim pojašnjenjem. 
Međutim, on govori i o liku blaže¬ 
nog Alojzija Stepinca, nekadašnjeg 
kardinala Rimokatoličke crkve i za¬ 
grebačkog nadbiskupa. 

Ja sam katolik, ali prezirem onu 
razdražljivu sklonost kod nekih ka¬ 
tolika koji vjeruju da svojoj Crkvi 
služe ocrnjivanjem drugih. Iz tog 
razloga, ja kao kršćanin vjerujem 
da je židovski narod još uvijek 
izabrani Božji narod, s poslanjem 
koje mi je tajnovito i koje je po¬ 
svećeno krvlju žrtava holokausta. 
Ja se užasavam pred činjenicom da 
jedan bivši pripadnik toga naroda 
može tako što napisati, te za¬ 
hvaljujem Bogu na milosti koju je 
udijelio židovskom narodu. 

Nadbiskup Stepinac je tijekom 
nacističke okupacije i ustaškog reži¬ 


ma otvoreno osuđivao nacizam i fa¬ 
šizam. On je u Zagrebačkoj kate¬ 
drali, 25. listopada 1942., jasno pro¬ 
govorio da svi ljudi »bez razlike, bili 
pripadnici ciganske rase ili koje 
druge, bili Crnci ili uglađeni Euro¬ 
pejci, bili omraženi Židovi ili ponos¬ 
ni Arijci imadu jednako pravo da 
govore: Oče naš koji jesi na nebesima«. 

U glasovitoj propovijedi 31. li¬ 
stopada 1943., kardinal je ponovno 
ustvrdio: »Mi smo uvijek naglaša¬ 
vali u javnome životu principe vječ¬ 
noga zakona Božjega bez obzira 
radi li se o Hrvatima, Srbima, Žido¬ 
vima, Ciganima, katolicima, musli¬ 
manima, pravoslavnima ili kome 
drugome.« 

On je intervenirao, kako svje¬ 
doči kardinal Konig, i on nesalom¬ 
ljivi borac protiv nacizma, ne samo 
u korist Židova, nego i svih drugih 
koji su bili proganjani u Pave- 
lićevom režimu. 

Svjedočanstvo o tome pružio je 
napokon i Ognjen Kraus, predsjed¬ 
nik Koordinacijskog odbora Židov¬ 
skih zajednica u Hrvatskoj, svojom 
nazočnošću na misi prigodom Ste- 
pinčeve beatifikacije. 

Komunisti su uhitili Stepinca 
nakon što je on odbio Titov zahtjev 
da odijeli Crkvu u Hrvata od Rima. 

Hrvatski je Sabor 1992. jedno¬ 
glasnom odlukom poništio nepra¬ 
vednu presudu Stepincu. 

U članku g. Ottolenghija pre¬ 
poznaje se ne samo zloba onih koji 
prosuđuju strašću umjesto razu¬ 
mom, nego i očigledna nostalgija 
za bivšim režimom pod kojim je Ju¬ 


goslavija bila jedinstvena zemlja, 
koju su zbog geostrateških razloga 
nakon Prvoga svjetskog rata skroji- 
le pobjedničke zemlje, uključujući - 
nažalost - i Italiju. U napisu se 
može osjetiti i autorova ljutnja što 
je Hrvatska sada neovisna i suvere¬ 
na država. 

Hrvatska je čak i u doba Au- 
stro-ugarske monarhije uživala ši¬ 
roku autonomiju, koju je ukinula 
jugoslavenska monarhija. 

Stepinac je bio hrvatski rodo¬ 
ljub. Bio je hir povijesti što su fašisti 
vratili neovisnost njegovoj zemlji. 
To se zbilo i sa Slovačkom i s 
Ukrajinom. Ali bi, naravno, g. Ot- 
tolenghi želio da se sve to nije do¬ 
godilo. 

Svoj loš ukus pisanja /g. Otto- 
lenghi/ pokazuje i tvrdnjom, da 
sam i zaslužio slomiti nogu jer sam 
išao odati počast Stepincu, koju 
mogu jasno pobiti izvješćujući ga 
da sam članak uganuo kad sam 
išao u Buchenwald. Kad sam išao u 
Auschwitz, ništa mi se nije dogodi¬ 
lo. Ali čak i kad bi odavanje počasti 
žrtvama holokausta značilo da ću 
slomiti obje noge, spremno bih to 
učinio. 

Svojim člankom /gosp. Otto- 
lenghi/ ne čini čast svome narodu, 
ne čini čast najuljudbenijem Oxfor- 
du, s kojim sam povezan mnogim 
vezama, niti je na čast Vašim novi¬ 
nama. 

Sa zahtjevom da se ovo objavi, 
u skladu s talijanskim zakonom, 
pozdravljam Vas. 

Francesco Cossiga 

Zapisi iz knjige dojmova u 
»SPOMEN-ZBIRCI BL. ALOJZIJA STEPINCA« 



Hrvatski vojnik upisuje se u knjigu dojmova u sobi preminuća bi. Alojzija 
Stepinca u Krasiću 


Čuvaj nas i moli za nas, prati 
nas na svakom koraku - 24. veljače 
1999. - l.b Ženska opća gimnazija 
Družbe sestara milosrdnica. 

* * * 

Blaženi Alojzije Stepinac, moli 
za mene i moju obitelj - 28. veljače 
1999. - Nikola Slipac. 

* * * 

Blaženi Alojzije Stepinac, moli 
za sve naše potrebe duše i tijela, za 
sve naše obitelji i našu domovinu - 
28. veljače 1999. - s. Pia. 

* * * 

Blaženi Alojzije, moli za nas 
ministrante i našu župu Sv. Petra - 
6. ožujka 1999. - Ivan Vojvodić. 

* * * 

Zahvaljujem na svemu! I za sve 
primljeno u ovoj riznici za naš 
»patnički naraštaj« - 11. ožujka 
1999. - s. Renata Mrvelj. 

* * * 

Fest des Hl. Clemens diirfen 
wir hier in Zagreb weilen. Wir wa- 
ren von Regensburg (Bavaria) un- 
terwegs mit einem Hilfstransport. 
Von unseren Erlebnissen hier in 
Croatien sind wir sehr beein- 
driickt. Wir wiinschen dem Land 
Frieden (Na svetkovinu Sv. Kle- 
menta zaustavili smo se u Zagrebu. 
Bili smo na putu iz Regensburga u 
Bavarskoj s humanitarnom pomo¬ 
ći. Doživljaji u Hrvatskoj vrlo su 
nas se dojmili. Želimo mir ovoj 
zemlji - 15. ožujka 1999. (slijede 
četiri potpisa) 

* * * 

Dem seligen Kardinal Stepinac 
Bitte und Dank! - Blaženom kardi¬ 
nalu Stepincu molitva i zahvala - 
18. ožujka 1999. - Evita H. Kopt- 
schelitsch 

* * * 

Blaženi Alojzije, moli za alban¬ 
ski narod na Kosovu i za jednu obi¬ 
telj u krizi - 23. ožujka 1999. - N. N. 

* * * 

Alojzije, čuvaj nas u školi i po- 
mozi nam - 27. ožujka 1999. - 
učenici O.S. Mati je Gupca, Gornja 
Stubica 


* * * 

Alojzije, u zajedničkoj molitvi s 
tobom, obraćamo se Bogu »U tebe 
se. Gospodine, uzdam!« - 27. 
ožujka 1999 - Osnovna škola Novi 
Marof (5.d) 

* X- X- 

Puna dojmova koje sam čula o 
kardinalu Stepincu zahvalna sam 
za njegov život i preporučam da 
nas čuva - 31. ožujka 1999. - Ivana 
Sekulić 

X- X- X- 

Blaženi Alojzije, danas smo 
ovdje da zajedno s ostalim pokreti¬ 
ma molimo za jedinstvo Pokreta u 
Hrvatskoj i po cijelom svijetu. Tvoj 
uzor daje nam snagu da možemo 
svjedočiti Evanđelje i živjeti Riječ! - 
10. travnja 1999. - Pokret fokolara 

X- X- X- 

Posjetismo »Spomen-zbirku« 
našega hrvatskog Blaženika. Ovo je 
veoma potrebito, jer su naraštaji 
našega naroda kroz pedesetak go¬ 


dina bili odgajani u laži o životu i 
djelu kardinala Stepinca. Sve na 
veću slavu istine i ljubavi! - 21. 
travnja 1999. - Franjo Vrbanić, upr. 
ž. Ilova 

X- X- X- 

Dragi Kardinale, uspomena na 
tvoj patnički život u nama budi 
sažaljenje koje zasigurno tebi nije 
potrebno. Ono što nas ponajprije 
raduje jest ponos što smo pripadni¬ 
ci ovog naroda kojega si i ti bio sin! 
Utječemo se pod tvoj zagovor i mo¬ 
limo za uspješan završetak školske 
godine! - 23. travnja 1999. - članovi 
novinarske grupe: Osnovna škola 
»Novi Marof« 

Xr X- X- 

Blaženom kardinalu Alojziju 
Stepincu, uoči Dana duhovnih 
zvanja, sa zahvalnošću hodočaste 
župljani Omišlja i Njivica u Krčkoj 
biskupiji. Neka blaženi Kardinal 
zagovara naše obitelji i izmoli nam 
tako potrebna i sveta duhovna 

zvanja na prijelazu u novo 
tisućljeće kršćanstva - 24. travnja 
1999. - Slavko Zec, župnik Omišlja 
(slijede potpisi župljana) 

* * * 

Dragi Alojzije, moli za našeg 
tatu i djelu našu obitelj - 5. svibnja 
1999. - obitelj Mrzljak 

* * * 

Blaženi Alojzije, molim te, za¬ 
govaraj nas kod Svevišnjeg Oca, a 
posebno ti preporučujem moju bo¬ 
lesnu mamu i cijelu moju obitelj. 
Tvojim zagovorom nek' nam sve¬ 
mogući Bog udijeli milost svog pre¬ 


velikog Srca - 5. svibnja 1999. - N. 
N. 

* * * 

Hvala ti, blaženi Alojzije, što 
nam pomažeš da očuvamo svoju 
vjeru - 21. svibnja 1999. - O. Š. 
»Matka Laginje« (8.d) 

* * * 

Nakon izlaženja posljednjeg 
broja Glasnika, osim navedenih 
škola »Spomen-zbirku« posjetile su 
i sljedeće školske skupine: Ženska 
opća gimnazija Družbe sestara mi¬ 
losrdnica (1. c i 1. a), O. Š. »Vladi¬ 
mir Nazor« iz Remeta (7. r), O. Š. 


»Antuna Branka Šimića«, Zagreb, 
Učenici O.Š. Samobor (7.e i 6.a), 
Škola »Dr. Ante Starčević« - Du¬ 
brava (Zagreb), učenici i nastavnici 
O. Š. Ludbreg sa župnikom Josi¬ 
pom Đurkanom, učenici i nastavni¬ 
ci O. Š. Ksaver Šandor Đalski (3. r.) 
- Donja Zelina, učenici 7.a razreda 
O.Š. Voltino (Zagreb), učenici O. Š. 
»Matka Laginje« - (8.a), prvo- 
pričesnici i krizmanici župe Marija 
Bistrica, Župni zbor sv. Marije 
Magdalene - Kneginec Gornji, 
župa Ilova. 


Proslavljena 5. obljetnica Glasnika i njegovo novo 
ime: »Blaženi Alojzije Stepinac« 


Svećenici Zadarske nadbiskupije, zajedno sa 
svojim nadbiskupom mons. Ivanom Prenđom i 
mons. Marijanom Oblakom, nadbiskupom u miru, 
okupili su se, u srijedu 3. ožujka 1999. godine, u 
dvorani Nadbiskupskog sjemeništa »Zmajević« u 
Zadru, na svoju redovitu mjesečnu obnovu. Nakon 
pokorničkog slavlja održao je predavanje mons. 
Juraj Batelja na temu: »ALOJZIJE STEPINAC, 
ISPOVJEDNIK - POKORNIK«. Nakon što je iznio 
teološke osnove sakramenta pomirenja u nauku 
blaženog Alojzija Stepinca, dr. Batelja je iznio 
konkretne primjere iz njegova života, u kojima je 
ocrtao njegov ispovjednički i pokornički lik, koji je 
svoj duhovni život izgradio kroz duhovno vodstvo 
kod svojeg stalnog ispovjednika, i koji je važne 
životne odluke donosio savjetujući se sa svojim 
duhovnim vođom. 

Nadbiskup Stepinac je oživljavao sakrament 
pomirenja u vlastitom životu, i poticao svećenike 
na radosno i zauzeto podijeljivanje te osobno 
slavljenje ovog sakramenta »Božjeg milosrđa i lju¬ 
bavi«, a za duhovni preporod svekolikog Božjeg 
naroda. Svi presudni trenuci Stepinčeva života bili 
su povezani uz vrednovanje čiste savjesti, pa je 
tako i samu smrt dočekao u ispovjedi cijeloga živo¬ 
ta, znajući da, držeći u ruci samrtnu svijeću, ide u 
susret uskrslom Kristu - svjetlu svijeta. To je svjet¬ 
lo, Isus Krist, od Alojzija Stepinca, čovjeka, kršćani¬ 
na, svećenika, biskupa, kardinala učinilo »najsvje¬ 
tliji lik Crkve u Hrvata« (Ivan Pavao II.) i čovječan¬ 
stva XX. stoljeća. 

Nakon predavanja i plodne diskusije, pred¬ 
stavljen je javnosti novi broj časopisa »BLAŽENI 
ALOJZIJE STEPINAC«. Radi se o glasniku koji je 
do sada izlazio pod naslovom »SLUGA BOŽJI 


ALOJZIJE STEPINAC«, i pripremao je proglašenje 
blaženim Alojzija Stepinca. 

Sada, pod novim naslovom, časopis ima za cilj i 
nadalje širiti Stepinčevu svetost te pripremiti nje¬ 
govo proglašenje svetim. 

Predstavljajući glasnik »Blaženi Alojzije Stepi¬ 
nac«, mons. Ivan Prenđa je istaknuo kako se radi o 
časopisu koji svjedočanstvima i dokumentima pre¬ 
nosi istinu o blaženom Alojziju Stepincu, te je po¬ 
taknuo svećenike da svaka župa Zadarske 
nadbiskupije prima taj glasnik, kako bi svi vjernici 
mogli doći do prave istine o osobi i djelu mučenika 
i blaženika Alojzija Stepinca, koji je »kompas« 
čovječanstva. 

Dr. Juraj Batelja je progovorio o novim sadržaji¬ 
ma Glasnika, istaknuvši važnost koju je glasnik 
odigrao u pripremi beatifikacije kardinala Alojzija 
Stepinca. Osobito je naglasio ulogu suradnika iz 
svih Hrvatskih biskupija, osobito doprinosima 
biskupa, profesora, fotografa i Kristovih vjernika 
laika, koji su svojom suradnjom osvijetlili lik i djelo 
sluge Božjega Alojzija Stepinca. 

Postulator je osobito istaknuo i to, kako do 
dana današnjega nisu prestale objede, laži i podva¬ 
le, kojima se želi umanjiti svetost i mučenički 
značaj Stepinčeva života, koji se još 1936. godine 
zauzeo za prognane Židove. On je sustavno s pro¬ 
povjedaonice osuđivao rasističku ideologiju, te 
javno i privatno prosvjedovao protiv progona 
Židova, Srba, Cigana i svih drugih ljudi koji su bili 
žrtva nacističkog ili komunističkog progona. 
Svojstvo nadbiskupa Stepinca bilo je: zastupanje 
ljudskih prava, osuda svake diktature koje su 
gušile i kršile ljudsko dostojanstvo. 

U svojem djelovanju, nadbiskup Stepinac imao 
je potporu Svete Stolice, koja je već 3. rujna 1941. 
hvalila njegovo djelovanje zbog spašavanja pro¬ 
gonjenih Zidova i Srba. 

Odgovarajući na brojne upite svećenika, zašto 
hrvatska obavijesna sredstva: radio, televizija i ti¬ 
sak, prešućuju te zasluge nadbiskupa Stepinca, a i 
u svjetskom tisku čuju se optužbe protiv nadbisku¬ 
pa Stepinca, dr. Batelja je odgovorio, da je on usme¬ 
no u nekoliko navrata zamolio HRT da snimi emi¬ 
siju koja bi svjetskoj javnosti, na temelju izvornih 


dokumenata, prikazala stvarni rad zagrebačkog 
nadbiskupa Alojzija Stepinca, na što do sada nije 
bilo pozitivnog odgovora. 

Postulator je izrazio žaljenje što je HRT, bez po¬ 
sebnog obrazloženja, skinula s programa jedini 
dokumentarni prilog uoči prvog blagdana Alojzija 
Stepinca, 9. veljače 1999. godine. Osim toga je izra¬ 
zio nadu, da će hrvatska javnost moći putem medi¬ 
ja doći i do uvida u činjenice vezane uz istinito dje¬ 
lovanje Crkve u II. svjetskom ratu. 

N. Z. 


Blagoslov kamena temeljca za crkvu 
svetog Leopolda u znaku Alojzija Stepinca 


U srijedu, 12. svibnja 1999., zagrebački nadbiskup u miru kardinal Franjo 
Kuharić blagoslovio je kamen temeljac za crkvu svetog Leopolda Mandića 
u istoimenoj ulici u zagrebačkoj Dubravi. Župu svetog Mihaela u zagre¬ 
bačkoj Dubravi osnovao je, i na Novu godinu 1942. blagoslovio joj crkvu, 
blaženi mučenik Alojzije Stepinac. Pred mnoštvom vjernika, unutar već po¬ 
dignutih zidina i pred adaptiranim oltarom, kardinala Kuharića je na 
početku slavlja pozdravio župnik fra Nikola Bašnec. 


U svom je pozdravu između 
ostalog istaknuo, kako se zahva¬ 
ljujući blaženom Alojziju Stepincu 
za nas hrvatske vjernike i štovatelje 
svetog Leopolda Mandića zbio po¬ 
vijesni događaj na Staru godinu 
1945. Tada je, na večernjoj svečano¬ 
sti u Zagrebačkoj katedrali, blaženi 
Alojzije govorio o Leopoldu kao 
svjetlu Božjem, koje je Božjom 
milošću zabljesnulo Božjem naro¬ 
du u mračnom razdoblju nakon 
rata. Nadbiskup Stepinac je uspio 
iz Italije dobiti drugo izdanje živo¬ 
topisa Leopolda Mandića i pri¬ 
općio narodu da smo dobili divnog 
nebeskog zaštitnika i velikog uzor- 
nika. Kapucinskom samostanu sve¬ 
tog Mihaela u zagrebačkoj Dubravi 
povjerio je brigu oko prevođenja 
toga životopisa na hrvatski. Spo¬ 
menuti žvotopis je objavljen u sve¬ 
ga 100 primjeraka na ciklostil-papi- 
ru što ga je kapucinima poklonio 
jedan mesar iz zagrebačke Dubra¬ 
ve, ali štovanje svetog Leopolda, 
koje je tako skromno započelo u 
ovoj župi, brzo se proširilo. 


U nastavku je naveo i dio pi¬ 
sma što ga je nadbiskup Stepinac iz 
sužanjstva u Krašiću uputio kapu¬ 
cinima 26. rujna 1959. godine, u 
kojemu je rekao i ovo: »Ja sam 
doživio podizanje crkvi hrvatskim 
blaženicima. Ako neću ja (jer mi se 
čini da zdravlje neće izdržati) daj 
Bože da barem moj nasljednik 
uzmogae, kad Sveta Stolica izreče 
svoj sud, po njezinoj dozvoli podići 
crkvu i župu u čast blaženom ocu 
Leopoldu, a onda uz milost Božju i 
svetom ocu Leopoldu. Sve je mo¬ 
guće onima koji vjeruju!« 

Ove proročke riječi našeg bla¬ 
ženog mučenika Alojzija Stepinca 
danas su stvarnost. Mi vjerujemo 
da nas i naš Blaženik (Alojzije) i naš 
Svetac (Leopold) danas promatraju 
iz općinstva svetih. Na kraju je za¬ 
hvalio kardinalu Kuhariću na 
odvažnosti, što je uvijek neustraši¬ 
vo govorio o Alojziju Stepincu i što 
se kao tadašnji predsjednik Bis¬ 
kupske konferencije zauzimao za 
beatifikaciju i kanonizaciju oca Le¬ 
opolda Mandića. 



Kardinal Franjo Kuharić postavlja po¬ 
velju o gradnji na mjesto određeno za 
temeljni kamen za crkvu svetog Leopol¬ 
da Mandića u istoimenoj ulici u 
zagrebačkoj Dubravi , u srijedu , 

12. svibnja 1999. 


Tekst za kamen temeljac, što ga 
je na latinskom i hrvatskom jeziku 
napisao fra Tomislav Šagi-Bunić i 
na pergamenu prepisao akademski 
slikar i grafičar Zlatko Nežić - član 
Franjevačkog svjetovnog reda -, 
potpisali su kardinal Franjo i Kuha¬ 
rić i kapucinski provincijal fra Jure 

Šarčevič, a prije samog blagoslova 
pročitao ga sužupnik fra Stjepan 
Bergovec. 

Uz imena sadašnjeg Pape, 
Predsjednika Republike Hrvatske, 
Zagrebačkog nadbiskupa. Genera¬ 
la Kapucinskog reda. Provincijala 
Hrvatske kapucinske provincije, 
kardinala Kuhariča, koji je položio i 
blagoslovio temeljni kamen, su- 
župnika i župnika, u tekstu je na¬ 
vedeno i 28 članova Odbora, koji u 
duhu Drugog vatikanskog koncila 
kao laici surađuju u apostolskom 
djelovanju sveukupnog tijela Crk¬ 
ve u župi. Tekst u temeljnom kame¬ 


nu završava riječima: »Vjerujemo 
da čemo tim djelom vjerno iči sto¬ 
pama blaženog Alojzija Stepinca, 
ustanovitelja naše župe sv. Mihae- 
la, koji je također bio brižan promi¬ 
catelj glasa svetosti sv. Leopolda u 
našim krajevima.« 

Na ovom prostoru več je u ne¬ 
djelju 9. svibnja, premda po kiš¬ 
nom vremenu, bila sveta potvrda 
za 205 krizmanika, a prva pričest u 
nedjelju 16. svibnja, za 208 prvo- 
pričesnika iz dviju osnovnih škola. 

Več i ovi događaji i ove brojke 
govore u nužnosti odgovarajučeg 
prostora za ovaj dio župe, čiji se 


vjernici več gotovo četrdeset godi¬ 
na okupljaju na misu u kapeli od 
svega 90 kvadrata, adaptiranoj od 
privatne kuče. Nadamo se da če se 
žrtvom svih župljana zagrebačke 
Dubrave, kao i štovatelja blaženog 
mučenika Alojzija i svetog Leopol¬ 
da Mandiča diljem Domovine i svi¬ 
jeta, ovi vjernici početi več ove go¬ 
dine okupljati na misu pod krovom 
nove crkve, za koju je na blagdan 
njezina zaštitnika bio postavljen te¬ 
meljni kamen. 

Nikola Bašnec 


Proglas župe i blagoslov župne crkve 
bi. A. Stepinca u Zadru - na Bilome Brigu 


U Zadarskoj nadbiskupiji, kao i 
diljem domovine Hrvatske, 10. 
veljače ove godine po prvi put 
svečano je proslavljen blagdan bi. 
Alojzija Stepinca, biskupa i 
mučenika, nakon što ga je sveti 
otac Ivan Pavao li. proglasio 
blaženim. Na poseban način bilo 
je svečano u gradskom naselju 
Bili Brig u Zadru. 


Zadarski nadbiskup mons. 
Ivan Prenđa, zbog pastoralnih 
razloga i zbog dobra duša, ustano¬ 
vio je novu župu, koju je posvetio 
bi. Alojziju Stepincu. Nova župa 
pravno je počela postojati 24. stu¬ 
denoga 1998. godine, na blagdan 
Sv. Krševana, zaštitnika grada Za¬ 
dra. Nova župa u tom dijelu grada 
nastala je razdiobom od več po- 
stoječe župe Marije kraljice mira, 
koja se prostirala na području Sta¬ 


nova i Biloga Briga. Matična župa 
ustanovljena je 1978. godine, i na¬ 
kon dvadeset godina postojanja 
naglo se povečala prostorno i po 
broju vjernika. 

Največi problem prije usta¬ 
novljenja župe bio nam je osigurati 
zemljište za buduču crkvu. Cesto 
puta smo vapili Gospodinu da nam 
po zagovoru bi. Alojzija Stepinca 
providi zemljište za buduču crkvu. 
Gospodin se nije oglušio na naše 



Mons. Ivan Prenđa propovijeda prigodom blagoslova montažne crkve 
novoosnovane Župe bi. Alojzija Stepinca, 10. veljače 1999. 

molitve: Poljoprivredna stanica Zadar darovala je 
zemljište za crkvu. 

Gospodin je i dalje pratio djelo koje je sam počeo, 
providio nam je dobročinitelje iz Italije. Nadbiskup iz 
Gorizije, mons. Antonio Vitale Bommarco, obećao 
nam je da će nam njegova nadbiskupija pomoći u 
izgradnji polumontažne crkve i župnog stana. 

Krajem mjeseca studenoga 1998. godine počeli su 
pripremni radovi za novu crkvu. Nakon što su 
dovršeni temelji, došli su naši dobročinitelji tj. dobro¬ 
voljci Biskupijskog karitasa iz Gorizije. Oni su i sami 
montirali sveukupnu željeznu konstrukciju crkve i 
stana, darovali su nam sva unutrašnja i vanjska vrata i 
prozore, elektro instalacije, spušteni strop i oblogu za 
pod u crkvi i stanu. Paralelno s radovima na čeličnoj 
konstrukciji zidali su se zidovi unutar konstrukcije. 

Nakon svih nužnih radova, 10. veljače ove godine, 
na blagdan bi. Alojzija Stepinca, blagoslovljena je 
nova župna crkva u čast novog hrvatskog blaženika. 
Za taj veliki događaj pripravljali smo se u župi na Sta¬ 
novima. Unatoč hladnom i kišovitom vremenu, toga 
je dana, na Bilome Brigu bilo vrlo svečano. Svetu misu 
i blagoslov crkve predvodio je zadarski nadbiskup 
mons. Ivan Prenđa, uz nazočnost 25 svećenika i ve¬ 
likog broja vjernika nove župe i ostalih gradskih župa. 
Prije samoga blagoslova crkve, čitanjem dekreta o 
osnivanju župe, ona je službeno proglašena. Nadbis¬ 
kup je odmah imenovao i župnika, Marija Soljačića te 
župnog vikara don Ivicu Jurišića. 

Za taj svečani događaj je zagrebački nadbiskup 
mons. Josip Bozanić darovao novoj župi i Zadarskoj 
nadbiskupiji relikviju bi. Alojzija Stepinca. 

U prikazanim darovima sudjelovale su sve 
gradske župe i pojedini vjernici, koji su darovali novu 
župnu crkvu liturgijskim knjigama, misnim ruhom i 
dr. Uz već spomenute dobročinitelje, župa valja 
zahvaliti i svima onima, koji su ovo djelo cijelo vrije¬ 
me podržavali i pomagali svojim prilozima, a to su 
sami župljani nove župe. Tako je počela živjeti župa 
bi. Alojzija Stepinca, najmlađa župa'u Zadarskoj nad¬ 
biskupiji. 

Nova župa na Bilome Brigu ima svoje specifično¬ 
sti, i zato će se u njoj morati izbjegavati jednovrstan 
pastorak Ona ima svoju budućnost u velikom broju 
mladih obitelji i mnoštvu mladih i djece. Na ovome 
području trenutno živi oko 8000 stanovnika u 18 stam¬ 
benih zgrada i 270 obiteljskih kuća. 

Nakon svečanog blagoslova postupno se uvodi 
redoviti pastorak Redovito se nedjeljom slave dvije 
svete mise. Do danas je krš- teno 25 krštenika, 48 mla¬ 
dića i djevojaka je primilo sakramenat svete potvrde, a 
92 djece je primilo prvu Svetu pričest. 

Izgradnjom skromne polumontažne crkve na Bi¬ 
lome Brigu, dobili smo mjesto molitve i mjesto na 
kojem se okuplja živa crkva. Vjerujemo, i nadamo se, 
da će ta crkva rasti u vjeri i broju, i da će se jednoga 
dana izgraditi još veća župna crkva i pastoralno sre¬ 
dište, crkva svetoga Alojzija Stepinca. 


Otada se svake prve subote u mjesecu u našoj župi 
slavi zavjetni dan blaženog Alojzija Stepinca. Na 
svetu misu okuplja se tada veći broj župljana nego u 
druge dane, radosno sudjeluju u prigodnim pobož- 
nostima, i traže pomirenje s Bogom i bližnjima. 


MOLITVA U ČAST BLAŽENOG 
ALOJZIJA STEPINCA, 
BISKUPA I MUČENIKA 

Gospodine, Bože naš, 

Ti si blaženom Alojziju Stepincu dao 
milost čvrsto vjerovati u Isusa Krista 
i spremnost trpjeti za njega sve 
do mučeničke smrti. 

Pomozi nam slijediti njegov primjer 
i njegov nauk 

da bismo ljubili Krista kako ga je on 
ljubio 

i služiti Crkvi kako joj je on služio 
sve do darivanja vlastitog života 
za nju. 

Njegova živa vjera u Isusa Krista i 
postojana ljubav prema Crkvi 

neka nas učvrste u borbama života na 
putu vječnoga spasenja. 

/Po njegovom zagovoru udijeli 
mi milost... / 

Po Kristu Gospodinu našemu. Amen. 

Oče naš, Zdravo Marijo, 

Sveta Marijo, Slava Ocu... 

Vjernici koji na zagovor sluge Božjega budu uslišani, 
zadobiju tjelesno ili duhovno ozdravljenje ili koju osobitu mi¬ 
lost, neka opis uslišanja i kompletnu liječničku dokumenta¬ 
ciju dostave na adresu: 

Dr. Juraj Batelja, postulator 
Voćarska 106, pp. 110 
10001 ZAGREB 

Svaki dopis na Postulaturu blaženog Alojzija Stepin¬ 
ca, kojim se priopćuje primljeno uslišanje ili uspomena, 
neka bude potpisan te obilježen nadnevkom i mjestom 
pisanja. Anonimna pisma se ne arhiviraju. Vjernici koji 
žele ostati anonimni, neka to napomenu u dopisu. 

Uz čestitku za imendan mladomisnicma 1999. 


ČESTITKA MLADOMISNICIMA 


Život i djelo blaženog Alojzija Stepinca obilježeni 
su ljubavlju prema svećeništvu. Uz nekoliko nje¬ 
govih misli o svećeništvu. Kao čestitku ovogo¬ 
dišnjim mladomisnicimna donosimo priopćenje 
vlč. Stjepana Kuzmića, župnika u Virju o pismu 
što gaje blaženi Alojzije uputio Zagrebačkim mla- 


domisnicima iz sužanjstva 1955. te izvješće o 
Misi koju je u zatvoru slavio vlč. Šanto Bilan, 
svećenik Zadarske nadbiskupije, a sastavio ga je 
gosp. Livio Marijan, iz Velog Iža, tajnik Zadarskog 
nadbiskupa. 


Kada je prije nekoliko godina 
objavljeno da u postupku prog¬ 
lašenja blaženim kardinala Stepin¬ 


ca treba sakupiti pisma koja je on iz 
zatočeništva slao raznim putevima 
iz Krašiča, našlo se dosta tih pisa¬ 


ma, ali ne sva. Tada sam počeo tra¬ 
gati za pismom što ga je Kardinal 
napisao i nama, novozaređenim 
svečenicima 1955. 

Znao sam da to pismo postoji, 
ali nikako ga pronači. Prošlo je od 
tada preko 40 godina, a pismo sam 
posebno čuvao i - zaboravio gdje 
se nalazi. Poslije pet ili šest seoba 
čovjek nije više siguran gdje se koja 
knjiga ili stvar nalazi. A to Kardina¬ 
lovo pismo sam uvijek čuvao među 
knjigama ili papirima, da, ne daj 
Bože, ne bi došlo do kakve preme¬ 
tačine, pa ga pronašli. I tako je usli¬ 
jed mnogih novih briga i novih 
stvari, ostalo zaboravljeno mjesto nje¬ 
gove pohrane. Ipak je pronađeno. 

U međuvremenu je, 1998. godi¬ 
ne, tiskana knjiga »Pisma iz sužanj¬ 
stva«, u koju su uvrštena neka pi¬ 
sma od onih koja su pronađena. Ta 
su pisma pisana u Krašiču od 1951. 
do 1960. U toj je knjizi objavljeno 
180 pisama. Iz godine 1955. ima ih 
15. 

Sada možemo taj broj povečati 
za pismo nama mladomisnicima 
zaređenima 1955. Kako je došlo do 
toga pisma? 

Na Petrovo 1955. zaredio je 
nadbiskup koadjutor dr. Franjo 
Šeper nas četvoricu mladomisnika 
za Zagrebačku nadbiskupiju. Mi 
smo mu bili prvi redenici. S nama 
je zaređeno i nekoliko redovnika i 
svečenika iz drugih biskupija, koji 

Đakoni će na Petrovo ove godine biti 
zaređeni za prezbitere; dvojica od njih 
bili su u službi prigodom beatifikacije 
Alojzija Stepinca 

su u Zagrebu zajedno s nama stu¬ 
dirali teologiju. Za Zagrebačku 
nadbiskupiju bili su zaređeni: 
Franjo Oreški iz Pretetinca, župa 
Nedelišče, sada župnik u Komare- 
vu kraj Siska, Antun Posavec iz Re- 
metinca, sada župnik u Petrijancu 
kraj Varaždina, Mijo Perčić iz župe 
Sv. Martin na Muri, koji je prije de¬ 
setak godina umro, i ja, Gustav 
Kuzmič iz župe Visoko, sada žup¬ 
nik u Virju. 

Tada se netko sjetio, da bi bio 
red da se poslije ređenja javimo pi¬ 
smom našemu nadbiskupu i kardi¬ 
nalu u Krašič. Znali smo, naime, da 
mu je briga za svećenike bila po¬ 
sebno u srcu. Te je godine bilo malo 
redenika, samo četvorica, jer su nas 
bile raspršile razne okolnosti, naj¬ 
više zatvor i vojska. Tako smo i nas 
četvorica bili iz različitih naraštaja i 
godišta. Moji su pravi školski kole¬ 
ge zaređivani prije ili kasnije, kako 
je tko završio vojsku ili zatvor, i 
opet došao u bogosloviju. 

Nismo se poslužili redovitom 
poštom, več smo pismo za zasuž- 
njenog Nadbiskupa predali u ured 
Nadbiskupije. Bilo je naime pozna¬ 
to, da u Krašič često odlazi netko 
od liječnika, ili nadbiskupski tajnik 


dr. Mijo Pišonič, koji je kao sveče- 
nik jedini mogao redovitim putem 
u Krašič. I tako je pošta ipak stizala 
na odredište, a istim putem bi sti¬ 
zali i odgovori iz Krašiča. Tako je i 
naše pismo stiglo vrlo brzo u Kra¬ 
šič. Dok smo mi bili zaokupljeni 
mladim misama i praznicima, te 
uglavnom nismo bili u Zagrebu, 
stigao je odgovor na naše pismo. 
Našao sam se u Zagrebu i kod vra¬ 
tara sjemeništa, i tu sam podigao to 
pismo, koje je bilo naslovljeno na 
moje ime: Gustav Kuzmič, mlado- 
misnik - Visoko. 

Pismo sam kasnije pročitao i 
drugim kolegama, ali je ostalo kod 
mene. Povremeno sam se sjetio 
toga pisma i opet ga čitao, ali kako 
prigodom seobe čovjek ne može 
pratiti svaku svoju stvar, tako se i 
ovo pismo privremeno zagubilo. 

U vezi s tim pismom još je 
nešto zanimljivo. Prošle 1998. godi¬ 
ne, kada se več znalo da če kardinal 
Alojzije Stepinac biti proglašen 
blaženim, pismo sam pronašao u 
kovčežiču i objavio ga u Podrav¬ 
skim zvonicima broj 2/98. Jedan 
prijatelj je to čitao u Zagrebu, pa 
misleči da je to jedino sačuvano 
Kardinalovo pismo, jer nije znao za 


knjigu sa 180 pisama, mislio je 
stvoriti senzaciju pa je to javio tele¬ 
viziji i novinama. Brzo je došla k 
meni ekipa televizije iz Bjelovara i 
novinar Večernjeg lista iz Zagreba. 
U Večernjem listu je objavljena 
kratka reportaža, 1998. za Veliku 
Gospu, na prvoj i drugoj stranici. 
Novinar je iz toga pisma iznio 
jednu od poruka: »Crkva neče pro¬ 
pasti, propast če njezini progoni¬ 
telji«, a TV reportaža nije ipak 
izašla u udarnom terminu na Ve¬ 
liku Gospu, nego u jednoj emisiji u 
županijskoj panorami i u emisiji 
»Dobar dan Hrvatska«! 

Glavna misao i pouka ukazuje 
na krščansku jakost i optimizam, 
jer Božjeg prijatelja neprijatelji ne 
mogu slomiti, te opominje sveče- 
nike na vjernost Crkvi, tj. da ne ula¬ 
ze u tzv. »staleška udruženja«, 
pomoču kojih je komunistički re¬ 
žim želio stvoriti tzv. nacionalnu 
crkvu. 

(...) Dok pišem ovo kratko iz- 
vješče o spomenutom pismu bi. 
Alojzija Stepinca, zahvaljujem mu 
za 44 godine provedene u sveče- 
ništvu, te mu se i nadalje prepo- 
ručam. 

U Virju, dne 11. svibnja 1999. 

Gustav Kuzmič, župnik 


BI. Alojzije STEPINAC: pismo mladomisnicima 1955. 


»Nastojte oko posvete vaše duše!« 

Dragi moji mladomisnici! 

Primio sam s velikim veseljem vašu obavijest, da 
ste konačno primili svečenički red, i tako pojačali redo¬ 
ve našeg jako prorijeđenog klera, bilo da je izginuo u 
ratnoj oluji od mrzitelja Boga i vjere, bilo ostavio kosti 
u logorima i tamnicama, bilo da je emigrirao, da spasi 
goli život. 

Ja vam svima srdačno čestitam na postignutoj 
sreči, jer što se večega može zamisliti negoli činjenica, 
da vam sam Isus dovikuje u času vašega ređenja: »Jam 
non dicam vos servos, sed amicos meos.« Postali ste po 
ređenju prijatelji Kristovi. Povijest nam svjedoči, što li 
sve nisu poduzimali pojednici, da zadobiju naklonost i 
prijateljstvo koje znamenitije zemaljske ličnosti, koja je 
ipak prolazna kao i sve na tome svijetu. A vi ste evo 
stekli prijateljstvo besmrtnoga Boga, koji istina stavlja 
stanovite zahtjeve na svoje prijatelje, ali ih i nagrađuje, 
kako samo Bog može nagraditi. 


Među zahtjeve, koje Isus stavlja na vas, bez sumn¬ 
je valja ubrojiti vjernost. Neka se zato, dragi moji mla¬ 
domisnici, nikada ne nađe među vama Juda, koji bi 
svoga prijatelja, Isusa Krista, prodao za nekoliko sre- 
brenika ili čak možda za zdjelu leče, kao što je Ezav 
svoje pravo prvorodstva. Ostanite mu vjerni do gro¬ 
ba! 

Među zahtjeve, koje Isus stavlja na vas, kao svoje 
prijatelje, jest bez sumnje poslušnost onima, koji Ga 
zamjenjuju za zemlji, a to je Sveti Otac i vaš Ordinarij. 
Neka ne bude nikada među vama ni jednog buntov¬ 
nika protiv zakonite vlasti, kao što su članovi 
žalosnog svečeničkog udruženja, osnovanog protiv 
volje crkvene vlasti, da vas ne bi stigla kada sudbina 
Kore, Datana i Abirona i ukor Duha Svetoga, što ga je 
izrekao na usta prorokova kralju Saulu: Melior est 
oboedientia quam victimae, et auscultare magis quam offer- 
re adipem arietum; quoniam quasi peccatum hariolandi est 
repugnare, et quasi scelus idololatriae nolle adquiescere. 

Među zahtjeve, koje Isus stavlja na vas, kao svoje 
prijatelje, bez sumnje je i nastojanje oko posvete vaše 


70 


Blaženi Alojzije Stepinac 6(1999) 3 





KRONIKA 


duše. Ne zadovoljiti se s onim, što ste stekli u semina¬ 
ru, nego raditi na svom posvećenju čitav život prema 
riječima Kristovim: Estote ergo perfecti, sicut et Pater ve- 
ster caelestis perfectus est. Uostalom, ovaj jedan zahtjev 
uključuje sve ostalo. 

Ja vam od srca zahvaljujem na vašem mladomis- 
ničkom blagoslovu. Budite cijeli život vjerni djeljitelji 
blagoslova i našem siromašnom puku, jer što koristi 
sav napor ljudski, ako Gospod nije uz čovjeka. Vi po¬ 
stajete sada očevima našega siromašnoga puka u 
najplemenitijem smislu, pa se i tu može primijeniti 
ona: Benedictio patris firmat domos filiorum. 

Budite uvijek i ljudi vedrog kršćanskog opti¬ 
mizma. Crkva naša neće propasti, makar došli još crni- 
ji dani. Propasti mogu i propast će njezini progonitelji, 
ako za vremena ne nađu natrag puta Bogu svojemu. 
Neka vas dakle ne plaše sva progonstva i nevolje, na 
koje biste mogli naići u svom svećeničkom životu. 

Ako ustrajete tako vjerno uz Isusa, trudeći se i 
radeći za slavu Imena Njegova, onda će vam Isus po¬ 
kazati u času smrti, što znači biti Njegov prijatelj. Dabit 
vobis coronam vitae! Tu vam krunu života želim od sveg 
srca, dragi moji mladomisnici, i u toj želji šaljem i svoj 
natpastirski blagoslov i pozdrav u Gospodinu. 

Krašić, 6. srpnja 1955. + Alojzije kard. Stepinac 

nadbiskup zagrebački 

(Na službenoj posjetnici proviđenoj biskupskim grbom 
Nadbiskup je vlastoručno dopisao: šalje priloženo pismo uz 
molbu , da ga prema mogućnosti (ali ne poštom) saopćite i 
ostalim potpisnicima mladomisnicima) 

Misa u zatvoru 

Anđeli su plakali, a ja sam 
bio ispunjen radošću 

Don Santo Bilan bio je jedan od onih naših svećeni¬ 
ka koji je primio svećeničko ređenje na svršetku Dru¬ 
goga svjetskog rata, točnije 1945. godine. Odgojen u 
drevnoj otočnoj glagoljaškoj tradiciji, isticao se bo¬ 
goljubljem, čovjekoljubljem i domoljubljem. Rodio se u 
Velom Ižu, na otoku Ižu 1917. godine. Klasičnu gimna¬ 
ziju pohađao je u Šibeniku, bogosloviju u Splitu i 
Đakovu. Kratko vrijeme bio je prefektom u Nadbis¬ 
kupskom sjemeništu »Vicko Zmajević« u Zadru, a za¬ 
tim župnikom u mnogim župama Zadarske nadbisku¬ 
pije. Posljednjih tridesetak godina bio je župnikom u 
rodnom Velom Ižu. Umro je 1996. godine u Zadru. Sre¬ 
dinom 1950-tih, na montiranom sudskom procesu u 
Zadru, osuđen je pod optužbom nacionalizma na pet 
godina zatvora i prisilnog rada. Za vrijeme izdržavan¬ 
ja kazne u logoru Stara Gradiška dogodio mu se i je¬ 
dan neobičan događaj, koji svjedoči o njegovoj dubo¬ 
koj vjeri i poštovanju prema svom svećeničkom pozi¬ 
vu i presv. Euharistiji. 

Kao svećenik, u zatvoru je bio pod posebnim 
nadzorom a često bijaše i maltretiran. Dugo vremena 
držala ga je silna želja da proslavi Svetu misu. Tako je 



Nadbiskup Alojzije Stepinac na zlatnoj misi mons. Matije 
Proštenika u crkvi ss. uršulinki u Varaždinu 12. kolovoza 1945. 

Tom prigodom je izvedena zadnja javna priredba učenica 
Uršulinskih škola u Varaždinu. 

počeo sa skupljanjem suhih grožđica i mrvica suhih 
krekera (beskvasni biskvit), izdvajajući potajno zrna i 
mrvice na zajedničkim zatvorskim obrocima, skri¬ 
vajući ih kao zrnca zlata u svojoj ćeliji pod kreveteom. 
Naime, namakanjem grožđica mogla se dobiti teku¬ 
ćina kao vino, a suhi krekeri, koji su se često dijelili u 
zatvoru, bili su kao stvoreni za euharistijski kruh. K 
tome, na zadnjoj stranici jedne bilježnice, koja je bila 
pažljivo slijepljena za korice, imao je rukom prepisani 
tekst misnog kanona. I tako je harni svećenik skupljao 
materiju da prinese Svetu žrtvu, radujući se potajno 
susretu s euharistijskim Gospodinom u svojoj 
mračnoj ćeliji. 

Napokon, sve je bilo spremno. U noći od subote 
na nedjelju, baš kao nekoć prvi kršćani, u tajnosti 
svoje zatvorske sobice, osvijetljene škrtom mje¬ 
sečinom, don Šanto je započeo služiti Svetu misnu 
žrtvu, nakon toliko vremena. Dok mi je pričao tu zgo¬ 
du, nakon više od 30 godina, sav je drhtao od ushita. 

Na svoju klupicu je prostro požutjeli rupčić, po¬ 
stavio u dvije limene posude »kruh i vino« i klečeći 
slavio Euharistiju. Odjednom, s dna hodnika, začuli 
su se koraci stražara i zveckanje njegovih ključeva. 
Svećenik se prepao. Žrtva je već bila posvećena. Ri¬ 
ječima pretvorbe grožđani sok i mrvice krekera posta¬ 
li su Tijelom i Krvlju Kristovom. Nespretnim poma¬ 
kom ruke izazavanim strahom, Euharistija se prosula 
po podu. Koraci i lagano zviždukanje stražara posta¬ 
jali su sve bliži. Misnik se preznojio ali i brzo sabrao, 
bilježnicu bacio pod krevet i legao. Stražar je prošao 
pored njegove ćelije i nastavio hodnikom zviždajući. 

Kad je bio siguran da je hodnik čist, don Šanto je 
ustao, pogledao oko sebe sa suzama u očima, kleknuo 
i jezikom polizao pod svoje zatvorske ćelije. Blagovao 
je Tijelo i Krv svoga Gospodina, svog Učitelja, zajed¬ 
no s prašinom i prljavštinom kamenih ploča svoga 
uzničkog svetišta. 

I kazao mi je, sav ushićen kao da mu je to najveća 
čast što ju je u životu doživio: »Anđeli koji su sa 
mnom služili tu Misu zasigurno su zaplakali, ali ja 
sam bio ispunjen radošću!« 

U Zadru , 1. lipnja 1999. Livio Marijan 

